text:
ཕྱི་འབྲེལ་པུའུ་ཡིས་རྒྱལ་ཁབ་ཕྱི་ནང་གི་སྨྱན་སྦྱོར་ཚན་པར་བརྡ་གཏོང་ཚོགས་འདུ་བསྡུས་ཏེ་འབྲེལ་ཡོད་གནས་ཚུལ་ངོ་སྤྲོད་གནང་པ།
ཟླ་1པོའི་ཚེས་11ཉིན་གློག་འཕྲིན་འབྱོར་གསལ། ཟླ་1པོའི་ཚེས་11ཉིན། ཕྱི་འབྲེལ་པུའུ་ཡིས་རྒྱལ་ཁབ་ཕྱི་ནང་གི་སྨྱན་སྦྱོར་ཚན་པར་བརྡ་གཏོང་ཚོགས་འདུ་བསྡུས་ཤིང་། ཕྱི་འབྲེལ་པུའུ་ཡི་པུའུ་ཀྲང་གཞོན་པ་ལི་པའོ་ཏུང་གིས་ཀྲུའུ་ཞི་ཞིས་ཅིན་ཕིང་མི་འགྱངས་བར་སུའེ་ཙེར་ལ་རྒྱལ་དོན་འཚམས་འདྲི་གནང་བར་ཕེབས་རྒྱུ་དང་།“ འཛམ་གླིང་དཔལ་འབྱོར་གླེང་སྟེགས་ཀྱི་2017ལོའི་ལོ་ཚོགས་སུ་ཞུགས་རྒྱུ་མ་ཟད་སུའེ་ཙེར་གྱི་རྒྱལ་སྤྱིའི་རྩ་འཛུགས་ལ་འཚམས་འདྲི་གནང་སྐོར་གྱི་འབྲེལ་ཡོད་གནས་ཚུལ་ངོ་སྤྲོད་བྱས་པ་དང་འབྲེལ་གསར་འགོད་པའི་དྲི་བར་ལན་བསྐྱོན།
དང་པོ། སུའེ་ཙེར་ལ་རྒྱལ་དོན་འཚམས་འདྲི་གནང་པའི་སྐོར།
ལི་པའོ་ཏུང་གིས། ཀྲུའུ་ཞི་ཞིས་ཅིན་ཕིང་སྤྱི་ཟླ་1པོའི་ཚེས་15ཉིན་ནས་ཚེས་18ཉིན་རིང་སུའེ་ཙེར་ལ་རྒྱལ་དོན་འཚམས་འདྲི་གནང་བར་ཕེབས་ཏེ“ འཛམ་གླིང་དཔལ་འབྱོར་གླེང་སྟེགས་ཀྱི་2017ལོའི་ལོ་ཚོགས་སུ་ཞུགས་རྒྱུ་མ་ཟད་སུའེ་ཙེར་གྱི་རྒྱལ་སྤྱིའི་རྩ་འཛུགས་ལ་འཚམས་འདྲི་གནང་རྒྱུ་རེད། འདི་ནི་2017ལོའི་རང་རྒྱལ་གྱི་ཕྱི་འབྲེལ་ཀྱི་དབུ་ཁྱུད་ལྟ་བུ་ཡིན་པས། ད་རེས་ཀྱི་འཚམས་འདྲི་འདི་ནི་དུས་རབས་གསར་པ་ཚུགས་ཚུན་ཀྲུང་གོའི་རྒྱལ་ཁབ་ཀྱི་ཀྲུའུ་ཞི་སུའེ་ཙེར་ལ་རྒྱལ་དོན་འཚམས་འདྲི་གནང་ཐེངས་ཐོག་མ་ཆགས་ཡོད་པ་རེད། འཚམས་འདྲིའི་རིང་། ཀྲུའུ་ཞི་ཞིས་ཅིན་ཕིང་་སུའེ་ཙེར་རྒྱལ་ཕྲན་མཉམ་འབྲེལ་ཀྱི་ཀྲུའུ་ཞི་ལའོ་ཡེ་ཐུ་ཧྭ་རྡུ་དང་དེ་བཞིན་རྒྱལ་ཕྲན་མཉམ་འབྲེལ་ཨུ་ཡོན་ལྷན་ཁང་གི་ཁོངས་མིས་སྤེལ་བའི་ཕེབས་བསུའི་མཛད་སྒོ་དང་། གྲོས་མོལ་དངོས། མིང་རྟགས་འགོད་པའི་མཛད་སྒོ གསར་འགོད་པར་མཇལ་འཕྲད་གནང་བ་སོགས་ཀྱི་བྱེད་སྒོར་ཞུགས་རྒྱུ་མ་ཟད། རྒྱལ་ཕྲན་མཉམ་འབྲེལ་ཀྱི་གྲོས་ཚོགས་ཁང་གཉིས་ཀྱི་གྲོས་དཔོན་ལ་མཇལ་འཛོམས་གནང་རྒྱུ། དེ་མིན་གཞན་རྒྱལ་ཕྲན་མཉམ་འབྲེལ་ཀྱི་ཀྲུའུ་ཞི་ལའོ་ཡེ་ཐུ་ཧྭ་རྡུ་དང་ཐུན་མོང་ཐོག་སུའེ་ཙེར་གྱི་དཔལ་འབྱོར་ལས་རིགས་ཀྱི་འཐུས་མི་དང་མཇལ་འཕྲད་གནང་རྒྱུ་རེད། ཕྱོགས་གཉིས་ནས་ཕྱོགས་གཉིས་ཀའི་འབྲེལ་བ་དང་། རང་སོ་སོའི་འཕེལ་རྒྱས་ཀྱི་བགྲོད་ལམ། ཕྱི་ནང་གི་སྲིད་ཇུས་དང་དེ་བཞིན་ཐུན་མོང་ཐོག་དོ་ཁུར་བྱེད་ཀྱིན་པའི་རྒྱལ་སྤྱི་དང་ས་ཁུལ་གྱི་གནད་དོན་ཐད་དགོངས་འཆར་བརྗེ་རེས་གཏིང་ཟབ་གནང་ཐོག རྒྱལ་ཁབ་གཉིས་ཀྱི་འབྲེལ་ལམ་ཕྱིས་འབྱུང་འཕེལ་རྒྱས་ཐད་འཆར་གཞི་གསར་པ་འགོད་རྒྱུ་རེད། རྒྱལ་ཁབ་གཉིས་ཀྱི་འགོ་ཁྲིད་ཀྱིས་བདེན་དཔང་འོག་ཕྱོགས་གཉིས་ནས་མཉམ་ལས་གྲོས་མཐུན་མང་པོར་མིང་རྟགས་འགོད་རྒྱུ་དང་། ཆབ་སྲིད་དང་། རང་མོས་ཚོང་དོན། རིག་གནས། འགག་སྒོ ནུས་ཁུངས། མཉམ་ལས་འཕེལ་རྒྱས། ལུས་རྩལ་ལ་སོགས་ཕྱོགས་མང་པོར་ཁྱབ་ཡོད་པ་རེད།
ལི་པའོ་ཏུང་གིས། སུའེ་ཙེར་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཁས་ལེན་མཁན་སྔ་ཤོས་ཡིན་པ་མ་ཟད་ཀྲུང་གོ་གསར་པ་དང་འབྲེལ་ལམ་འཛུགས་མཁན་ནུབ་ཕྱོགས་རྒྱལ་ཁབ་ཀྱི་གྲས་ཀྱི་གཅིག་ཡིན་ཏེ། ཉེ་བའི་ལོ་ཤས་རིང་། ཀྲུང་གོ་དང་སུའེ་ཙེར་གྱི་འབྲེལ་ལམ་ནི་འཕེལ་རྒྱས་ཀྱི་རྣམ་པ་བཟང་པོ་མངོན་ཡོད། མིག་སྔའི་དུས་བབ་གསར་པའི་འོག ཀྲུང་གོ་དང་སུའེ་ཙེར་གྱིས་འབྲེལ་ལམ་འཕེལ་རྒྱས་ཀྱི་གོ་སྐབས་གསར་པར་འཕྲད་བཞིན་ཡོད་དེ། རྒྱལ་ཁབ་གཉིས་ཀྱིས་འཕེལ་རྒྱས་འཐབ་ཇུས་ཐད་མཐུན་ལམ་དང་ཐུན་མོང་། ཕན་ཚུན་ཁ་གསབ་སོགས་ཕྱོགས་མཚུངས་ཀྱི་ཆ་ཡོད་པ་དང་། དེས་ནི་ཕྱོགས་གཉིས་ཀྱིས་ཕྱོགས་ཡོངས་ནས་གསར་གཏོད་མཉམ་ལས་བྱེད་ཐད་མདུན་ལྗོངས་ཁོད་ཡངས་བསྐྲུན་ཡོད་པ་རེད། ཀྲུང་གོ་དང་སུའེ་ཙེར་རྒྱལ་ཁབ་གཉིས་ཀྱིས་མཐོ་རིམ་འགྲོ་འོང་ལ་ཤུགས་སྣོན་རྒྱག་པ་དང་དེ་བཞིན་གསར་གཏོད་དང་། རང་མོས་ཚོང་དོན་། འཕེལ་རྒྱས་སོགས་ཁྱབ་ཁོངས་ཀྱི་མཉམ་ལས་ཀྱིས་གཉིས་ཕན་མཉམ་རྒྱལ་དང་། རྒྱལ་ཁབ་གཉིས་ཀ་དང་རྒྱལ་ཁབ་གཉིས་ཀའི་མི་དམངས་ལ་བདེ་སྐྱིད་སྐྲུན་རྒྱུ་མངོན་འགྱུར་བྱེད་ཐུབ་པ་མ་ཟད། རྒྱལ་སྤྱིའི་འབྲེལ་ལམ་ཁྲོད་ཆབ་སྲིད་ཀྱི་བརྡ་རྟགས་ལེགས་པོ་གཏོང་ཐུབ། དེས་ནི་ཀྲུང་གོ་དང་སུའེ་ཙེར་གྱིས་ཐུན་མོང་ཐོག་འཛམ་གླིང་གི་ཞི་བདེ་དང་བརྟན་ལྷིང་སྲུང་སྐྱོང་དང་། སྒོ་འབྱེད་སྲུང་སྐྱོང་། བློ་རྒྱ་ཡངས་པའི་གོ་ལ་ཧྲིལ་པོའི་ཚོང་དོན་སྒྲིག་སྲོལ་སྲུང་སྐྱོང་བྱེད་པར་ནུས་ཤུགས་བཏོན་ནས། རྒྱལ་སྤྱིའི་བཅོས་སྐྱོང་མ་ལག་དེ་སྔར་བས་དྲང་གཞག་དང་ལུགས་མཐུན་གྱི་ཕྱོགས་སུ་འཕེལ་རྒྱས་ཡོང་བར་སྐུལ་འདེད་བྱེད་ཀྱིན་པ་མཚོན་ཡོད། ད་རེས་ཀྱི་འཚམས་འདྲི་བརྒྱུད་ཀྲུང་གོ་དང་སུའེ་ཙེར་གྱི་གསར་གཏོད་ཀྱི་འཐབ་ཇུས་རོགས་ཟླའི་འབྲེལ་བའི་ནང་དོན་ཕུན་སུམ་ཇེ་ཚོགས་སུ་སྐུལ་འདེད་གཏོང་བཏང་སྟེ། དུས་སྐབས་གསར་བའི་ཀྲུང་གོ་དང་སུའེ་ཙེར་གྱི་མཉམ་ལས་་ཐད་སྒུལ་ཤུགས་དེ་བས་མང་པོ་གསོག་འཇོག་བྱེད་རྒྱུ་མ་ཟད། ཀྲུང་གོ་དང་ཡོ་རོབ་ཀྱི་མཉམ་ལས་དང་འཛམ་གླིང་ཞི་བདེ། བརྟན་བརླིང་། འཕེལ་རྒྱས་གཏོང་རྒྱུར་ནུས་པ་གསར་པར་ཐོན་པར་སྐུལ་འདེད་བྱེད་ཐུབ་པའི་ཡིད་ཆེས་ཡོད་ཅེས་བསྟན་བྱུང་།
གཉིས་པ། “ འཛམ་གླིང་དཔལ་འབྱོར་གླེང་སྟེགས་ཀྱི་2017ལོའི་ལོ་ཚོགས་སུ་ཞུགས་པའི་སྐོར།
ལི་པའོ་ཏུང་གིས། ཀྲུའུ་ཞི་ཞིས་ཅིན་ཕིང་སྤྱི་ཟླ་1པོའི་ཚེས་17ཉིན་སུའེ་ཙེར་གྱི་ཏ་ཝོ་སི་རུ་འཚོགས་པའི་འཛམ་གླིང་དཔལ་འབྱོར་གླེང་སྟེགས་ཀྱི་2017ལོའི་ལོ་ཚོགས་སུ་ཞུགས་རྒྱུ་ཡིན་ལ། ད་རེས་ལོ་ཚོགས་ཀྱི་བརྗོད་གཞི་ནི“ འགོ་ཁྲིད་ཀྱི་ནུས་པ་སྟེ། བབ་བསྟུན་སྒོས་ཐབས་ཇུས་འདོན་པ་དང་། འགན་འཁྲི་ཁུར་དུ་ལེན་ཕོད་པ" ཞེས་པ་དེ་ཡིན་ལ། ཚོགས་འདུའི་རིང་། ཀྲུའུ་ཞི་ཞིས་ཅིན་ཕིང་གིས་གླེང་སྟེགས་ལོ་ཚོགས་འགོ་ཚུགས་མཛད་སྒོར་ཞུགས་ནས་གཙོ་དོན་གཏམ་བཤད་གནང་རྒྱུ་དང་། འཛམ་གླིང་དཔལ་འབྱོར་གླེང་སྟེགས་ཀྱི་ཀྲུའུ་ཞི་ཧྲི་ཝ་པུའུ་དང་དེ་བཞིན་ཚོགས་ཞུགས་སྐུ་མགྲོན་རྣམས་དང་བསམ་ཕྱོགས་བརྗེ་རེས་གནང་རྒྱུ་རེད།འདི་ནི་ཀྲུང་གོའི་རྒྱལ་ཁབ་ཀྱི་ཀྲུའུ་ཞི་འཛམ་གླིང་དཔལ་འབྱོར་གླེང་སྟེགས་ལོ་ཚོགས་ནང་ཞུགས་ཐེངས་ཐོག་མ་དེ་ཡིན་པས་ལོ་རྒྱུས་ཀྱི་དོན་སྙིང་གལ་ཆེན་ལྡན་ལ། ཀྲུང་གོའི་ཕྱོགས་ཀྱིས་ཕྱོགས་སོ་སོ་དང་ཐུན་མོང་ཐོག་གོ་ལ་ཧྲིལ་པོའི་འགྲན་རྩོད་གལ་ཆེན་གདོང་གིས་བསུས་ཏེ། འཛམ་གླིང་གི་དཔལ་འབྱོར་བདེ་ལེགས་བརྟན་བརླིང་ངང་ འཕེལ་རྒྱས་གཏོང་པ་སོགས་ཐད་བསམ་ཕྱོགས་བརྗེ་རེས་དང་གྲོས་བསྡུར་གཏིང་ཟབ་གནང་འདོད་ཡོད་ཅེས་བསྟན་བྱུང་།
ལི་པའོ་ཏུང་གིས། མིག་སྔར། འཛམ་གླིང་གི་དཔལ་འབྱོར་ནི་གསར་རྙིང་འཕེལ་རྒྱུས་ཀྱི་སྒུལ་ནུས་བརྗེ་སྤོར་བྱེད་པའི་གནད་འགག་གི་དུས་རིམ་དུ་གནས་ཡོད་པ་དང་། དཔལ་འབྱོར་གོ་ལ་ཅན་གྱི་འཕེལ་རིམ་ཐད་ལྡོག་ཕྱོགས་ཀྱི་རྐྱེན་ངན་འཕྲད་ཡོད་ལ། ཚན་རྩལ་གསར་བརྗེའི་སྐོར་རིམ་གསར་པ་སྔར་བཞིན་བཙོ་སྦྱངས་བྱེད་པའི་སྐབས་སུ་གནས་ཡོད་དེ། སྲོལ་རྒྱུན་དང་སྲོལ་རྒྱུན་མ་ཡིན་པའི་བདེ་འཇགས་ཀྱི་ཉེན་ཁ་ཕན་ཚུན་བསྣོལ་མར་གནས་ཡོད་པ། ཆབ་སྲིད་ཀྱི་ངེས་གཏན་མིན་པའི་རང་བཞིན་ཆེ་རུ་འགྲོ་བཞིན་དེས་འཛམ་གླིང་དཔལ་འབྱོར་གྱི་མདུན་ལམ་ལ་སྔར་བས་འགྱུར་ལྡོག་ཆེན་པོ་བྱུང་ཡོད་པ་རེད། རྒྱབ་ལྗོངས་དེ་འདྲའི་འོག ཀྲུའུ་ཞི་ཞིས་ཅིན་ཕིང་གིས་ཚོགས་འདུར་ཕེབས་པར་ཕྱོགས་སོ་སོ་ནས་དོ་ཁུར་ཚད་མེད་གནང་གི་ཡོད་ལ། ཀྲུང་གོའི་ཕྱོགས་ཀྱིས་ཀྲུའུ་ཞི་ཞིས་ཅིན་ཕིང་ཚོགས་འདུར་ཞུགས་ནས་གཤམ་གསལ་གྲུབ་འབྲས་ཁག་ལོན་པར་རེ་སྒུག་བྱེད་ཀྱི་ཡོད་དེ། གཅིག་ནི་རྒྱལ་སྤྱིའི་སྤྱི་ཚོགས་ཀྱིས་དཔལ་འབྱོར་འཛམ་གླིང་ཧྲིལ་པོ་ཅན་དུ་འགྱུར་བའི་གནད་དོན་ལ་དོ་ཁུར་བྱེད་པར་དམིགས་ནས། ཀྲུང་གོའི་ཕྱོགས་ཀྱི་འབྲེལ་ཡོད་བསམ་ཕྱོགས་དང་འདོད་ཚུལ་རྒྱས་བཤད་བྱས་པ་བརྒྱུད། ཧུར་ཐག་སྒོས་དཔལ་འབྱོར་གོ་ལ་ཅན་གྱི་འཕེལ་རིམ་ནི་སྔར་བས་ཁོད་ཡངས་ཤིང་ཀུན་ལ་ཕན་ཐོག་པའི་ཕྱོགས་སུ་འཕེལ་བར་ཁྲིད་སྟོན་བྱེད་པ། གཉིས་ནི་འཛམ་གླིང་གི་དཔལ་འབྱོར་འཕེལ་རྒྱས་ཐད་ཀྱི་དཀའ་གནད་གཙོ་བོ་དབྱེ་ཞིབ་དང་སྔོག་འདོན་བྱས་ཏེ། འཛམ་གླིང་གི་དཔལ་འབྱོར་དཀའ་ངལ་ལས་སྒྲོལ་པའི་ཁ་ཕྱོགས་དང་ལམ་བུ་བཙལ་ཐོག རྒྱལ་སྤྱིའི་སྤྱི་ཚོགས་ཀྱིས་འཛམ་གླིང་གི་དཔལ་འབྱོར་འཕེལ་རྒྱས་ཐད་ཀྱི་ཡིད་ཆེས་མཐོ་རུ་གཏོང་དགོས། གསུམ་ནི་རྒྱལ་སྤྱིའི་སྤྱི་ཚོགས་ཀྱིས་ཀྲུང་གོས་དཔལ་འབྱོར་ཀྱི་གནད་གཙོ་བོར་དོ་ཁུར་བྱེད་ཀྱིན་པ་དང་ཟུང་འབྲེལ་བྱས་ནས། ཀྲུང་གོའི་བཅོས་བསྒྱུར་སྒོ་འབྱེད་ཀྱི་གྲུབ་འབྲས་དང་འཕེལ་རྒྱས་ཀྱི་ཉམས་མྱོང་གལ་ཆེན་རྒྱས་བཤད་བྱེད་པ། མིག་སྔའི་ཀྲུང་གོའི་དཔལ་འབྱོར་གྱི་དུས་བབ་དང་སྲིད་ཇུས་ཀྱི་བྱེད་ཐབས་ངོ་སྤྲོད་བྱས་ཏེ། ཕྱོགས་སོ་སོས་ཀྲུང་གོའི་དཔལ་འབྱོར་ལ་ངོས་ཟིན་དང་རྒྱུས་ལོན་གཏིང་ཟབ་ལོན་པར་སྐུལ་འདེད་བྱེད་པ། བཞི་ནི་འཛམ་གླིང་དཔལ་འབྱོར་གླེང་སྟེགས་ཀྱི་སྤེལ་རེས་དང་མཉམ་ལས་སྔར་བས་གཏིང་ཟབ་ཏུ་གཏོང་པ་བཅས་སོ།
གསུམ་པ། སུའེ་ཙེར་གྱི་རྒྱལ་སྤྱིའི་རྩ་འཛུགས་ལ་འཚམས་འདྲི་གནང་པའི་སྐོར།
ལི་པའོ་ཏུང་གིས། ཀྲུའུ་ཞི་ཞིས་ཅིན་ཕིང་གིས་སྤྱི་ཟླ་1པོའི་ཚེས་18ཉིན་མཉམ་འབྲེལ་རྒྱལ་ཚོགས་རི་ནེ་ཝ་སྤྱི་ཁྱབ་པུའུ་དང་འཛམ་གླིང་འཕྲོད་བསྟེན་རྩ་འཛུགས། རྒྱལ་སྤྱིའི་ཨོ་ལིམ་ཕིག་ཨུ་ཡོན་ལྷན་ཁང་བཅས་སུ་འཚམས་འདྲི་གནང་རྒྱུ་ཡིན་ལ། ཀྲུའུ་ཞི་ཞིས་ཅིན་ཕིང་ནི་ལོ་རྒྱུས་སྟེང་འཛམ་གླིང་འཕྲོད་བསྟེན་རྩ་འཛུགས་དང་རྒྱལ་སྤྱིའི་ཨོ་ལིམ་ཕིག་ཨུ་ཡོན་ལྷན་ཁང་འཚམས་འདྲིར་ཕེབས་མཁན་ཀྲུང་གོའི་ཆེས་མཐོའི་འགོ་ཁྲིད་ཐོག་མ་དེ་ཆགས་ཡོད་པ་རེད། ད་རེས་ཀྱི་འཚམས་འདྲིས་ཀྲུང་གོའི་འགོ་ཁྲིད་པས་ཕྱོགས་མང་རིང་ལུགས་ལ་མཐོང་ཆེན་གནང་བཞིན་པ་གསལ་བོར་མངོན་ཡོད་ཅིང་། དེས་ནི་ཀྲུང་གོ་དང་འབྲེལ་ཡོད་རྒྱལ་སྤྱིའི་རྩ་འཛུགས་བར་གྱི་མཉམ་ལས་ལོ་རྒྱུས་ཐོག་བག་ཆགས་གཏིང་ཟབ་བཞག་ཡོད་པ་རེད་། འཚམས་འདྲིའི་རིང་། ཀྲུའུ་ཞི་ཞིས་ཅིན་ཕིང་གིས་མཉམ་འབྲེལ་རྒྱལ་ཚོགས་ཀྱི་རི་ནེ་ཝ་སྤྱི་ཁྱབ་པུའུ་རུ་གཙོ་དོན་གཏམ་བཤད་གནང་རྒྱུ་དང་། མཉམ་འབྲེལ་རྒྱལ་ཚོགས་ཚོགས་ཆེན་གྱི་ཀྲུའུ་ཞི་དང་མཉམ་འབྲེལ་རྒྱལ་ཚོགས་ཀྱི་དྲུང་ཡིག་ཆེན་མོ། འཛམ་གླིང་འཕྲོད་བསྟེན་རྩ་འཛུགས་ཀྱི་སྤྱི་ཁྱབ་ལས་འཛིན་པ། རྒྱལ་སྤྱིའི་ཨོ་ལིམ་ཕིག་ཨུ་ཡོན་ལྷན་ཁང་གི་ཀྲུའུ་ཞི་བཅས་ལ་མཇལ་འཛོམས་གནང་རྒྱུ་མ་ཟད། ཀྲུང་གོ་དང་འཛམ་གླིང་འཕྲོད་བསྟེན་རྩ་འཛུགས་ཀྱིས“ རྒྱུད་གཅིག་ལམ་གཅིག” འཕྲོད་བསྟེན་ཁྱབ་ཁོངས་ཀྱི་མཉམ་ལས་་ཀྱི་གྲོས་མཐུན་སོགས་མཉམ་ལས་ཡིག་ཆར་མིང་རྟགས་བཀོད་པར་བདེན་དཔང་གནང་རྒྱུ་རེད་ཅེས་བསྟན་བྱུང་།
ལི་པའོ་ཏུང་གིས། དེང་སྐབས་འཛམ་གླིང་གི་རྒྱལ་ཁབ་ཁག་གི་འབྲེལ་ལམ་ཉིན་རེ་བཞིན་ཇེ་དམ་དང་། གཅིག་ལ་གཅིག་བསྟེན་གྱི་ལམ་ནས་ངའི་ཁྲོད་ཁྱོད་ཡོད་པའི་ལས་དབང་དང་ཁེ་ཕན་ཐུན་མོང་ཚོགས་པ་ཞིག་ཏུ་གྱུར་ཡོད་པ་དང་། དུས་མཚུངས་སུ། རྒྱལ་སྤྱིའི་དུས་བབ་རྙོག་འཛིང་ཆེ་ལ་འགྱུར་ལྡོག་མང་བ་དང་། གོ་ལ་ཧྲིལ་པོའི་རང་བཞིན་གྱི་འགྲན་རྩོད་ཉིན་བཞིན་ཇེ་མང་དུ་འགྲོ་བཞིན་ཡོད་པ་རེད། ཀྲུང་གོ་ཕྱོགས་ཀྱིས་ད་རེས་ཀྱི་འཚམས་འདྲི་བརྒྱུད་འབྲེལ་ཡོད་ཕྱོགས་སོ་སོ་དང་ཞི་བདེ་འཕེལ་རྒྱས་ཀྱི་བྱ་གཞག་ལ་སྐུལ་འདེད་གཏོང་བའི་ཐད་དང་། གོ་ལ་ཧྲིལ་པོའི་བཅོས་སྐྱོང་ལ་ཤུགས་རྒྱག་པ། རྒྱལ་སྤྱིའི་འཕྲོད་བསྟེན་དང་ལུས་རྩལ་བྱ་གཞག་འཕེལ་རྒྱས་ལ་སྐུལ་འདེད་གཏོང་པ། གོ་ལ་ཧྲིལ་པོའི་རང་བཞིན་གྱི་འགྲན་རྩོད་ལ་ཐུན་མོང་ཐོག་ཁ་གཏོད་པ་སོགས་གལ་ཆེའི་གནད་དོན་ཐད་བསམ་ཕྱོགས་བརྗེ་རེས་གཏིང་ཟབ་བྱས་ཐོག ཀྲུང་གོའི་བློ་གྲོས་ལེགས་སྐྱེས་སུ་འབུལ་རྒྱུ་ཡིན་ལ། ཀྲུང་གོའི་ཕྱོགས་ཀྱིས་ད་རེས་ཀྱི་འཚམས་འདྲི་ལས་གཤམ་གྱི་གྲུབ་འབྲས་ཁག་ལོན་པར་རེ་སྒུག་བྱས་ཡོད་དེ། གཅིག་ནི་ཀྲུའུ་ཞི་ཞིས་ཅིན་ཕིང་གིས་མཉམ་འབྲེལ་རྒྱལ་ཚོགས་ཀྱི་རི་ནེ་ཝ་སྤྱི་ཁྱབ་པུའུ་ནས་མིའི་རིགས་ཀྱི་ལས་དབང་མཉམ་འདུས་ཀྱི་བསམ་ཕྱོགས་ཁྱོན་ཡོངས་ནས་རྒྱས་བཤད་གནང་ནས་མིའི་རིགས་ཀྱི་མདུན་ལམ་དང་ལས་དབང་ལ་འབྲེལ་བའི་གནད་དོན་གལ་ཆེན་ཐད་ཀྲུང་གོའི་ཇུས་གཞི་མཁོ་འདོན་གནང་སྟེ། མིའི་རིགས་ཀྱི་སྤྱི་ཚོགས་འཕེལ་རྒྱས་ཡར་ཐོན་ལ་འཆར་འགོད་འདོན་རྒྱུ། གཉིས་ནི་ཀྲུང་གོ་དང་མཉམ་འབྲེལ་རྒྱལ་ཚོགས་གཉིས་ཀྱི་མཉམ་ལས་ཐད་དགོངས་འཆར་བརྗེ་རེས་གཏིང་ཟབ་གནང་རྒྱུ་དང་། ཕྱོགས་གཉིས་ཀའི་མཉམ་ལས་ཆུ་ཚད་སྔར་བས་མཐོ་རུ་གཏོང་རྒྱུ། ཀྲུང་གོས་བློ་རྩ་བརྟན་པོས་ཕྱོགས་མང་རིང་ལུགས་བརྟན་སྲུང་དང་། མཉམ་འབྲེལ་རྒྱལ་ཚོགས་ཀྱི་རྩ་འཛིན་གྱི་དམིགས་ཡུལ་དང་རྩ་དོན་བརྟན་སྲུང་བྱེད་པ། གོ་ལ་ཧྲིལ་པོའི་བཅོས་སྐྱོང་འཐུས་ཚང་ཡོང་པར་སྐུལ་འདེད་གཏོང་པའི་བསམ་ཕྱོགས་བརྒྱུད་སྤྲོད་བྱེད་པ། གསུམ་ནི “ རྒྱུད་གཅིག་ལམ་གཅིག” འཛུགས་སྐྲུན་བྱེད་པར་སྐུལ་འདེད་གཏིང་ཟབ་བཏང་སྟེ་ཀྲུང་གོ་དང་འཛམ་གླིང་འཕྲོད་བསྟེན་རྩ་འཛུགས་ཀྱིས“ རྒྱུད་གཅིག་ལམ་གཅིག” གི་མཉམ་ལས་་རྣམ་གྲངས་དོན་འཁྱོལ་ཡོང་རྒྱུ་དང་། མཉམ་ལས་ཐད་ཀྱི་ཁྱབ་ཁོངས་གསར་པ་རྒྱ་བསྐྱེད་པ། མཉམ་ལས་ཀྱི་གནད་གསར་པ་གཏོད་པར་སྐུལ་འདེད་གཏོང་པ། བཞི་ནི་འཛམ་གླིང་འཕྲོད་བསྟེན་རྩ་འཛུགས་དང་རྒྱལ་སྤྱིའི་ཨོ་རྩལ་འགྲན་ཚོགས་ཨུ་ལྷན་གྱི་དངོས་སྒྲུབ་མཉམ་ལས་ལ་ཤུགས་སྣོན་རྒྱག་པ་བཅས་ད་རེས་ཀྱི་འཚམས་འདྲིས་ཀྲུང་གོ་དང་འབྲེལ་ཡོད་རྒྱལ་སྤྱིའི་རྩ་འཛུགས་བར་གྱི་མཉམ་ལས་་དུས་རིམ་གསར་པ་ཞིག་ཏུ་སླེབས་རྒྱུར་སྐུལ་འདེད་གཏོང་ཐུབ་པའི་ཡིད་ཆེས་ཡོད་ཅེས་བསྟན་བྱུང་།


c: text/html

text:
རབ་ཏུ་བྱུང་བ་ཚོས་ >ནང་ཆ་ཤས་བཞེས་སྟངས་སྐོར་གསུང་བཤད།
ཕྱི་ལོ་ ༢༠༡༠ ཟླ་བ་ ༡༡ ཚེས་ ༡༦ ཉིན་བཀའ་བློན་ཁྲི་པ་སློབ་དཔོན་ཟམ་གདོང་རིན་པོ་ཆེ་མཆོག་རྒྱ་གར་ལྷོ་ཕྱོགས་སེ་ར་བླ་སྤྱིར་འཚམས་གཟིགས་སུ་ཕེབས་སྐབས་ཆོས་སྲིད་ཟུང་འབྲེལ་དང་། རབ་ཏུ་བྱུང་བ་ཚོས་ཆབ་སྲིད་ནང་ཆ་ཤས་བཞེས་སྟངས་སྐོར་སོགས་གསུང་བཤད་ཞིབ་རྒྱས་གནང་ཡོད་པ་ལས། འདིར་རབ་ཏུ་བྱུང་བ་ཚོས་ >ནང་ཆ་ཤས་བཞེས་སྟངས་སྐོར་གསུངས་པའི་གསུང་བཤད་ཀྱི་དུམ་བུ་ཞིག་བཀོད་ཡོད།
བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་མཆོག་གིས། “རབ་ཏུ་བྱུང་བ་ཚོས་ཆབ་སྲིད་ནང་ཆ་ཤས་བཞེས་སྐབས། རང་ཉིད་རབ་བྱུང་ཡིན་པའི་འདུ་ཤེས་ཤིག་ཡོད་ན། ཆོལ་ཁ་ཆོས་ལུགས་ཀྱི་དབྱེ་བ་དང་། རང་གཞན་གྱི་རྣམ་དབྱེ་ཕྱེ་ནས་ཆགས་སྡང་རྨོངས་གསུམ་གྱི་དབང་དུ་མི་འགྲོ་བ་ཞིག་ཏན་ཏན་ཡོང་ངེས། ཆབ་སྲིད་ནང་ཆ་ཤས་བཞེས་སྐབས་ཁྱིམ་པ་དང་མི་འདྲ་བར་རབ་བྱུང་ཡིན་པའི་འདུ་ཤེས་གསལ་པོ་མེད་ན། སྐྱེ་བོ་ཕལ་པ་ཉོན་མོངས་རག་པའི་དབང་དུ་སོང་བ་དེ་ཚོ་ནང་བཞིན་གནང་བའི་ཉེན་ཁ་ཆེན་པོ་ཡོད།
དེ་འདྲ་སོང་བ་ཡིན་ན་རྗེས་སུ་གྲྭ་ཚོགས་ཆེན་པོ་ཡིན་པའི་གདན་ས་དེ་ཚོ་ཆབ་སྲིད་པ་ཚོས་བེད་སྤྱོད་གཏོང་བའི་ལག་ཆ་ཞིག་དང་། ཆབ་སྲིད་པ་ཚོས་འོས་ཤོག་བླང་སའི་མཛོད་ལྟ་བུ་ཞིག་སྟེ། ནུབ་ཕྱོགས་པའི་སྐད་ལ་(Vote-Bank) ཞེས་བརྗོད། འོས་ཤོག་གི་མཛོད་དེ་ལྟ་བུ་ཞིག་རབ་བྱུང་གི་སྡེའི་ནང་ཆགས་པ་ཡིན་ན། ཆོས་དང་མ་མཐུན་པ་དང་། འདུལ་བ་དང་མ་མཐུན་པ། ཡ་རབས་བཟང་སྤྱོད་དང་མ་མཐུན་པ། དགེ་འདུན་གྱི་ནང་ཁྲིམས་དང་མ་མཐུན་པ། རབ་ཏུ་བྱུང་བའི་ཁྱད་ཆོས་དང་མ་མཐུན་པ་བཅས་ཆགས་ཉེན་ཆེ། དེ་ནི་ཧ་ཅང་ཞབས་འདྲེན་ཞིག་རེད།
དེར་བརྟེན་རབ་ཏུ་བྱུང་བ་རྣམས་ཀྱིས་རབ་བྱུང་གི་འདུ་ཤེས་མ་འདོར་བའི་ཐོག་ནས་འོས་ཤིང་འཚམས་པའི་སྤྱི་ཚོགས་དང་ཆབ་སྲིད་ནང་ཆ་ཤས་བཞེས་སྟངས་དེ་མཐའ་གཉིས་སུ་མ་ལྷུང་བ་གནང་དགོས་པ་དེ་ཧ་ཅང་གལ་ཆེན་པོ་རེད། བར་ལམ་དམིགས་བསལ་གྱིས་དེའི་ཐོག་ཚོར་སྣང་ཞིག་བྱུང་། ཉེ་ཆར་འདིར་ཡོང་ཁར་དབུས་སྤྱི་ཁྱབ་འོས་བསྡུ་ལས་ཁང་གིས་སྤྱི་འཐུས་དང་བཀའ་བློན་ཁྲི་པའི་འོས་བསྡུའི་གྲུབ་འབྲས་གསལ་བསྒྲགས་གནང་སྐབས་གདན་ས་ཁག་གི་འོས་ཤོག་འཕེན་སྟངས་ཀྱི་འགྲོས་དེ་གོ་ཐོས་བྱུང་། དེ་དུས་ཡ་མཚན་པོ་དང་ཕྲན་བུ་ཧང་སངས་བྱུང་། གྲྭ་པ་ཚོས་ཀྱང་འདི་འདྲ་གནང་གི་ཡོད་འདུག་ཨང་བསམས་པ་ཞིག་བྱུང་། དེ་ལྟར་ན་གྲྭ་པས་ཆབ་སྲིད་ནང་ཆ་ཤས་བཞེས་དགོས་ཞེས་ང་ཚོས་རྒྱུན་ལྡན་བཤད་བཞིན་པ་དེ་ཆོས་སྲིད་ཟུང་འབྲེལ་ཡིན་ནམ། ཡང་ན་ཆོས་འགལ་ཡིན་ངེས་པ་མི་འདུག་སྙམ་པའི་འཇིགས་སྣང་ཞིག་སྐྱེས་སོང་། དེ་དག་ནི་རང་ལ་ཚོར་སྣང་གང་བྱུང་བ་དེ་འདིར་ནང་ཚགས་ཀྱིས་ཞུས་པ་ཡིན། འོན་ཀྱང་དེར་འགྲེལ་བཤད་ལོག་པ་གནང་རྒྱུ་མེད། ངས་ཞུས་པ་དེ་ད་ལྟ་འགྲོ་བཞིན་པའི་འོས་བསྡུའི་ལས་རིམ་དང་འབྲེལ་བ་གང་ཡང་མེད་ལ། ལྷག་པར་དུ་འབྱུང་འགྱུར་དངོས་གཞིའི་འོས་བསྡུའི་སྐབས་སུ་འདི་བྱོས་དང་འདི་མ་བྱེད་ཞེས་པའི་ལམ་སྟོན་གྱི་ངོ་བོར་ཡང་བརྩི་གནང་རྒྱུ་མེད། འོས་བསྡུའི་ལས་རིམ་འགྲོ་བཞིན་པ་ཡིན་སྟབས། འདི་དག་ནི་ང་རང་གི་ཚོར་སྣང་ཙམ་ཞིག་རེད། རབ་བྱུང་ཚོས་ཆབ་སྲིད་ནང་ཆ་ཤས་བཞེས་སྐབས་རང་ཉིད་ཁྱིམ་ནས་ཁྱིམ་མེད་པར་རབ་ཏུ་བྱུང་བ་ཡིན་སྙམ་པའི་འདུ་ཤེས་དེ་ཕལ་ཆེར་གསལ་པོ་མེད་པའི་ཚོར་སྣང་ཞིག་བྱུང་། ཚོར་སྣང་དེའི་ཐོག་ནས་ད་ལྟ་ངས་འདིར་ཞུས་པ་ཡིན་” ཞེས་གསུངས།། །།

robotstxt: allowed

filter: keep


text:
གཞོན་ནུ་དགྲ་འདུལ།
- །
- ཕུར་བུ།, 12 ཟླ་གཉིས་པ། 2015 17:47
- ། རྩོམ་རིག་མེ་ལོང༌། དམག
ཨ་མྱེས་བཙོན་ཁང་ནས་ཕྱིར་ལོག་རྗེས། ཁོང་གིས་མཚན་མོ་རེ་རེར་ང་ལ་གནའ་གཏམ་རེ་བཤད་མྱོང༌།
ང་རང་ལོ་ན་ཧ་ཅང་ཆུང་དུས་ཀྱི་ཉིན་ཞིག་གི་མཚན་མོར། ང་རང་ཨ་མྱེས་ཀྱི་རུམ་དུ་ཉལ་ཏེ་གཉིད་མ་ཁུགས་པར་པྲ་ཚགས་བྱས་ནས་སྡོད་སྐབས། ཨ་མྱེས་ཀྱིས་ངའི་མགོ་ལ་བྱིལ་བྱིལ་གཏོང་ཞོར། ཁ་ང་སར་འཁོར་ཏེ་ང་ལ་འདི་ཟེར་གི
ཨ་མྱེས་ཀྱིས་བཤད་ན། “རང་དབང་ལ་ཆག་འཇིག་ཐེངས་ཐེངས་མང་པའི་ལོ་ཞིག་གི་སྟོན་ཀར། སྐེད་ལ་གྲི་དང་མེ་མདའ་བཏེགས་ཅིང་ལུས་པོ་ཤིན་ཏུ་རྒྱགས་པའི་སྐྱ་མི་བཅུ་གཉིས་འབྲོང་ཆུ་བརྒལ་ནས་བར་མཐའ་སྡེ་འདབས་སུ་ཐོན། ཉིན་དེའི་ས་རུབ་ཁར། སྐྱ་མི་ཚོས་སྡེ་འདབས་ནས་མེ་སྒོང་བརྒྱབ་ཏེ་བསྡད་ཅིང༌། དེ་ནས་ལུག་ཤ་རློན་པ་མང་བོ་མེ་ལ་བསྲེགས་ནས་ཡིད་ཚིམ་པ་ཞིག་ཟིས་རྗེས། དགོང་མོ་དེར། སྐྱ་མི་ཚོས་བར་མཐའ་སྡེ་བའི་བུད་མེད་གསུམ་དང་བྱིས་པ་ཆུང་ཆུང་བཞི་འཕྲོགས་ཏེ་རྟ་གོང་ལ་བཞག་ནས་བྲོས་སོང་ཞིང༌། ཕྱི་ཉིན་ནམ་མ་ལངས་གོང༌། སྡེ་བ་ཕན་ཚུན་ཡོངས་ལ་བརྡ་བརྒྱབ་ཏེ་སྡེ་བའི་ཕོ་གཞོན་ཚོས་དམག་དཔུང་བསྒྲིགས་ནས་ཉིན་གསུམ་གྱི་རིང་ཕྱོགས་ཡར་མར་དུ་ར་མདའ་ལ་བརྒྱུགས་མོད། སྐྱ་མི་དེ་ཚོའི་གྲིབ་མ་ཙམ་ཡང་མ་རྙེད་ཟེར།”
ཨ་མྱེས་ཀྱིས་དེ་ལྟར་བཤད་པ་ན། ངས་མིག་ཟུང་རིག་རིག་བྱས་ཏེ་མཚར་ཉམས་ཀྱིས་ཨ་མྱེས་ཀྱི་གདོང་ལ་ཞིབ་ལྟ་ཞིག་བྱས་ཤིང༌། ངའི་སེམས་སུ་དོ་དགོང་གི་གནའ་གཏམ་འདི་ནི་ནམ་རྒྱུན་བཤད་པའི་གནའ་གཏམ་དང་གཏན་མས་མེ་འདྲ་ཨང་བསམ་སོང༌།
དེ་ནས། ཨ་མྱེས་ཀྱིས་མུ་མཐུད་དུ་ང་ལ་ “གཅེས་ཕྲུག གཞུག་ཕྱོགས་ཁྱིམ་མཚེས་ཚང་གི་བུ་དགྲ་འདུལ་ལ་རྩེད་གྲོགས་ཁྱོད་ཚོས་དྭ་ཕྲུག་ཅེས་མ་འབོད། ཁོ་ངོ་མའི་སྙིང་རྗེ་ཞིག་རེད། སྔོན་ཆད་ཀྱི་དོན་དག་མང་པོ་ཞིག་ཁྱོད་ཀྱིས་ད་དུང་ཧ་གོ་ནི་མ་རེད། ལོ་དེར་སྐྱ་མི་དེ་ཚོས་འཕྲོགས་སོང་བའི་བུད་མེད་གསུམ་པོ་དང་བྱིས་པ་བཞི་བོའི་གྲལ་དུ་དགྲ་འདུལ་དང་ཁོའི་ཨ་མ་ཡང་ཡོད་ནི་རེད། སྐབས་དེར། དགྲ་འདུལ་གྱི་ཨ་མས་དགྲ་འདུལ་སྐྱེས་ཏེ་ཟླ་བ་དྲུག་ཙམ་མ་གཏོགས་འགོར་ཡོད་ནི་མ་རེད། དེ་བས། སྐབས་དེའི་དོན་དག་དགྲ་འདུལ་གྱིས་གང་ཡང་ཤེས་མི་སྲིད། དེ་དུས་ཁྱོད་ཀྱང་སྐྱེས་ཏེ་ཟླ་བ་འགའ་ཤས་ལས་ལོན་ཡོད་ནི་མ་རེད་ཟེར།” དེ་ལྟར་བཤད་པ་ན། ང་རང་ཡ་མཚན་དང་བཅས་ཨ་མྱེས་ལ་ “ཨ་མྱེས། དེས་ན། དེས་ན་དགྲ་འདུལ་གྱི་ཨ་མ་དང་ཁོང་གཉིས་ཀ་སྔོན་ཆད་ཅིག་ལ་མི་ངན་པས་འཕྲོགས་སོང་ན། དགྲ་འདུལ་ཁོ་ད་ལྟ་ཇི་ལྟར་ཡོད་པ་རེད། དེས་མ་ཁོའི་ཨ་མ་གང་དུ་ཡོད་ནི་རེད།” ཅེས་དྲིས་རྗེས། རིག་པ་བསྒྲིམས་ཏེ་ཨ་མྱེས་ལ་ཉན་ནས་བསྡད་པ་ཡིན།
མཚན་མོ་དེ་ནི་ནམ་རྒྱུན་དང་མི་འདྲ་བའི་མཚན་མོ་ཞིག་སྟེ། མཚན་མམོ་དེར་ངའི་བྱིས་བློ་ཡི་ལྷིང་འཇགས་ཡོད་ཚད་ཨ་མྱེས་ཀྱིས་བཤད་པའི་གནའ་གཏམ་གྱིས་དཀྲོགས་སོང་ལ། ངའི་ཆུང་གྲོགས་དགྲ་འདུལ་གྱི་ངེད་ལ་མ་ངེས་པའི་མས་དབང་གིས་ངའི་མཚན་མོ་དེའི་རྨི་ལམ་ཞིམ་པོ་རྨང་ནས་འཕྲོགས་སོང༌།
ཨ་མྱེས་ཀྱིས་ཁ་མུར་མུར་བྱེད་ཀྱིན་དུ་ང་ལ་ “བུད་མེད་དང་བྱིས་པ་ཆ་བོ་བོར་རྗེས། སྡེ་བའི་གཞུང་གིས་བླ་མ་དང་རྩིས་པ་སོགས་ལ་མོ་རྩིས་ལུང་བསྟན་དང༌། ཐབས་སྣ་ཚོགས་བཏོན་ཏེ་ཕྱོགས་ཡར་མར་ལ་རྩད་བཅོད་གང་མང་བྱས་མོད། སྐབས་འཕྲལ་དུ་མཇུག་འབྲས་གང་ཡང་མ་ཐོན་པ་རེད། གཞུག་ནས་དོམ་དག་གི་མགོ་སྔ་ཡོངས་རྫོགས་ཤེས་དུས། ཉིན་དེར་སྡེ་འདབས་སུ་འཁོར་བའི་སྐྱ་མི་དེ་ཚོ་ནི་བལྟས་ཚོད་ཀྱིས་ཇག་པ་དང་འདྲ་མོད། དོན་དུ་ཁོ་ཚོ་ནི་སྐབས་དེར་མཚོ་སྔོན་དང་ཀམ་སུའུ་ཡི་ས་མཚམས་སྲུང་བའི་དམག་སྡེ་ཞིག་གི་དམག་དཔུང་རེད། བར་མཐའ་སྡེ་བ་ནི་ཀམ་སུའུ་ཡི་སའི་ཁོངས་སུ་གཏོགས་ཤིང༌། མཚོ་སྔོན་གྱི་རྐང་ཚ་དང་འདབས་འབྲེལ་ནས་ཡོད་པས། དམག་དཔུང་དེས་བཙན་གནོན་འདྲ་མིན་བྱས་མྱོང་ཡོད་པ་རེད། དེ་བཞིན་དུ། དགྲ་འདུལ་གྱི་ཨ་མ་དང་བུད་མེད་གཞན་པ་གཉིས་ལ་སྐྱ་མི་ཇག་པ་ཚོས་བརྙས་བཅོས་རྣམ་པ་སྣ་ཚོགས་བྱས་པ་ནི། ཁོ་ཚོས་རེས་མོས་སུ་བཙན་གཡེམ་བྱེད་པ་དང༌། མཚམ་མའི་ནང་དུ་རྫས་འགྱུར་གྱི་དངོས་པོ་འདྲ་མེན་བླུགས་པ། ངོ་ལ་ཟོག་གི་ལྕི་བ་སྦྱར་བ། མགོ་ནས་མནན་ཏེ་མགོ་ལ་ཞོན་པ་སོགས་སྡུག་ལས་གང་མང་བཏང་ཤིང༌། དེ་རྗེས་བུད་མེད་གཉིས་དང་བྱིས་པ་གསུམ་རྒྱ་ནག་ཤར་ཕྱོགས་ཀྱི་མཚོ་རྒྱུད་གྲོང་ཁྱེར་ཞིག་ཏུ་བཙོངས་པར་བཤད་ཅིང༌། དགྲ་འདུལ་གྱི་ཨ་མར་མནར་གཅོད་དྲགས་པོ་ཐེབས་ཡོད་རྐྱེན། མ་བུ་གཉིས་ཀ་གྲོག་རོང་ཞིག་ཏུ་བསྐྱུར་ཞིང༌། མ་འགྱངས་པར་དགྲ་འདུལ་གྱི་ཨ་མ་གྲོག་རོང་དེ་རུ་ཚེ་ལས་འདས། མ་བུ་གཉིས་ཀ་དེ་ལྟར་ལུས་འདུག་པ་དེ་གའི་ས་གནས་ཀྱི་འབྲོག་པ་ཞིག་གིས་མཐོང་དུས། ཨ་མ་ཤི་སྟེ་བེ་པོ་འཁྱགས་པ་རུ་གྱུར་འདུག་ལ། ཡིན་ནའང༌། སྐྱེས་ཏེ་ཡིན་རིང་ལོན་མེད་པའི་ཤིན་ཏུ་ཆུང་བའི་བུ་ཆུང་གིས་ད་དུང་ཨ་མའི་ནུ་མ་འཇིབས་ཀྱིན་འདུག དེ་ནས། འབྲོག་པ་དེས་མཆི་ལ་ཉེས་བའི་བུ་ཆུང་དེ་བསྐྱབས་ནས་ཁྱིམ་དུ་བླངས་པ་རེད། བྱིས་པ་དེ་ནི་ད་ལྟའི་དགྲ་འདུལ་རེད། དགྲ་འདུལ་ནི་བླ་བྲང་དགོན་པའི་བླ་ཆེན་ཞིག་གིས་ཁོ་ལ་མིང་དུ་བཏགས་པ་ཡིན་ནི་རེད་ཟེར།”
རྒྱུ་རྐྱེན་དེ་དག་གིས་མེ་སེམས་དཀྲུགས་ཏེ་དོན་དག་གི་ཁ་ཕྱེས་པས། སྡེ་བའི་དམངས་ཡོངས་ལ་སེམས་ཚེགས་དང་སྔངས་སྐྲག་ཚད་མེད་ཅིག་བསྐྲང། དེ་ལྟར། དགྲ་ནམ་ཡོང་ལ་ཆ་མཚལ་ཞིང༌། དོན་དང་དེ་རྒན་གཞིན་ཚང་མའི་སེམས་ནད་དིག་ཏེ་གྱུར། ལྷག་པར་དུ་ཁྱིག་མི་ཚོ་སྡུག་གིས་མནར་ཏེ་ཅི་ཡིན་མེད་པར་བཏང་བ་མ་ཟད། དགྲ་འདུལ་གྱི་ཨ་པ་འདས་པོ་ཡང་དགྲ་འདུལ་ཆུང་དུས་སུ་དོན་དག་དེའི་ཆེད་དུ་སེམས་ནད་ཀྱིས་བཟུང་སྟེ་ཉིན་མཚན་ལ་དབྱེ་བ་མེད་པར་ཆང་བག་མེད་དུ་འཐུང་ཞིང༌། དགྲ་འདུལ་ལོ་དྲུག་གི་ཐོག་ཁོའི་ཨ་ཕས་ཆང་སྐྱོན་ཕུད་དེ་ཚེ་ལས་འདས་པ་རེད།
ལོ་ཟླ་ནི་དེ་ལྟར་འདས་ཞིང༌། ངའི་ལས་དབང་གི་དམུ་ཐག་འདྲ་བའི་བསང་ཆུ་གཉེད་དུ་ཡུར་བའི་དགུན་ཟླ་བཅུ་གཉིས་པའི་དུས་ཚིགས་འདིར། ངས་འདི་ལྟར་འཁྲེང་སེམས་འཁུར་ཏེ་བསང་ཆུ་ལ་བཅར་ན། ཡིད་ཀྱི་འཆར་སྒོ་ནི་དྲན་པ་བརྐུ་བའི་འདས་སོང་བའི་ཡིད་འོང་གི་མི་རྟག་པ་ཡིས་བསླུས། ད་ལྟ་ངའི་ཨ་མྱེས་ང་དང་གྱེས་ཏེ་མ་ཚིམས་པར་ལོ་ངོ་དྲུག་འགོར་ཚར་ཞིང༌། ཨ་མྱེས་ལ་ཕོག་པའི་གློ་བུར་བའི་འཆི་བདག་གི་ཞགས་པ་དེས་ངའི་སེམས་ཁམས་སུ་རྟག་ཏུ་ཡལ་རྒྱུ་མེད་པའི་ཁེར་རྐྱང་གི་ངོས་ཤིག་བསྐྲུན། ཨ་མྱེས་ཀྱིས་བཞག་པའི་བག་ཆགས་ནི་ངའི་སེམས་ཀྱི་གཏིང་རུམ་དུ་སིམས་ཡོད་ལ། ད་འཐའི་ལུས་པོའི་འདུ་བྱེད་གང་ལ་ཡང་ཆུང་དུས་ཀྱི་ཤུགས་རྐྱེན་ཐེབས་ཡོད་སྲིད།
ང་ལ་མཚོན་ན། ཨ་མྱེས་ནི་རང་ཉིད་ལ་ཤ་ཚ་ཞིག་སྙིང་ཉེ་བའི་ཨ་མྱེས་ཤིག་ཡིན་པ་མ་ཟད། ཁོང་ནི་བསློག་མི་ཚར་བའི་གཏམ་རྒྱུད་ཀྱི་མཛོད་ཅིག་ཡིན་ཞིང༌། ཁོང་གི་སྐད་ཆ་དང་བྱ་བྱེད་གང་ལས་ཀྱང་འཇིག་རྟེན་རྙིང་བ་དང༌། ང་བཅུ་ང་བརྒྱད་ལོ་མཚོན་ཐུབ།
ད་དུང་ངའི་ཆུང་གྲོགས་དགྲ་འདུལ། སྤྱིར་དགྲ་འདུལ་ནི་གཤིས་ཀ་འཇམ་ཞིང་སེམས་རྩ་དཀར་བའི་མི་ཡ་རབས་ཤིག་ཡིན། ཡིན་ནའང༌། ལོ་གསུམ་གྱི་ཡར་སྔོན་དུ་ཁོས་མཐོ་འབྲིང་ལ་རྒྱུགས་མ་འཕྲོད་པས། ཁོ་རང་གཉོར་བའི་དྲིན་ཅན་གྱི་ཨ་ནེས་དགྲ་འདུལ་དགོན་པར་བསྐྱལ། དགོན་པ་ནས་ལོ་གཅིག་དང་ཕྱེད་ཀ་ཙམ་གྱི་འཕྲོར། ཁོ་རང་གྲྭ་བ་གཞད་གཉིས་དང་འགྲོགས་ཏེ་སྟོད་ཉི་མ་ལྷ་སའི་ཕྱོགས་སུ་བྲོས་ཤིང༌། དེ་ནས་རྒྱལ་བ་ཡིད་བཞིན་ནོར་བུའི་ཕྱོགས་སུ་མཚན་བྱས་ཏེ་འབྲོ་བའི་ལམ་བར་དུ་དམར་དམག་གིས་བཟུང་སྟེ་བསད།
དེ་ལྟར། ཆུང་གྲོགས་དགྲ་འདུལ་གྱི་ཡ་ང་བའི་སྐྱེ་མཆིའི་སྡུག་བསྔལ་དེས། མཚམས་ཚིགས་མེད་པར་ང་རང་ཕྱིད་དྲན་གྱི་འོབས་སུ་འདྲུད་ཅིང༌། མཚམས་ལན་རེར་སྐྱེས་མ་ཐག་ནས་བཟུང་རྒུད་པའི་ལམ་དུ་ཕྱོགས་པའི་མེ་ཚེ་ཁྲ་ཁྲ་འདི། སྐད་ཅིག་ཉིད་ལ་གཙབས་ཏེ་བུད་འགྲོ་འདོད་ལ། ཡང་མཚམས་ལན་རེར། མི་ཚེ་ཁྲ་ཁྲ་འདི། ཨ་མྱེས་ཀྱི་མི་ཚེ་བཞིན་རང་སྟབས་ངང་རོལ་ནས། མཐར་དགྲ་འདུལ་གྱི་འཚོལ་སྙེག་བཞིན་ཨུ་ཚུགས་ངང་མཇུག་བསྡུས་འགྲོའང་འདོད།
ཡོང་ཁུངས། ངེད་དྲྭ་བ།


text:
མཚོ་སྔོན་ཞིང་ཆེན་སྲིད་གཞུང་དྲ་བའི་འཕྲིན། མཚོ་ལྷོ་བོད་རིགས་རང་སྐྱོང་ཁུལ་གྱིས་དབུལ་སྐྱོར་གྱི་འབོར་ཆུང་དངུལ་བུན་བྱ་བ་ཧུར་བརྩོན་གྱིས་བསྒྲུབས་ཏེ་དམངས་ཕན་སྲིད་ཇུས“530”(སྒོར་ཁྲི5ཡི་མན་ལ་ལོ3ལ་ནོར་སྲིད་མ་དངུལ་གྱི་ཁ་གསབ་སྐྱེད་དངུལ་ཡོད)ཁྱོན་ཡོངས་ལ་ཁེབས་པར་བྱས། ད་ལོའི་ཟླ་དྲུག་པའི་ཟླ་སྨད་བར་དུ། ཁུལ་ཡོངས་ནས་དངུལ་རྩའི་ལས་ཁུངས་ཀྱིས་རྣམ་པ་གསར་བའི་ཞིང་སྡེ་ཚོང་གཉེར་ཁང་གསོ་བོ་དང་ཡིག་ཚགས་བྱང་བུ་ཡོད་པའི་དབུལ་ཕོངས་ཁྱིམ་ཚང་། ཁྱད་ལྡན་ཁེ་ལས་དང་མི་ནུས་པ་ཅན་ལ་བསྡོམས་པས་དབུལ་སྐྱོར་དངུལ་བུན་སྒོར་དུང་ཕྱུར3.18བཏང་ཡོད།
མཚོ་ལྷོ་ཁུལ་གྱིས་གཙོ་བོ་ཡིད་རྟོན་དངུལ་བུན་སྣེ་ཁྲིད་ཞབས་ཞུ་དང་དངུལ་རྩའི་སྲིད་ཇུས་དྲིལ་སྒྲོག དངུལ་རྩའི་སྐྱེ་ཁམས་ཁོར་ཡུག་འཛུགས་སྐྲུན་བཅས་ནས་ལག་སྲིང་སྟེ། ཡིད་རྟོན་དཔྱད་འཇོག་དང་དངུལ་བུན་རེ་ཞུ། དངུལ་བུན་ཐོབ་པ། དངུལ་རྩ་བཀོལ་སྤྱོད་སོགས་ཀྱི་བརྒྱུད་རིམ་་ཧྲིལ་བོ་ཁྱབ་བསྒྲགས་གསལ་བོ་དང་སྟབས་བདེ་འགྲོ་ལུགས་སྒྲུབ་ཆོག་པའི་“འོད་ནུས་མགྱོགས་འཁོར་བཟོ་སྐྲུན”ཞིག་ཤུགས་ཆེན་པོས་གསར་སྐྲུན་བྱས་ཏེ། དབུལ་ཕོངས་ཁྱིམ་ཚང་ལ་དུས་ལྟར་འཕེལ་རྒྱས་མ་དངུལ་ཐོབ་པར་འགན་ལེན་བྱས་ནས་མགྱོགས་མྱུར་གྱིས་དབུལ་ཐར་ཕྱུག་འགྱུར་གྱི་ལམ་དུ་བསྐྱོད་ཐུབ་པར་བྱས། ད་ལོའི་ཟླ་དྲུག་པའི་ཟླ་སྨད་བར་དུ། ཁུལ་ཡོངས་ནས་ཡིག་ཚགས་བྱང་བུ་ཅན་གྱི་དབུལ་ཕོངས་ཁྱིམ་ཚང17264དང་དབུལ་ཕོངས་ཡིད་རྟོན་ཁྱིམ་ཚང་དུ་ངོས་འཛིན་བྱས་པ8265ཡོད་ལ་དཔྱད་འཇོག་གྲངས་ཚད་ཀྱི68.10%ཟིན་ཡོད། བསྡོམས་པས་དབུལ་ཕོངས་ཡིད་རྟོན་ཁྱིམ་ཚང5733ལ་དངུལ་བུན་སྒོར་དུང་ཕྱུར2.10བཏང་། རིགས་སོ་སོའི་དབུལ་སྐྱོར་དངུལ་བུན་གྱི66.10%ཟིན་ཡོད་ལ་ན་ནིང་ལོ་དང་བསྡུར་ན་སྒོར་དུང་ཕྱུར1.13གྱིས་ཇེ་མང་ལ་སོང་འདུག ཁུལ་ཡོངས་ནས་དངུལ་རྩའི་ལས་ཁུངས་ཀྱིས་དབུལ་ཐར་ཁྱིམ་ཚང2777ལ་དབུལ་སྐྱོར་གྱི་འབོར་ཆུང་དངུལ་བུན་མུ་མཐུད་དུ་སྒོར་དུང་ཕྱུར1.11བཏང་ཡོད།
ལོ་ཙཱ་བ། ལྷ་ཆེན་རྒྱལ།


text:
ཉིན་ཤས་བསྟུད་མར་ལྗོངས་ཡོངས་ཀྱི་དཔལ་འབྱོར་སྡེ་ཚན་གྱི་ཏང་ཡོན་ལས་བྱེད་པས་དགའ་སྤྲོ་ཚད་མེད་བྱེད་པ་དང་། དྲོ་སྐྱིད་ཟབ་མོ་ཚོར་བ། སེམས་ཤུགས་རབ་ཏུ་འཕེལ་བ། སྐུལ་མ་ཟབ་མོ་ཐེབས་པ་བཅས་ཀྱི་ཐོག་ནས་ཚོགས་འདུའི་དོན་སྙིང་གལ་ཆེན་ངོས་འཛིན་གང་ལེགས་བྱེད་པ་དང་། ཚོགས་འདུའི་དགོངས་དོན་སློབ་སྦྱོང་ཡག་པོ་དང་། གོ་བ་ཡག་པོ་ལེན་པ། ལག་བསྟར་ཡག་པོ་བཅས་བྱས་ནས་ཏང་གི་བོད་སྐྱོང་ཇུས་ཆེན་དེ་སྣེ་ཁྲིད་དུ་བྱས་ནས་སེམས་ནུས་གཅིག་འགྲིལ་དང་མཐུན་སྒྲིལ་འབད་འཐབ་ཀྱིས་འབྱོར་འབྲིང་སྤྱི་ཚོགས་ཕྱོགས་ཡོངས་ནས་སྐྲུན་ཐུབ་པ་བྱ་ཆེད་འབད་བརྩོན་ལྷོད་མེད་བྱེད་པ་དང་། རང་ལྗོངས་ཀྱི་འཕེལ་རྒྱས་ཆེན་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་དགོས་ཞེས་གཅིག་རྗེས་གཉིས་མཐུད་ངང་བཤད་པ་རེད།
ཟླ་8ཚེས་27ཉིན་གྱི་སྔ་དྲོ་རང་སྐྱོང་ལྗོངས་བཟོ་ཚོང་ཅུས་ཀྱི་ཁོངས་གཏོགས་ཡོངས་ཀྱིས་བརྙན་ལམ་ཚོགས་འདུ་སྐོང་ཚོགས་བྱས་ནས་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་བརྒྱུད་བསྒྲགས་དང་སློབ་སྦྱོང་བྱེད་པ་དང་། ཁོངས་གཏོགས་ཡོངས་ཀྱི་ལག་བསྟར་དོན་འཁྱོལ་ལས་དོན་བཀོད་སྒྲིག་བྱས་པ་རེད། ལྗོངས་བཟོ་ཚོང་ཅུས་ཀྱི་ལས་ཁུངས་སུ་ཡོད་པའི་འགོ་ཁྲིད་དང་ལས་བྱེད་ལས་བཟོ་ཡོངས་ཚོགས་ར་གཙོ་བོའི་ཚོགས་འདུར་ཞུགས་པ་དང་། ས་ཁུལ(གྲོང་ཁྱེར)ཁག་གི་བཟོ་ཚོང་ཅུས་ཀྱི་ལས་བྱེད་ལས་བཟོ་ཡན་ལག་ཚོགས་རའི་ཚོགས་འདུར་ཞུགས་པ་རེད། ཚོགས་འདུའི་ཐོག་ལྗོངས་ཡོངས་ཀྱི་རིམ་ཁག་བཟོ་ཚོང་ལས་ཁུངས་ཀྱིས་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་དང་ལྷག་པར་དུ་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་སློབ་སྦྱོང་དང་ལག་བསྟར་བྱ་རྒྱུ་དེ་དེང་སྐབས་དང་སླད་ཕྱིན་དུས་སྐབས་ཤིག་རིང་གི་ཆབ་སྲིད་ལས་འགན་གལ་ཆེན་ཞིག་ཏུ་བརྩིས་ནས། ཚད་མཐོའི་མཐོང་ཆེན་དང་། མགྱོགས་མྱུར་བྱ་སྤྱོད་སྤེལ་བ། དོན་འཁྱོལ་ལ་དམ་འཛིན་ཤུགས་ཆེན་བཅས་བྱས་ཏེ། བཟོ་ཚོང་ལས་དོན་གྱི་རྣམ་པ་གསར་པ་ཧུར་ཐག་གཏོད་ཅིང་། ནུས་ཤུགས་ཡོད་རྒུས་ལྗོངས་ཡོངས་ཀྱི་དཔལ་འབྱོར་དང་སྤྱི་ཚོགས་རྒྱུན་སྲིང་དང་སྐྱོན་བྲལ་འཕེལ་རྒྱས་དང་ཡུན་རིང་བདེ་འཁོད་ལ་སྐུལ་འདེད་གཏོང་དགོས་ཞེས་བསྟན་པ་རེད།
ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་སློབ་སྦྱོང་དང་གོ་བ་ལེན་པའི་ཐད། རང་སྐྱོང་ལྗོངས་ཡུལ་སྐོར་འཕེལ་རྒྱས་སྒྱུར་བཅོས་ཨུ་ལྷན་སྲིད་ཇུས་ཁྲིམས་སྲོལ་ཁྲུའུ་ཡི་ཁྲུའུ་ཀྲང་བསྟན་འཛིན་ལ་རང་ཉིད་ཀྱི་བསམ་ཚུལ་ཡོད། བསྟན་འཛིན་གྱིས་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པ་སྐོང་ཚོགས་བྱས་པ་ལས། ཀྲུང་དབྱང་གིས་བོད་ལ་ཚད་མཐོའི་སྣང་ཆེན་གནང་ལུགས་གང་ལེགས་མཚོན་པའི་ངོས་འཛིན་བྱེད་ཀྱི་ཡོད་པ་རེད། ཁོང་གིས་ཉེ་བའི་ལོ་ཤས་རིང་ཀྲུང་དབྱང་སྲིད་གཞུང་གིས་རྒྱབ་སྐྱོར་ཤུགས་ཆེན་གནང་བ་དང་། རྒྱལ་དམངས་ཀྱི་ཡུལ་སྐོར་འཛད་སྤྱོད་བྱེད་ནུས་རྒྱུན་ཆད་མེད་པར་ཆེ་རུ་ཕྱིན་པ། རྨང་གཞིའི་སྒྲིག་བཀོད་མངོན་གསལ་དོད་པོས་ལེགས་སུ་ཕྱིན་པ། སྤྱི་ཚོགས་དུས་བབ་རྒྱུན་སྲིང་ངང་ཞི་མཐུན་བརྟན་ལྷིང་བཅས་ལས། བོད་ཀྱི་ཡུལ་སྐོར་རིག་གནས་འཕེལ་རྒྱས་ལ་སྒུལ་ཤུགས་དང་གསོན་ཤུགས་ཆེན་པོ་སྦྱིན་ཡོད། ཚོགས་འདུའི་ཐོག“འཛམ་གླིང་གི་ཡུལ་སྐོར་དམིགས་ས་གལ་ཆེན་ཡག་པོ་སྐྲུན་དགོས”ཞེས་པའི་བླང་བྱ་བཏོན་ནས། རང་ལྗོངས་ཀྱི་ཡུལ་སྐོར་ལས་ཀའི་དོན་དངོས་དང་ཟུང་འབྲེལ་གྱིས་ཡུལ་སྐོར་གྱི་རྨང་གཞིའི་སྒྲིག་བཀོད་དང་ཡུལ་སྐོར་གྱི་ཞབས་ཞུའི་འཛུགས་སྐྱོང་ལ་དམ་འཛིན་མངོན་གསལ་བྱེད་པ་དང་། སྤུས་རྟགས་ཡུལ་སྐོར་དང་། སྣོད་བཅུད་ཁོར་ཡུག་སྲུང་སྐྱོང་། ཡུལ་སྐོར་བདེ་འཇགས་འཛུགས་སྐྱོང་བཅས་ལ་དམ་འཛིན་མངོན་གསལ་བྱེད་པ། འཕེལ་རྒྱས་གཏོང་སྟངས་འགྱུར་ལྡོག་གཏོང་བ་བཅས་བྱས་ནས་སྤུས་ཚད་དང་ཕན་འབྲས་རྣམ་པའི་འཕེལ་རྒྱས་ཀྱི་ལམ་བུར་བསྐྱོད་དེ་ལྗོངས་ཡོངས་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་འབུལ་འོས་པའི་ལེགས་སྐྱེས་འབུལ་དགོས་པའི་བླང་བྱ་བཏོན་ཡོད་ཅེས་བཤད་པ་རེད།
“དངུལ་རྩ་ནི་དཔལ་འབྱོར་འཕེལ་རྒྱས་ཀྱི་ཁྲག་རྒྱུན་ཡིན་ལ‘ཞིང་གསུམ’བྱ་གཞག་སྒོ་ཀུན་ནས་ཡར་ཐོན་ལ་སྐུལ་འདེད་གཏོང་བའི་འགན་ལེན་གལ་ཆེན་ཞིག་དེ་བས་རེད། བོད་དུ‘ཞིང་གསུམ’གྱི་དངུལ་རྩའི་ཞབས་ཞུའི་ལས་དོན་ཡག་པོ་སྒྲུབ་པར། ཞིང་འབྲོག་པ་མགྱོགས་མྱུར་དབུལ་སྒྲོལ་ཕྱུག་འགྱུར་ཡོང་བ་དང་། ཞིང་ལས་ཐོན་འཕར་དང་ཞིང་འབྲོག་པའི་འབབ་འཕར་ལ་སྐུལ་མ་གཏོང་བ། ཞིང་འབྲོག་ཁུལ་གྱི་དར་རྒྱས་བརྟན་ལྷིང་འགན་ལེན་བཅས་ལ་ཕན་པ་ཡོད་པ་མ་ཟད། བོད་དུ་འབྱོར་འབྲིང་སྤྱི་ཚོགས་སྒོ་ཀུན་ནས་སྐྲུན་ཐུབ་པ་བྱེད་པར་སྐུལ་འདེད་གཏོང་བ་དང་ཡུན་རིང་བདེ་འཁོད་ཡོང་བར་ཕན་པའང་ཡོད། སྤྱི་ཁྱབ་ཧྲུའུ་ཅིའི་གསུང་བཤད་ཁྲོད‘རྒྱལ་ཡོངས་ཀྱི་ས་གནས་གཞན་དང་འདྲ་བར། བོད་དང་ཞིང་ཆེན་བཞིའི་བོད་རིགས་ས་ཁུལ་ནི་འབྱོར་འབྲིང་སྤྱི་ཚོགས་སྒོ་ཀུན་ནས་སྐྲུན་ཐུབ་པའི་རག་ལས་སའི་རང་བཞིན་གྱི་དུས་མཚམས་སུ་སླེབས་ཡོད’ཅེས་བཏོན་གནང་ཡོད། དམིགས་ཚད་དེ་མངོན་འགྱུར་ཡོང་བར་ངའི་བསམ་པར་ད་ཐེངས་ཀྱི་ཚོགས་འདུའི་དགོངས་དོན་སློབ་སྦྱོང་དང་ལག་བསྟར་དོན་འཁྱོལ་ཡག་པོ་བྱ་རྒྱུ་དེ་གོ་སྐབས་སུ་བརྩིས་ཏེ་བོད་ཀྱི་དཔལ་འབྱོར་འཕེལ་རྒྱས་ལ་ཞབས་འདེགས་ཡག་པོ་ཞུ་བ་དང་། སྤྱི་ཚོགས་བརྟན་ལྷིང་སྲུང་སྐྱོང་བྱེད་པ། དམངས་འཚོ་ལེགས་སུ་གཏོང་བ་སོགས་ཁྱབ་ཁོངས་ཀྱི་ལས་དོན་ཁག་གཙོ་གནད་ཐོག་ཡག་པོ་བསྒྲུབས་ཏེ། རྒྱལ་ཡོངས་ཀྱི་འབྱོར་འབྲིང་སྤྱི་ཚོགས་སྒོ་ཀུན་ནས་སྐྲུན་ཐུབ་པའི་གོམ་སྟབས་ཀྱི་རྗེས་སུ་འབྲང་ཐུབ་པ་བྱེད་དགོས”ཞེས་ཀྲུང་གོ་ཞིང་ལས་དངུལ་ཁང་བོད་རང་སྐྱོང་ལྗོངས་ཡན་ལག་དངུལ་ཁང་ཞིང་གསུམ་དངུལ་རྩ་པུའི་སྤྱི་ཁྱབ་སྤྱི་གཉེར་བ་ལི་ཡུན་ཕུང་གིས་བཤད།
ལི་ཡུན་ཕུང་གིས་ཀྲུང་དབྱང་གིས་ཞིང་འབྲོག་པའི་དབུལ་སྐྱོར་སྐྱེད་ཚབ་དངུལ་བུན་གྱི་ཁྱབ་ཁོངས་སྔར་བས་ཆེ་རུ་བཏང་ནས། བོད་ཀྱི་གཞི་རིམ་མང་ཚོགས་དང་ཁེ་ལས་ཆེས་ཆུང་གྲས་ཀྱིས་གཟིགས་སྐྱོང་གི་དངུལ་རྩའི་སྲིད་ཇུས་སྔར་བས་མང་བ་ལོངས་སྤྱོད་ཐུབ་པ་བྱ་རྒྱུའི་རེ་བ་བྱེད་ཀྱི་ཡོད་པ་རེད། ཁོང་གིས་ཞིང་ལས་དངུལ་ཁང་བོད་ཡན་ལག་དངུལ་ཁང་གིས་ཚོགས་འདུའི་དགོངས་དོན་སློབ་སྦྱོང་དང་ལག་བསྟར་ནན་ཏན་བྱས་ནས་ཡོངས་ཁེའི་དངུལ་རྩའི་ཞབས་འདེགས་ཡག་པོ་ཞུ་བ་དང་དུས་མཚུངས། “དངུལ་རྩར་བརྟེན་ནས་མཐའ་མཚམས་སྲུང་སྐྱོང”དང་བརྟན་ལྷིང་སྲུང་སྐྱོང་གི་ལས་དོན་ཡག་པོ་བསྒྲུབས་ནས།“ཞིང་གསུམ”གྱི་ལས་དོན་ཁག་ལ་ཞབས་འདེགས་ཡག་པོ་ཞུ་རྒྱུ་ཡིན་ཞེས་བཤད་པ་རེད།


text:
རྩོམ་པ་པོ།   དུས་ཚོད།   2017-12-05རྩོམ་ཁུངས།    རྔ་བའི་གསར་འགྱུར་དྲ་བ།
གནད་དོན་འདི་བདེ་བླག་ངང་ཐག་བཅད་པ་ནི་བསམ་ཡུལ་ལས་འདས་པ་ཞིག་ཡིན། ད་ལྟ་ཞབས་འདེགས་སྒོ་ཁར་ཞུ་བས་ཕན་འབྲས་ཧ་ཅང་བཟང་ཞེས་པ་ནི་ཉེ་ཆར་འཛམ་ཐང་རྫོང་སི་ལི་ཡུལ་ཚོའི་གྲོང་དམངས་ཀྱིས་བཤད་པ་ཡིན།
སི་ལི་ཡུལ་ཚོའི་དར་རྐུ་སྟོད་མ་གྲོང་སྡེའི་སྡེ་མི་དགེ་ཆེ་གེ་མོ་དང་རྒོ་བོ་གྲོང་སྡེའི་སྡེ་མི་སྐྱིད་ཆེ་གེ་མོ་གཉིས་དང་དབུ་ཏོ་གྲོང་སྡེའི་སྡེ་མི་མཚོ་ཆེ་གེ་མོ་བར་ལྒང་ལི་རྒྱག་སྐབས་རྩོད་གླེང་བྱུང་བ་དང་། སྐབས་དེར་མི་གཞན་གྱིས་བར་འདུམ་བྱས་ནས་རྡུང་རེས་བརྒྱབ་མེད། འོན་ཀྱང་མཚོ་ཆེ་གེ་མོའི་བློ་ལ་མ་བབས་ནས། ཆང་འཐུང་ནས་དགེ་ཆེ་གེ་མོ་དང་རྡུང་རེས་བྱས། ཉིན་དེའི་དགོང་མོར་རྨས་མ་འཕྲོད་བསྟེན་ཁང་དུ་བསྐྱལ་ནས་སྨན་བཅོས་བྱས་ཏེ་སྨན་ཡོན་མང་བོ་བྱིན་ཡོད་པས། སྐྱིན་ཚབ་ཀྱི་རྩོད་གླེང་བྱུང་། གྱོད་གཞི་དེ་ཁྱིམ་ཚང་མང་བོ་དང་འབྲེལ་བ་ཡོད་པ་དང་དུས་ཀྱང་སྟོན་ཁར་ལོ་ཏོག་རྔ་བའི་ཞིང་ལས་བྲེལ་དུས་ཤིག་ཡིན་ཕྱིར། དོན་དེ་མྱུར་དུ་ཐག་བཅད་མ་ཐུབ། ཡུལ་ཚོ་དང་གྲོང་སྡེའི་ལས་བྱེད་པས་བསམ་བློའི་ལས་ཀ་བསྒྲུབས་ཀྱང་། ཐག་བཅད་མ་ཐུབ་པས་མཐར་ཁྲིམས་གཅོད་ཁང་དུ་ཞུས།
གྱོང་གཞི་དེ་ཕྱི་རོལ་ཡུལ་དང་མཐུན་པ་དང་གཞུང་དྲང་གིས་ཐག་གཅོད་བྱ་ཆེད། ཁྲིམས་དཔོན་རྣམས་ཀྱིས་རྡུང་རེས་བརྒྱབ་སར་ཕྱིན་ནས་ཉེ་འདབས་ཀྱི་གྲོང་དམངས་ལ་གྱོད་གཞིའི་གནས་ཚུལ་དང་རྡུང་རེས་བརྒྱབ་པའི་ཕྱོགས་གཉིས་ཀྱི་གནས་ཚུལ་རྒྱུས་ཞིབ་མོར་བླངས་ནས། གྱོད་གཞི་ཐག་གཅོད་པའི་རྨང་གཞི་བཏིང་།
ཟླ་8པའི་ཚེས་4ཉིན་གྱི་དགོང་མོར། རྫོང་གི་སྐོར་སྐྱོད་ཁྲིམས་རས་ཡུལ་ཚོའི་སྲིད་གཞུང་གི་ཁྲིམས་རར་ཐེངས་དེའི་རྡུང་རེས་བརྒྱབ་པའི་སྐྱིན་ཚབ་སྤྲོད་ལེན་བྱེད་པའི་གྱོད་གཞི་ཐག་གཅོད་བྱེད་འགོ་ཚུགས། རྡུང་རེས་བརྒྱབ་པའི་ཕྱོགས་གཉིས་ཀྱིས་ལུགས་མཐུན་གྱི་རྒྱུ་མཚན་ཞུས་པ་ལྟར། མཐར་གནོད་འཚེ་ཕོག་མཁན་མཚོ་ཆེ་གེ་ལ་སྐྱིན་ཚབ་སྒོར་13500སྦྱིན་རྒྱུའི་ཁྲིམས་ཐག་བཅད།
གྲོང་གསར་འཛུགས་སྐྲུན་བྱེད་སྐབས་མི་དམངས་ཁྲིམས་རའི་འགན་ནུས་ལེགས་པོར་སྤེལ་ཆེད། ན་ལོའི་ཟླ་12པ་ནས་བཟུང་། རྫོང་དེས་ཟླ་རེར་ཁྲིམས་དཔོན་དཔུང་སྡེ་གཉིས་རེ་བསྡུས་ཏེ་རྫོང་ཡོངས་ཀྱི་ཡུལ་ཚོ་དང་གྲོང་རྡལ་བཅུ་གཉིས་སུ་ཕྱིན་ནས་ལས་ཡུལ་དངོས་ནས་གཏུག་བཤེར་བདག་སྤྲོད་དང་རྩོད་གླེང་ལ་བར་འདུམ། བློ་འདྲི་དང་ལེན། བཅའ་ཁྲིམས་དྲིལ་སྒྲོག་སོགས་ཀྱི་ལས་ཀ་སྤེལ། ལས་ཡུལ་དངོས་ནས་བདག་སྤྲོད་བྱས་ནས། མི་སེར་ལ་སྟབས་བདེ་བར་མ་ཟད་འགལ་བ་ཡང་བྱུང་མ་ཐག་ཏུ་ཐག་གཅོད་བྱས་པས། འགལ་བ་ཇེ་ཆེར་འགྲོ་བར་སྔོན་འགོག་བྱས།
ན་མདའ་གྲོང་རྡལ་བྱ་ཡུར་གྲོང་སྡེའི་སྡེ་མི་བཟང་ཆེ་གེ་མོ་དང་ཨ་ཀྱ་གྲོང་སྡེའི་སྡེ་མི་བསོད་ཆེ་གེ་མོ་གཉིས་བར་མ་མཐུན་པས། ལོ་བཅུ་དགུའི་རིང་མཉམ་དུ་བསྡད་པའི་བཟའ་ཚང་ཁ་ཐོར་ལ་ཡོད། ལོ་ལྔ་ལས་མེད་པའི་བུ་མོའི་གསོ་དབང་དང་བུ་ལོན་སྒོར་ཁྲི་དྲུག་འཇལ་འགན་འཁུར་བའི་གནད་དོན་ཡོད་པའི་རྐྱེན་གྱིས་ཁྱོ་ཤུག་ཕྱོགས་གཉིས་ཀྱིས་ཡུན་རིང་དུ་བཟའ་འཐོར་གྱི་ཆིངས་ཡིག་བཀོད་མ་ཐུབ། གྲོས་མོལ་ཐེངས་མང་བྱས་ཀྱང་ཕྱོགས་གཉིས་ཡིད་མ་འཐད་པས། ཁྱོ་ཤུག་གཉིས་ཀྱི་འགལ་བ་དེ་ཁྱིམ་ཚང་གཉིས་ཀྱི་འགལ་བར་གྱུར།
མཐར་ཁྱོ་ཤུག་གཉིས་ཀྱིས་འགལ་བ་དེ་ཁྲིམས་རར་སྤྲད་ཡོད། སྐོར་སྐྱོད་ཁྲིམས་རས་བཟའ་འཐོར་གྱི་གཏུག་བཤེར་འབྱོར་རྗེས་ན་མདའ་གྲོང་རྡལ་དུ་ཐོན་ནས། ཁྱོ་ཤུག་ཕྱོགས་གཉིས་ཀྱི་ཡིད་མཐུན་ཐོབ་རྗེས། རྫོང་གི་བར་འདུམ་ལྟེ་གནས་ཀྱི་རེ་འདུན་ལྟར། བཟའ་འཐོར་གྱི་རྩོད་གླེང་གྱོད་གཞི་ཐག་གཅོད་བྱེད་འགོ་ཚུགས། དཔྱད་ཡིག་བསྡུ་ལེན་དང་གཏུག་བཤེར་ལ་ཉན་པ། མཐར་བཀའ་བཅད་གཏོང་བ་སོགས་ཉིན་བཞི་ཙམ་ལས་འགོར་མེད། ང་ཚོས་ཟླ་བ་འགའ་སྤྱད་ནས་ཐག་བཅད་མི་ཐུབ་པ་དེ། ཁོ་ཚོས་ཉིན་བཞིའི་རིང་དུ་ང་ཚོའི་ཕྱོགས་གཉིས་ཀྱི་ཡིད་མཐུན་པའི་མཇུག་འབྲས་བྱིན་པ་དང་། ལས་ཡུལ་དངོས་ནས་བཀའ་བཅད་ཁྲ་མ་བཏང་ཡོད་ཅེས་པ་ནི་བཟང་ཆེ་གེ་མོས་བར་འདུམ་མི་སྣའི་ལས་ཀར་བསྟོད་བསྔགས་བྱས་པ་རེད།
སྐོར་སྐྱོད་ཁྲིམས་ར་དོན་རྐྱེན་བྱུང་སར་བཙུགས་ནས་ཁྲིམས་ལྟར་བཀའ་བཅད་བཏང་། རྫོང་དེས་མངའ་འོག་ས་ཁོངས་རྒྱ་ཆེ་བས་མང་ཚོགས་ཀྱིས་གཏུག་བཤེར་འགྲོ་བ་སྟབས་མི་བདེ་བའི་གནས་ཚུལ་ལ་དམིགས་ནས། སྐོར་སྐྱོད་ཁྲིམས་ར་བཙུགས་ནས། འདྲི་གཅོད་ལས་སྒོ་མི་སེར་གྱི་ཉེ་འདབས་སུ་བསྐྱལ་བ་དང་ཁྲིམས་དཔོན་མང་ཚོགས་ནང་དུ་ཞུགས་ནས་འགལ་བ་དང་རྩོད་གླེང་བར་འདུམ་བྱས་པའི་དུས་མཚུངས་སུ། བཅའ་ཁྲིམས་དང་ཁྲིམས་ལུགས་དྲིལ་སྒྲོག་པ་དང་བློ་འདྲི་བ་བྱས་ནས་ཕན་འབྲས་ལེགས་པོ་ཐོབ་པས། གནས་ཡུལ་རོང་འབྲོག་མང་ཚོགས་ཀྱིས་རོགས་སྐྱོར་དང་བསྟོད་བསྔགས་བྱས། མིག་སྔའི་བར་དུ་རྫོང་དེའི་སྐོར་སྐྱོད་ཁྲིམས་རས་སྐོར་སྐྱོད་དུ་གྱོད་གཞི་ཐེངས་21བཅད་པ་དང་ལས་ཡུལ་དངོས་ནས་འགལ་བ་དང་རྩོད་གླེང་13བར་འདུམ་བྱས་ཤིང་། བཅའ་ཁྲིམས་སྐོར་གྱི་བློ་འདྲི་བ་མི་ཐེངས་235དང་ལེན་བྱས་པ་དང་། བོད་རྒྱ་ཡི་གེ་གཉིས་ཀྱི་དྲིལ་སྒྲོག་དཔྱད་ཡིག་1200ལྷག་བཀྲམ་མོ།།
རྩོམ་སྒྲིག་པ། ཚེ་པེ། གཡུ་འཛོམས།


text:
དུས་ཚོད་ཀྱི་ཆུ་མོ་མདུན་ནས་མདུན་དུ་བཞུར། ལོ་དང་ཟླ་བའི་ཕྲེང་བ་རེས་མོས་སུ་འཁོར་ཞིང་། ད་ལྟ་བདག་གི་དཔྲལ་བའི་རི་མོ་དག་ཇེ་ཟབ་ནས་ཇེ་ཟབ་ཏུ་སོང་ཟིན། ལོ་ཟླའི་འཁོར་བགྲོད་དང་བསྟུན་ནས་བདག་གི་དྲན་ཤེས་ཀྱི་ཡོལ་བའི་ངོས་སུ་དུས་ནམ་ཡང་བརྗེད་པར་དཀའ་བ་ནི་ང་ཚོའི་ཁྱིམ་གྱི་བོང་བུ་རྐྱང་དཀར་དེ་རེད།
ང་རང་བྱིས་པའི་དུས་སུ་ངེད་ཚང་གི་འབྱོར་འཁོས་ཞན་པས། ཁྱིམ་ཚང་གཞན་ལྟར་ཅང་ཤེས་རྟ་ཕོ་དང་། སྨུག་ཆུང་དྲེལ། ད་དུང་ཚན་རིག་གི་བྱེད་པོའི་སོར་རྩེ་ལས་ཐོན་པའི་དེང་རབས་ཅན་གྱི་འདྲུད་འཐེན་འཁོར་ལོ་སོགས་ཞིང་ལས་སྐྱེལ་འདྲེན་ཡོ་བྱད་དག་ལ་ལོངས་སུ་སྤྱོད་པའི་སྐལ་བ་མེད་ཙང་། བདག་ཚོ་ནང་མི་རྣམས་དང་སྐྱིད་སྡུག་མཉམ་མྱོང་བྱེད་མཁན་ནི་བལྟས་ན་ཀུན་གྱིས་མཐོང་འདོད་ཅིང་། གཤིབས་ན་ཀུན་དང་འགྲོགས་བདེ་བའི་སྤུ་མདོག་ལེགས་ལ་གཤིས་ཀ་འཇམ་པའི་བོང་བུ་རྐྱང་དཀར་དེ་རེད།
བོང་བུ་དེ་ངེད་ཚང་དུ་ག་དུས་སླེབས་མིན་ང་ལ་གསལ་ཆ་ཆེར་མེད་མོད་། གང་ལྟར་ང་ནི་ཁོ་ལ་ཤིན་ཏུ་དགའ་པོ་ཡོད། ལོ་རེའི་དཔྱིད་ཀ་ཤར་རིམ་བཞིན་ཁོས་ཞིང་ཁར་ས་སྣོན་གསོག་པ་དང་། ལུད་རྫས་སྐྱེལ་འདྲེན་བྱེད་པ། སོན་འབྲུ་སྐྱེལ་བ། ཞིང་ལས་ཡོ་བྱད་གཞན་སྐྱེལ་བ་སོགས་མདོར་ན་སྡུག་ཡུས་དང་ཀུ་ཅོ་མེད་པར་དཔྱིད་འདེབས་སྐབས་ཀྱི་སྐྱེལ་འདྲེན་ལས་ཀ་འབོར་ཆེན་རང་ཉིད་གཅིག་པུས་འཐུས་ཤོར་དང་ནར་འགྱངས་མེད་པར་བདེ་བླག་ཏུ་སྒྲུབ་ཀྱི་ཡོད་པ་དང་། སྟོན་དུས་གསེར་མདོག་གི་ཞིང་ཁ་རབ་ཏུ་སྨིན་ནས་ཁྱིམ་མི་ཚང་མ་ཛ་དྲག་ཆེ་བའི་སྟོན་བསྡུའི་དམག་འཐབ་ལ་ཞུགས་དུས། ཁོ་རང་གིས་ཀྱང་འཐབ་འཛིང་པ་ཞིག་དང་འདྲ་བར་སྦྱིན་བདག་གི་བཀའ་དང་ལེན་གྱིས་ཐེར་གེར་བཀལ་བའི་ཚར་མ་ལྗིད་པོ་ཁུར་ཏེ། ནུས་ཤུགས་ཡོད་ཚད་དང་གོམ་སྟབས་མགྱོགས་པོས་ཞིང་ཐང་ནས་གཡུལ་ཐང་དུ་དབོར་བའི་ཁ་གྲངས་ནི་སུས་ཀྱང་བགྲང་བར་དཀའ།
ཐེངས་ཤིག ཛ་དྲག་ཆེ་བའི་སྟོན་བསྡུའི་ཚར་མ་དབོར་འདྲེན་སྐབས། གང་ལྟར་ཅི་ཡིན་འདི་ཡིན་མེད་པར་ཁོའི་རྐང་མཐིལ་ལ་སེར་ཁ་གས་པ་དང་། ཚར་མ་བཀལ་བའི་ཐེར་གེ་ལྗིད་པོ་ཤུགས་ཀྱིས་འཐེན་ཏེ་འཐེང་འགྲོས་ཀྱིས་འགྲོ་བའི་ངང་ཚུལ་སེམས་ལ་དྲན་རིམ་བཞིན། ངའི་སྣ་ཁུང་ལ་ན་ཟུག་གཏོང་གི་འདུག སྐབས་དེར་ང་རང་ཡ་ང་སྙིང་རྗེ་ཚད་མེད་སྐྱེས་བྱུང་བས། ཐེར་གེའི་གཞོགས་ནས་བཟུང་སྟེ་ཁྱེད་དང་མཉམ་དུ་ཐེར་གེ་འཐེན་རོགས་བྱེད་པའི་རྣམ་པ་དེ་ད་ལྟའང་ཉེ་ཆར་གྱི་གནས་ཚུལ་ཇི་བཞིན་ཡིད་ལ་ཝ་ལེར་འཆར་བཞིན་འདུག
སྟོན་དཔྱིད་ཛ་དྲག་ཆེ་བའི་དུས་ཚོད་ཕུད། ཞར་ཞོར་དུ་ཁ་ཁུ་སིམ་པོར་ངེད་ཚང་གི་སྐྱེལ་འདྲེན་གྱི་ལས་ཀ་ཙག་ཙིག་དག་ཁྱེད་ཁོ་ནས་ཕྲག་ཏུ་བཞེས་ཀྱི་ཡོད་ལ། ལྷག་པར་དུ་ངེད་ཚང་གི་ཁང་པ་གསར་རྒྱག་གི་ས་རྡོ་མང་ཆེ་བའང་ཁྱེད་ཁོ་ནའི་ངལ་བའི་རྔུལ་ཆུ་དང་བརྗེས་ཏེ་བྱུང་བ་ཞིག་ཡིན་པས། ཁང་གསར་ཉི་མ་དྲོ་པོ་དེ་ལའང་ཁྱེད་ཀྱིས་བཀའ་དྲིན་དང་མཛད་རྗེས་མི་ནུབ་པ་བཞག་ཡོད་ལགས། བྱས་ཙང་། བདག་གིས་ཁྱེད་ནས་ངེད་ཚང་གི་ཆེད་དུ་ཕུལ་བའི་ལེགས་སྐྱེས་དག་ཁྲ་ཆུང་མིག་གི་དངོས་སུ་མཐོང་ཞིང་། ཡ་ཆུང་སེམས་ཀྱིས་ཕུགས་སུ་བཅངས་ནས་ཁྱེད་ལ་ལྐོག་ཏུ་གཟན་ཆག་ཞིམ་པོའི་སྟོན་མོ་ཡང་བཤམས་མྱོང་།
རེད་ལགས། ངེད་ཚང་གི་སྐྱིད་སྡུག་གི་དར་རྒུད་དང་། དཔལ་འབྱོར་གྱི་འཕེལ་འགྲིབ་ཁྱེད་དང་སྦྲེལ་ནས་ཡོད་ལ། ངེད་ཚང་གི་ལས་དབང་གི་རྨུ་ཐག་ནམ་ཡང་ཁྱེད་དང་སྦྲེལ་ནས་ཡོད།
ཀྱེ། བཞུད་སྔ་བའི་དྲིན་ཅན། ད་ཆ་ཚན་རྩལ་དར་ཞིང་རྒྱས་ནས་ཞིང་ལས་འཕྲུལ་ཆས་ཅན་དུ་འགྱུར་བའི་དུས་འདིར། གལ་སྲིད་ཁྱེད་རང་མི་ཡུལ་འདིར་གསོན་པོར་བཞུགས་ཡོད་ན། ང་ཚོས་ཉི་ཁུག་དྲོ་པོ་ཞིག་ཏུ། སྡོད་ས་སྐྱིད་པོ་ཞིག་ཏུ། ངལ་གསོ་ཡིད་ཚིམ་པ་ཞིག་རྒྱག་ཏུ་འཇུག་ཆོག་ཨང་།
ཀྱེ། ངེད་ཚང་གི་ནོར་བུ། གལ་སྲིད་ཁྱེད་རང་མི་ཡུལ་འདིར་གསོན་པོར་བཞུགས་ཡོད་ན། ང་ཚོས་ཁྱེད་ལ་གཟན་ཆག་གང་ཞིམ་གྱི་སྟོན་མོ་བཤམས་ཏེ། སོས་དལ་བག་ཕེབས་ཀྱི་བདེ་སྐྱིད་ལྡན་པའི་ཚེ་མཇུག་གི་འཚོ་བ་སྐྱིད་པོ་ཞིག་སྐྱེལ་དུ་འཇུག་སྲིད།
ཡིན་ན་ཡང་། དགུན་ཐ་མའི་མཚན་མོ་ཞིག་ལ། ཁྱེད་ཀྱིས་ཅི་ཡང་མི་སྨྲ་བར་སེར་ཁས་ཁེངས་པའི་རྐང་ལག་དང་། ཡོངས་སུ་མ་གསོས་པའི་སྒལ་པའི་རྨ་ཁ་བསྣམས་ཏེ། ང་ཚོ་དང་གཏན་དུ་བྲལ་སོང་།
ཁྱེད་ཀྱིས་མི་ཡུལ་འདིར། སྡུག་ཡུས་ཀྱི་ཀུ་ཅོ་དང་ངལ་དུབ་ཀྱི་འཁུན་སྒྲ་མེད་པར། སྐྱོ་གདུང་དང་དཀའ་བ་ཡོད་ཚད་རང་གིས་བླངས་ཤིང་། དགའ་སྤྲོ་དང་བདེ་སྐྱིད་ཐམས་ཅད་གཞན་ལ་བྱིན་ནས། རང་ཉིད་ལ་ཅི་ཡང་མི་དབང་བར་ཞིང་གཞན་ལ་བཞུད་སོང་།
ཀྱེ། ངེད་ཚང་གི་དྲིན་ཅན། ངེད་ཚང་གི་ནོར་བུ། ལོ་ཟླའི་འཕེལ་འགྲིབ་ཇི་ལྟར་མྱུར་ན་ཡང་། བདག་གི་སེམས་དབུས་སུ་རྡོ་བརྐོས་རི་མོ་ཇི་བཞིན་ནམ་ཡང་ཁྱེད་རང་གནས་སྲིད། ནམ་ཡང……


text:
ཁྲིམས་ལྟར་ཆོས་ལུགས་ལས་དོན་ལ་དོ་དམ་བྱ་རྒྱུ་ནི་ཁྲིམས་ལྟར་རྒྱལ་ཁབ་སྐྱོང་བའི་མཛད་ཇུས་ཀྱི་དགོས་ངེས་བླང་བྱ་དང་། སྤྱི་ཚོགས་རིང་ལུགས་ཀྱི་དམངས་གཙོ་དང་ཁྲིམས་སྐྱོང་འཛུགས་སྐྱོང་གི་གྲུབ་ཆ་གལ་ཆེན། དེ་བཞིན་ཏང་གི་ཆོས་དད་རང་མོས་སྲིད་ཇུས་ཁྱོན་ཡོངས་དང་ཡང་དག་པའི་ངང་ལག་བསྟར་གྱིས་ཆོས་ལུགས་དེ་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་རྒྱུར་ཁྲིད་སྟོན་ཧུར་ཐག་བྱེད་པའི་འགན་ལེན་གལ་ཆེན་བཅས་ཡིན་པ་རེད།
ཁྲིམས་ལྟར་ཆོས་ལུགས་ལས་དོན་ལ་དོ་དམ་བྱ་རྒྱུར་མཐའ་འཁྱོངས་བྱེད་པ་ནི་ཆོས་ལུགས་ལས་དོན་ཡག་པོར་བསྒྲུབ་རྒྱུའི་གཞི་རྩའི་ཚད་གཞི་ཡིན། ང་ཚོས་ཏཱ་ལའི་རུ་ཚོགས་ཀྱི་ཆབ་སྲིད་ཐད་ཀྱི་ལོག་སྤྱོད་རང་བཞིན་དང་། ཆོས་ལུགས་ཐད་ཀྱི་གཡོ་རྫུས་རང་བཞིན། བྱེད་ཐབས་ཐད་ཀྱི་བསླུ་བྲིད་རང་བཞིན་བཅས་ལ་མུ་མཐུད་ཐེར་འདོན་དགག་རྒྱག་གཏིང་ཟབ་བྱས་ཏེ“མཐུན་སྒྲིལ་དང་བརྟན་ལྷིང་ནི་བདེ་སྐྱིད་དང་། ཁ་ཕྲལ་དང་ཟང་ཟིང་ནི་ཆག་སྒོ་ཡིན་པའི”བསམ་བློ་བརྟན་པོར་བཙུགས་ནས། ཏཱ་ལའི་རུ་ཚོགས་ཀྱི་ཁ་ཕྲལ་གཏོར་བཤིག་གི་བྱེད་སྤྱོད་དང་མཐའ་གཅིག་ཏུ་འཐབ་རྩོད་བྱས་ཏེ། ཆོས་ལུགས་ལས་དོན་གྱི་དོ་དམ་ཁྲིམས་ལུགས་ཅན་དང་ཚན་རིག་ཅན་དུ་འགྱུར་རྒྱུའི་ཆུ་ཚད་ཟམ་མི་ཆད་པར་མཐོ་རུ་གཏོང་དགོས། དགོན་སྡེ་དོ་དམ་ལ་རྒྱུན་ཆད་མེད་པར་ཤུགས་སྣོན་རྒྱག་པ་དང་གསར་གཏོད་ཀྱིས་ཁྲིམས་ལྟར་དོ་དམ་དང་། དམངས་གཙོའི་དོ་དམ། སྤྱི་ཚོགས་ཅན་གྱི་དོ་དམ་བཅས་ཟུང་འབྲེལ་མཐའ་འཁྱོངས་དང་། དོ་དམ་དང་ཞབས་ཞུ་དེ་གལ་ཆེ་མཉམ་དུ་འཛིན་རྒྱུ་མཐའ་འཁྱོངས་ཀྱིས་ཞབས་ཞུའི་ཁྲོད་དོ་དམ་བྱས་ནས་བོད་བརྒྱུད་ནང་བསྟན་གྱི་རྒྱུན་གཏན་སྒྲིག་སྲོལ་ལ་སྲུང་སྐྱོང་ཏན་ཏིག་བྱེད་དགོས། ཆོས་ལུགས་ཚོགས་པ་དང་ཆོས་ལུགས་ལས་རིགས་མི་སྣའི་ནུས་པ་འདོན་སྤེལ་གང་ལེགས་བྱས་ཏེ་ཆོས་ལུགས་ལས་རིགས་ཀྱིས་འདུལ་ཁྲིམས་བསྟན་དོན་ནང་གི་སྤྱི་ཚོགས་ཞི་མཐུན་དང་། དུས་རབས་ཡར་རྒྱས། སྐྱོན་བྲལ་ཤེས་དཔལ་བཅས་ལ་ཕན་པའི་ནང་དོན་སྔོག་འདོན་བྱ་རྒྱུར་རྒྱབ་སྐྱོར་བྱེད་པ་དང་། འདུལ་ཁྲིམས་བསྟན་དོན་ཐད་དེང་རབས་ཀྲུང་གོའི་འཕེལ་རྒྱས་དང་ཡར་རྒྱས་ཀྱི་བླང་བྱ་དང་འཚམ་ལ་ཀྲུང་ཧྭའི་སྲོལ་རྒྱུན་རིག་གནས་ཕུལ་བྱུང་དང་འཚམ་པའི་འགྲེལ་བཤད་རྒྱག་དགོས། ཤུགས་རྐྱེན་ཐེབས་ནས་རིམ་བཞིན་འགྱུར་བ་དང་སློབ་གསོ་ཡག་པོས་ཡོངས་སུ་ཁྱབ་པའི་བྱེད་ཐབས་ཐོག་ནས་མི་རིགས་ཁག་གི་མང་ཚོགས་ལ་ཡར་རྒྱས་བརྩོན་ལེན་དང་ཚན་རིག་གོང་དུ་བཀུར་རྒྱུར་ཁྲིད་སྟོན་བྱེད་པ་དང་། ཤེས་དཔལ་ཡར་རྒྱས་ཀྱི་འཚོ་བ་སྐྱེལ་སྟངས་དོན་གཉེར་གྱིས་བསམ་འདུན་དང་སྟོབས་ཤུགས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དང་སྤྱི་ཚོགས་རིང་ལུགས་ཀྱི་བོད་གསར་འཛུགས་སྐྲུན་བྱེད་པའི་ཐུན་མོང་གི་དམིགས་ཚད་ཐོག་གོང་བུར་བསྒྲིལ་དགོས།


text:
ཁོང་ནི་དུ་སྤྲིན་མེད་པའི་གཡུལ་སའི་སྟེང་གི་ནད་གདོན་ལ་འཐབ་མཁན་གྱི་དཔའ་བོ་དང་། སྡུག་བསྔལ་གྱི་འདམ་ལ་ལྷུང་བའི་ཚེ་སྲོག་མང་པོར་རེ་བའི་འོད་སྣང་སྦྱིན་མཁན་གྱི་ལྷ་རྗེ་སྟེ། མཚོ་སྔོན་ཞིང་ཆེན་གྱི་སྨན་པ་གྲགས་ཅན་དང་མཚོ་སྔོན་བོད་སྨན་ཁང་གི་ཕོ་རྒྱུ་ཚན་ཁག་གི་ཆེད་མཁས་སྨན་པ་གནམ་ལྷ་མཁར་རེད། 1988ལོར་བོད་ལྗོངས་བོད་སྨན་ཆེད་ལས་སློབ་གྲྭ་ནས་མཐར་ཕྱིན་རྗེས་མཚོ་སྔོན་བོད་སྨན་ཁང་དུ་སྨན་པའི་ཕྱག་ལས་གཉེར་བའི་ལོ་ངོ28ཀྱི་རིང་ལ། ཁོས་ནད་པ་ཚང་མ་རང་ཉིད་ཀྱི་གཉེན་ཉེ་དང་གྲོགས་པོའི་ཚུལ་དུ་བཟུང་ནས་བཅོས་མིན་སེམས་ཀྱིས་ཁོ་ཚོར་ནད་བཅོས་བྱས་ཤིང་། རང་ཉིད་ཀྱི་བྱ་སྤྱོད་དངོས་ལ་བརྟེན་ནས་སྨན་བཅོས་མི་སྣ་ཞིག་གི་བརྩེ་བ་ཡོད་ཚད་ནད་པའི་སེམས་ཁོང་དུ་སྐྱེལ་ཅི་ཐུབ་བྱས་པས། གོང་མགོ་ཁྲིད་ཀྱི་བསྟོད་བསྔགས་དང་འོག་མང་ཚོགས་ཀྱི་བརྩི་བཀུར་ཚད་མེད་ཐོབ་ཡོད་ལ། ཁོས་བོད་ཀྱི་གསོ་བ་རིག་པའི་ལས་དོན་ཐད་བཞག་པའི་བྱས་རྗེས་ཀྱང་ཀུན་གྱི་མིག་མཐོང་ལག་ཟིན་དུ་གྱུར་ཡོད་པས། ཁོའི་ཕུལ་དུ་བྱུང་བའི་སྨན་བཅོས་ལག་རྩལ་དང་བླ་ན་མེད་པའི་མི་གཤིས་ལ་རྗེས་སུ་ཡི་རང་ཞུ་འདོད་པ་ནི་ཐེངས་འདིར་ཁོ་ལ་བཅར་འདྲིར་ཕྱིན་པའི་དོན་གྱི་ཉིང་དགོས་ཡིན།
ནད་ལ་ལྟ་བ།
གནམ་ངོ་ཧ་ཅང་དྭངས་པའི་ཉིན་ཞིག་ལ་ང་རང་གཞུང་ལས་ཁང་ནས་ལམ་ལ་ཆས་ཏེ་ཆེད་དུ་མཚོ་སྔོན་བོད་སྨན་ཁང་ལ་ཁོར་བཅར་འདྲིར་ཕྱིན་པ་ཡིན་མོད། འོན་ཀྱང་སྨན་ཁང་དུ་སླེབས་པ་ན། ཁོའི་གཞུང་ལས་ཁང་ཡོད་སའི་བཞི་ཐོག་གི་ཁྱམས་ར་ནས་གཞུང་ལས་ཁང་གི་ནང་བར་ཕྱི་སྐོར་ནང་སྐོར་བྱས་ཡོད་པའི་ནད་པ་མང་པོ་མཐོང་རྗེས་ང་རང་ཧ་ལས་བྱུང་། དེ་རིང་སྔ་དྲོའི་ཆུ་ཚོད་ཀྱང་འདི་ལྟར་ཆུད་ཟོས་སུ་བཏང་སོང་བ་ལས་བཅར་འདྲི་ཞིག་བྱེད་ག་ལ་ཐུབ་སྙམ་ཞོར་ནད་པ་མང་པོའི་གྲས་སུ་བཙངས་ཏེ་ཁོའི་ཉེ་སར་བཅར་ཅིང་། གང་ལྟར་འདི་རུ་སླེབས་ཟིན་པས་རྗེས་མར་བཅར་འདྲི་ཞུ་བའི་དུས་ཚོད་ཅིག་ཁ་ཆད་འཇོག་དགོས་བསམ་མོད། འོན་ཀྱང་ནད་པ་གཅིག་འཕྲོར་གཅིག་མཐུད་ཅིང་ཁོས་ཀྱང་ནན་ཏན་གྱིས་རེ་རེའི་རྩ་ལ་བརྟག་པ་དང་ཁྲག་ཤེད་འཇལ་བ། སྨན་སྟེར་བ་སོགས་ཀྱི་ལས་ལ་བྲེལ་ཏེ་ང་ལ་སྐད་ཆ་ཚིག་གཅིག་བཤད་པའི་གོ་སྐབས་ཀྱང་མ་བྱིན། དེ་བས་ངས་ཀྱང་ཁོའི་བྲེལ་འཚུབ་ཀྱིས་ཁེངས་པའི་ཚུལ་ལ་ལྟ་བཞིན་ལས་མཚམས་འཇོག་རག་བར་དུ་བསྒུག་རྒྱུའི་སེམས་ཐག་བཅད་པ་ཡིན། ཉིན་གུང་གི་ངལ་གསོའི་དུས་ཚོད་ཐོན་ནའང་ཁོའི་མཐའ་རུ་བསྐོར་བའི་ནད་པ་ཇེ་མང་ནས་ཇེ་མང་ཡིན་པའི་ཚོར་སྣང་ཞིག་བྱུང་བས། ང་རང་ཅུང་ཙམ་བྲེལ་བ་ལངས་ནའང་མུ་མཐུད་དུ་མི་བསྒུགས་ཐབས་མེད་བྱུང་། དུས་ཚོད་རིམ་གྱིས་ཕར་འདས་ཏེ་ཕྱི་དྲོའི་ལས་ཚོགས་སླར་ཡང་ཚོགས་ལ་ཉེ་བའི་སྐབས་སུ་ཁོས་ད་གཟོད་ཉིན་དེའི་ཆེས་མཇུག་མཐའི་ནད་པར་བརྟག་དཔྱད་བྱས་ཚར་བས། ལས་གོས་ཕུད་དེ་གུང་ཇ་འཐུང་དུ་འགྲོ་རྩིས་བྱས། རེད་ཡ། ཁོ་ལ་མཚོན་ན་ངལ་གསོ་བའི་དུས་ཚོད་མེད་པ་དང་དུས་ལྟར་དུ་ཟ་མ་བཟའ་མི་ཐུབ་པ་ནི་ཧ་ཅང་རྒྱུན་ལྡན་ཞིག་ཏུ་གྱུར་ཡོད། ཁོས་དེ་ལྟར་རང་ཉིད་ཀྱི་འགན་འཁྲིའི་འདུ་ཤེས་དྲག་པོ་དང་ལས་རིགས་ཀྱི་ཀུན་སྤྱོད་བཟང་པོར་བརྟེན་ནས་ནད་བཅོས་བྱས་ཏེ་ནད་པའི་སྡུག་བསྔལ་སེལ་ཅི་ཐུབ་བྱེད་ཀྱིན་ཡོད།
གནམ་ལྷ་མཁར་ལགས་ཀྱི་བཤུལ་ལམ་ལ་ཕྱི་མིག་ཅིག་བལྟས་ན། སྔོན་བསགས་ཀྱི་བསོད་ནམས་དང་བག་ཆགས་བཟང་པོས་བོད་ཀྱི་རིག་གནས་འདི་སློབ་འདོད་ཀྱི་འདུན་པ་འགོག་མེད་དུ་སྐྱེས་པས་ཁོ་རང་ཆུང་དུས་ནས་མདོ་སྨད་ཀྱི་གདན་ས་ཆེན་པོ་རོང་བོ་དགོན་ཆེན་ཐོས་བསམ་རྣམ་པར་རྒྱལ་བའི་གླིང་དུ་དཀའ་སྤྱད་ཀྱི་འཚོ་བར་བརྟེན་ནས་ལོ་ངོ་དྲུག་རིང་ལ་མདོ་སྔགས་བསྟན་པའི་བདག་པོ་མཁས་བཙུན་ལུང་རིགས་རྒྱ་མཚོ་དང་། དགེ་བའི་བཤེས་གཉེན་དམ་པ་དགེ་འདུན་ཆོས་འཕེལ། དཔལ་རིགས་སྨྲའི་ཁྱུ་མཆོག་དགེ་འདུན་ཕུན་ཚོགས་སོགས་ལས་ཉིན་མཚན་དབྱེར་མེད་ཀྱིས་རྣམ་འགྲེལ་གྱི་གཞུང་དང་བློ་རིགས་རྟགས་རིགས། གྲུབ་མཐའི་རྣམ་གཞག དོན་བདུན་ཅུ། ཕར་ཕྱིན། ལམ་རིམ་ཆེ་ཆུང་། རྟེན་འབྲེལ་བསྟོད་པ་སོགས་ཚད་མ་རིག་པ་དང་ནང་དོན་རིག་པ་སྤྱི་ལ་སློབ་གཉེར་དང་དབང་ལུང་མན་ངག་མང་པོར་གསན། དེའི་རྗེས་ནས་སྔ་གཞུག་ཏུ་བོད་ལྗོངས་གསོ་རིག་སློབ་གླིང་དང་མཚོ་སྔོན་བོད་ལུགས་གསོ་རིག་སློབ་གླིང་དུ་ཞུགས་ཏེ། དགེ་བའི་བཤེས་གཉེན་མཁས་དབང་བྱམས་པ་འཕྲིན་ལས་དང་ཁྲོ་རུ་ཚེ་རྣམ། ཚུལ་ཁྲིམས་རྒྱལ་མཚན་རྣམས་ཀྱི་མདུན་སར་དཔལ་ལྡན་རྒྱུད་བཞི་དང་གཡུ་ཐོག་སྙིང་ཐིག མན་ངག་ལྷན་ཐབས། མན་ངག་བཀའ་བརྒྱ་མ་སོགས་ཀྱི་དབང་ལུང་མན་ངག་གི་གདམས་པ་སྐོམ་པའི་ཆུ་འདོད་ལྟར་གསན། རྒྱུ་དུས་བརྩོན་པ་མ་བཏང་ན། །འབྲས་དུས་ཡོན་ཏན་ཐམས་ཅད་སྐྱེ། ། རྩ་བ་བརླན་དང་མ་བྲལ་ན། །རྩེ་མོ་ལོ་འབྲས་སྨིན་པར་འགྱུར། །ཞེས་པ་བཞིན་ཁོས་ལོ་ངོ་མང་པོར་དཀའ་སྤྱད་སྡུག་རུས་ཀྱིས་སློབ་གཉེར་བྱས་པའི་འབྲས་རྟགས་སུ་ཁོ་ལ་གཞན་ལས་འཕགས་པའི་ཡོན་ཏན་ཁྱད་པར་བ་ཞིག་དང་། སྨན་པའི་ཀུན་སྤྱོད་གཙང་མ་ཞིག ནད་ཐོག་ལག་རྩལ་ཕུལ་དུ་བྱུང་བ་ཞིག་འཛོམས་པས་མཚོ་སྔོན་ཞིང་ཆེན་གྱི་སྨན་པ་མིང་གྲགས་ཅན་དུ་གྱུར་ཡོད་ལ། ཁོའི་ཕུལ་དུ་བྱུང་བའི་ལག་རྩལ་དེ་ནི་རིགས་པའི་གཞུང་ལུགས་ལ་སློབ་སྦྱོང་ནན་ཏན་བྱས་པའི་རྨང་གཞིའི་སྟེང་ནད་ཐོག་ལག་ལེན་གྱི་ཉམས་མྱོང་ལས་ཐོབ་པ་ནི་སྨོས་མ་དགོས་པ་ཞིག་རེད།
ཁོས་བློ་གཅིག་སེམས་གཅིག་གིས་ནད་པར་ཞབས་ཞུ་སྒྲུབ་ཞོར། དུས་ཚོད་སྤྱོད་མཁས་ཀྱིས་རིགས་པའི་གཞུང་ལུགས་ལ་སློབ་སྦྱོང་དང་ཞིབ་འཇུག་བྱེད་པའི་ཐད་བརྩོན་པ་ཆུ་བོའི་རྒྱུན་བཞིན་བརྟེན་པས། ནད་ཐོག་ལག་ལེན་གྱི་ཉམས་མྱོང་ཕུན་སུམ་ཚོགས་པོ་ཞིག་འཛོམས་ཡོད། འཇུ་བྱེད་མ་ལག་གི་ནད་རིགས་སྣ་ཚོགས་དང་། ནང་སྒོས་སུ་ཕོ་འབྲས་དང་རྒྱུ་སོར་བཅུ་གཉིས་རལ་ཟགས། ཕོ་རུབ། ཕོ་ཟགས་རྒྱུའི་སྐྲན། མཆིན་པའི་འབྲས་སྐྲན། མཆིན་པ་སྲ་འགྱུར་སོགས་ཀྱི་ཐད་ཁོ་རང་ཉིད་ལ་ཐུན་མོང་མ་ཡིན་པའི་གསོ་བཅོས་བྱེད་ཐབས་ཤིག་ཡོད་པས་ཕན་ནུས་རྒྱ་ཆེན་པོ་ཐོན་ཏེ། ཕོ་མཆིན་རིགས་ཀྱི་ནད་པ་མང་པོར་ཕན་ནུས་ལེགས་པོ་ཐོབ་པས། རིམ་གྱིས་ཁོའི་མཚན་སྙན་གྲགས་བོད་ཁམས་མ་ཟད་རྒྱལ་ཁབ་ཕྱི་རུ་ཡང་ཧ་ཅང་གྲགས་ཆེ་བར་གྱུར། དྲི་ལྡན་མེ་ཏོག་རྒྱང་རིང་ཡང་། ། བུང་བ་སྤྲིན་གྱི་ཚོགས་བཞིན་འཁོར། །ཞེས་པ་ལྟར། ཐག་རིང་ཡུལ་ནས་ཁོའི་སྙན་གྲགས་བསམས་ནས་ཡོང་བའི་ནད་པ་སྔར་ལས་ཇེ་མང་ནས་ཇེ་མང་དུ་འགྲོ་བཞིན་ཡོད་ལ། ཁོས་ཀྱང་ནད་པ་རེ་རེར་ལྟ་རེག་དྲི་གསུམ་གྱི་སྒོ་ནས་བརྟག་དཔྱད་དང་གསོ་བཅོས་བྱེད་པ་དང་། ལོ་རེར་ཉུང་མཐར་ཡང་ནད་པ་ཆིག་ཁྲི་ལྷག་ལ་གསོ་བཅོས་བྱེད་ཀྱིན་ཡོད་པས་ད་ལྟའི་བར་ནད་པ་ཁྲི་ཉི་ཤུག་ལྷག་ལ་གསོ་བཅོས་བྱས་ཡོད། དེའི་ཞོར་དུ་ཁོས་ད་རུང་ཀྲུང་ལུགས་གསོ་རིག་དང་དེང་རབས་ནུབ་ལུགས་གསོ་རིག་གི་གཞུང་ལུགས་ཤེས་བྱར་སྦྱོང་བ་མཐར་ཕྱིན་བྱས་པས། 2002ལོར་མཚོ་སྔོན་ཞིང་ཆེན་གྱི་སྨན་པ་མིང་གྲགས་ཅན་གྱི་མཚན་སྙན་ཐོབ་པ་དང་། 2014ལོར་རྒྱལ་ཁབ་རིམ་པའི་ཆེད་མཁས་པ་རྒྱལ་ཡོངས་ཀྲུང་ལུགས(བོད་ལུགས)གསོ་རིག་གི་སྨན་པ་བགྲེས་རབས་མིང་གྲགས་ཅན་གྱི་ཕྱག་རྒྱུན་བརྒྱུད་སྤེལ་ཆེད་མཁས་པའི་ཐོབ་ཐང་བླངས། ལོ་མང་པོར་ནད་ཐོག་ལག་ལེན་དང་རིགས་པའི་གཞུང་ལུགས་ལ་ཉམས་ཞིབ་གང་མང་མཛད་པས་རྒྱལ་ནང་དང་རྒྱལ་སྤྱིའི་བོད་ཀྱི་གསོ་རིག་རིག་གཞུང་བགྲོ་གླེང་གང་མང་སྟེང་ཞུགས་ཏེ་དཔྱད་རྩོམ་སྒྲོག་སྦྱང་བྱས། ཁོ་རང་ཨ་མེ་རི་ཁ་དང་ཨུ་རུ་སུ། འབྲུག་ཡུལ་སོགས་ཀྱི་གསོ་རིག་སློབ་གླིང་ཁག་གི་གདན་ཞུས་ལྟར་དེ་གའི་ཕྱི་གླིང་པར་བོད་ཀྱི་གསོ་རིག་འཆད་ཁྲིད་དང་སྡོད་བརྟག་མཛད་སྒོ་སྤེལ་བས། ཕྱི་རྒྱལ་གྱི་ལས་རིགས་ཁག་གི་མི་སྣ་དང་རྒྱ་ཆེའི་ནད་པ་མང་ཚོགས་ཀྱི་དགའ་བསུ་ཆེན་པོ་ཐོབ་སྟེ། ཨུ་རུ་སུའི་ཞང་ཞུང་བོད་ཀྱི་གསོ་རིག་སློབ་གླིང་དང་ཨ་རིའི་ཞང་ཞུང་བོད་ཀྱི་གསོ་རིག་སློབ་གླིང་གི་དགེ་རྒན་ཆེན་མོ་བའི་གོ་མིང་གནང་ཡོད། ཁོས་དེ་ལྟར་བོད་ཀྱི་གསོ་བ་རིག་པར་སློབ་གཉེར་བྱེད་དུ་ཡོང་བའི་ཞིང་ཆེན་ཕྱི་ནང་གི་སློབ་མ་རབ་འབྱམས་པ་དང་འབུམ་རམས་པ། དངོས་གཞིའི་སློབ་མ་མི་ཉུང་བ་ཞིག་དང་། ཨ་རི་དང་འཇར་མན། འཇར་པན། ཨུ་རུ་སུ་སོགས་སུ་བོད་སྨན་དོན་གཉེར་དང་ཞིབ་འཇུག་བྱེད་པའི་སློབ་མ་མང་པོ་ཡོད་པ་དག་ལ་གདམས་ངག་གི་རྒྱུན་མ་ཆད་ཅིང་བྱིན་རླབས་ཀྱི་དྲོད་མ་ཡལ་བའི་བོད་ཀྱི་གསོ་བ་རིག་པའི་གཞུང་ལུགས་རྒྱ་ཆེར་སྤེལ་ཅི་ཐུབ་བྱེད་ཀྱིན་ཡོད་པ་དང་། ལོ་རེར་ད་རུང་མུ་མཐུད་དུ་ཨ་རི་དང་ཨུ་རུ་སུའི་སློབ་མ་ལྔ་དྲུག་རེར་ནད་ཐོག་ལག་ལེན་གྱི་ཉམས་མྱོང་དང་གཏར་བསྲེག དུགས་ལུམས། བྱུགས་སྦྱོངས་སོགས་ཀྱི་ཟབ་གནད་དམར་ཁྲིད་དང་། སྨན་གྱི་ཁ་ཚར་གདབ་ཚུལ་སོགས་ཀྱི་ཤེས་བྱ་ཕངས་མེད་དུ་ཁྲིད་ནས་བོད་ཀྱི་གསོ་བ་རིག་པ་འདི་རྒྱུན་འཛིན་དང་དར་སྤེལ་བྱེད་པའི་ཐད་ནུས་པ་བཏོན་དང་འདོན་བཞིན་ཡོད།
ཨུ་རུ་སུའི་སློབ་མས་སློབ་མཇུག་གྲིལ་བ།
རིག་གཞུང་ཞིབ་འཇུག་གི་ཕྱོགས་ནས་གླེང་ན། ཁོས་སྔ་གཞུག་ཏུ《དཔལ་ལྡན〈རྒྱུད་བཞི〉བཀའ་བསྟན་གང་ཡིན་ལ་དཔྱད་པ》དང《བོད་ཀྱི་གསོ་བ་རིག་པའི་ཐོག་མའི་འབྱུང་ཁུངས་ལ་དཔྱད་པ》 《བོད་ཀྱི་གསོ་རིག་ལས་མངལ་ཆགས་ཚུལ་སྐོར་ལ་དཔྱད་པ》《བོད་ཀྱི་གསོ་རིག་ལས་རླུང་ལ་ཞིབ་འཇུག་མདོར་ཙམ་བྱས་པ》སོགས་རིག་གཞུང་དཔྱད་རྩོམ20ལྷག་སྤེལ་བར། ལས་རིགས་ཁག་གི་ཆེད་མཁས་པ་རྣམས་ཀྱི་གདེང་འཇོག་ཆེན་པོ་ཐོབ། ཁོ་ད་རུང་རྒྱལ་ཁབ་ཕྱི་ནང་གི་རིག་གཞུང་བགྲོ་གླེང་ཚོགས་འདུ་མང་པོར་ཞུགས་མྱོང་བ་དང་། 2004ལོར་རྒྱལ་ཁབ་རིམ་པའི་བོད་ལུགས་གསོ་རིག་དང་བོད་སྨན་གནའ་དཔེ་དག་སྒྲིག་བྱེད་པའི་ལས་གཞིའི་ནང་ཞུགས་ཤིང་། མཚོ་སྔོན་སློབ་ཆེན་བོད་ལུགས་གསོ་རིག་སློབ་གླིང་གི“དུས་རབས་ཉེར་གཅིག་པར་གཞོལ་བའི་དངོས་གཞིའི་སློབ་ཚན་བསླབ་གཞི”རྩོམ་སྒྲིག་བྱེད་པའི་ལས་ཀ་རབས་དང་རིམ་པར་ཞུགས། རྒྱལ་ཁབ་ཀྱི“ལྔ་བཅུ་གཅིག”གི་ཚན་རྩལ་འདེགས་སྐྱོར་ལས་གཞི་སྟེ“བོད་སྨན་གྱིས་ཕོ་རུབ་ནད་གསོ་བཅོས་བྱས་པའི་ཕན་ནུས་ལ་དཔྱད་འཇོག་དང་ཞིབ་འཇུག་བྱེད་པའི”ཚན་རིག་ཞིབ་འཇུག་བྱ་གཞིའི་ནང་དུ་ཞུགས། ད་ལྟ་རྒྱལ་ཁབ་ཀྱི“ལྔ་བཅུ་གཉིས”ཆེད་ཚན་འཛུགས་སྐྱོང་ལས་གཞི་སྟེ“བོད་ཀྱི་གསོ་བ་རིག་པའི་ཕོ་རྒྱུ་ཆེད་སྦྱོང་ཚན་ཁག”གི་ལག་རྩལ་རྐང་འཛིན་པ་གཙོ་བོ་དང་། 2013ལོའི་རྒྱལ་ཁབ་ཀྱི་ནད་ཐོག་སྨན་བཅོས་ཀྱི་གཙོ་གནད་ཆེད་ཚན་ཏེ“བོད་ལུགས་གསོ་རིག་གི་ཕོ་མཚེར་ཚན་ཁག”གི་ལག་རྩལ་རྐང་འཛིན་པ་གཙོ་བོ་ཡིན། ད་ལྟ་མཚོ་སྔོན་བོད་སྨན་ཁང་ཕོ་རྒྱུ་ཚན་ཁག་གི་ཆེས་མཁས་སྨན་པ་དང་།རྒྱལ་ཡོངས་ཀྲུང་ལུགས(བོད་ལུགས)གསོ་རིག་གི་སྨན་པ་བགྲེས་རབས་མིང་གྲགས་ཅན་ཡིན་པའི་ཆ་ནས་རིག་གཞུང་ཉམས་མྱོང་གི་རྒྱུད་འཛིན་པ་བྱས་ཏེ། བོད་ཀྱི་གསོ་བ་རིག་པའི་ལས་དོན་ཐད་བྱས་རྗེས་མི་དམན་པ་བཞག་ཡོད།
གཟེངས་བསྟོད་དགའ་རྟགས་ཁ་ཤས།
སྨན་པ་ནི་བཀུར་བར་འོས་པའི་ལས་རིགས་ཤིག་ཡིན་པས། འཚོ་བྱེད་དང་ལྷ་རྗེ་སོགས་ཀྱི་མཚན་སྙན་དེ་དག་གིས་ཀྱང་མི་རྣམས་ཀྱིས་ཁོ་ཚོ་དང་ཁོ་ཚོའི་ལས་རིགས་ལ་བཀུར་བའི་སེམས་ཁམས་དེ་མཚོན་ཐུབ། ཁོ་ཚོ་ནི་ནམ་ཡང་རང་ཉིད་ཀྱི་སྐྱིད་སྡུག་ཡོད་ཚད་ནད་པའི་བདེ་སྡུག་དང་སྦྲེལ་ཏེ། གང་ནུས་ཅི་ཐུབ་ཀྱིས་ནད་པའི་སེམས་ཁམས་སྟེང་གི་མནར་གཅོད་དང་ལུས་པོའི་སྟེང་གི་སྡུག་བསྔལ་སེལ་མཁན་དེ་ཡིན་ལ། ནད་པར་མཚོན་ན་སེམས་ཁོང་གི་རེ་བ་ཡོད་ཚད་ཁོ་ཚོར་བཅོལ་ཡོད་པས། སྨན་པ་ནི་བླ་ན་མེད་པའི་འགན་འཁྲི་ཞིག་ཀྱང་ཡིན། སྨན་པ་གནམ་ལྷ་མཁར་ལགས་ཀྱིས་ནམ་ཡང་མཚན་སྙན་དེ་དག་གིས་གནང་བའི་ལྗིད་ཏིག་ཏིག་གི་འགན་འཁྲི་དེ་ཕྲག་ཏུ་བླངས་ནས། ནུས་ཤུགས་ཡོད་རྒུས་བོད་ལུགས་གསོ་རིགས་ཀྱི་ལས་དོན་ཐད་བྱས་རྗེས་བླ་ན་མེད་པ་བཞག་དང་འཇོག་མུས་སུ་ཡོད། སླར་མར་ཁོའི་གསོ་རིག་ལས་དོན་ཡར་ངོའི་ཟླ་ལྟར་འཕེལ་ཏེ། ནད་ཐོག་ལག་རྩལ་དང་གསོ་རིག་ཀུན་སྤྱོད་གཉིས་ཀ་ལྡན་པའི་རྗེས་རབས་པ་མང་པོ་སྐྱེད་སྲིང་བྱེད་པ་དང་འགྲོ་བའི་ནད་རིགས་རྩད་ནས་འབྱིན་ཐུབ་པར་སྨོན། །


text:
2011ལོ་ནས་བཟུང་། རང་སྐྱོང་ལྗོངས་ཀྱིས་དགོན་སྡེའི་དོ་དམ་ལ་ཤུགས་སྣོན་དང་གསར་གཏོད་བྱེད་པའི་ལས་དོན་སྤེལ་ཏེ། དགོན་པར་དོ་དམ་ཨུ་ཡོན་ལྷན་ཁང་བཙུགས་པ་དང་། དགོན་སྡེར་བཅའ་སྡོད་ལས་བྱེད་པ་མངགས་གཏོང་བྱས་ནས་སྔ་རྗེས་སུ་དགོན་སྡེར“ཡོད་པ་དགུ”དང་། “གཅིག་རེ་དྲུག” “གསར་གཏོད་གཅིག” “ཁྱབ་པ་གཅིག”སོགས་དགོན་སྡེ་དང་དགེ་འདུན་པར་ཕན་པའི་སྲིད་ཇུས་ཁག་ལག་བསྟར་གནང་བའི་ཁར། གྲྭ་ཤག་ཉམས་བཟོའི་ལས་གྲྭ་དང་དགོན་སྡེའི་རིག་དངོས་སྲུང་སྐྱོབ་ལས་གྲྭ་དོན་འཁྱོལ་བྱས་སྟབས། དགེ་འདུན་པའི་སྒོམ་སྒྲུབ་དང་དགོན་སྡེའི་རྨང་གཞིའི་སྒྲིག་བཀོད་ཀྱི་ཆ་རྐྱེན་མངོན་གསལ་དོད་པོས་ཡག་ཏུ་སོང་ཡོད། ཏང་དང་སྲིད་གཞུང་གི་ཐུགས་ཁུར་འོག ང་ཚོ་དགེ་འདུན་པ་ཡོངས་ལ་སྨན་བཅོས་འགན་བཅོལ་དང་། རྒན་གསོ་འགན་བཅོལ། མ་མཐའི་འཚོ་བ་འགན་ལེན། བསམ་ཡུལ་ལས་འདས་པའི་གནོད་འཚེ་ཐོན་པའི་ལུས་རྟེན་འགན་བཅོལ། ལོ་ལྟར་གཟུགས་པོ་བརྟག་དཔྱད་བྱེད་པར་རིན་སྤྲོད་མི་དགོས་པའི་ཐོག བདེ་ཐང་ཡིག་ཚགས་བཟོས་གནང་བ། ལྷག་པར་དུ་དགེ་འདུན་པ་ནད་གཞིས་རྐྱེན་པས་ས་གནས་དང་ལྷ་ས་སོགས་སྨན་ཁང་ཆེ་གྲས་སུ་སྨན་བཅོས་བྱེད་པར་བསྐྱོད་དགོས་སྐབས། དགོན་སྡེར་བཅའ་སྡོད་ལས་བྱེད་པས་འཕྲལ་མར་རླངས་འཁོར་བཀོད་སྒྲིག་དང་སྨན་ཁང་ལ་འབྲེལ་བ་བྱས་ཏེ་ཞབས་ཞུ་གང་ལེགས་སྒྲུབ་པ་དང་རོགས་རམ་གང་ཐུབ་ཅི་ཐུབ་གནང་གི་ཡོད་པས་ང་ཚོར་སེམས་འགུལ་ཚད་མེད་ཐེབས་བྱུང་། རྒྱ་ཆེའི་དགེ་འདུན་པ་ཚོས་སེམས་གཏིང་ནས་ཏང་དང་སྲིད་གཞུང་ལ་ཐུགས་རྗེ་ཆེ་ཞུ་གི་ཡོད།
གུས་པར་2013ལོའི་ཟླ་9པ་ནས་2015ལོའི་ཟླ་7པ་བར་བོད་ལྗོངས་ནང་བསྟན་སློབ་གླིང་མདོ་ཚན་ཁག་ཏུ་སློབ་སྦྱོང་བྱེད་པའི་སྐལ་བ་བཟང་པོ་ཐོབ་ཅིང་། 2017ལོའི་ཟླ་7པར་སློབ་གྲྭ་ཐོན་ནས་མཉེས་ཐང་ཚོགས་རམས་པའི་མཚན་གནས་ཐོབ་བྱུང་། དུས་སྐབས་གསར་པའི་ནང་ཏང་དང་སྲིད་གཞུང་གི་ཐུགས་ཁུར་འོག་འཚར་ལོངས་བྱུང་བའི་དགེ་འདུན་པ་ཞིག་གི་ངོས་ནས་གུས་པའི་སེམས་ནང་སྔ་ཕྱི་བར་གསུམ་དུ་རྒྱལ་ཁབ་ཀྱི་ཁྲིམས་ལུགས་ཁྲིམས་སྲོལ་དང་དགོན་སྡེའི་སྒྲིག་སྲོལ་དང་སྡོམ་ཁྲིམས་ནན་སྲུང་བྱེད་དགོས་པ་མ་ཟད། དེ་བས་ཀྱང་རྒྱལ་གཅེས་ཆོས་གཅེས་དང་། བྱམས་སྙིང་རྗེ་སྒོམ་པ། སྡིག་སྤོངས་དགེ་སྒྲུབ། ཐོས་བསམ་དོན་གཉེར། རྒྱལ་སྐྱོང་འགྲོ་ཕན་བཅས་བྱེད་དགོས་ངེས་རེད་སྙམ་གྱི་འདུག
གཅིག ཏང་དང་སྲིད་གཞུང་གི་འབོད་སྐུལ་དང་ལེན་ཧུར་ཐག་ཞུས་པ།
གུས་པས་སྔ་ཕྱི་བར་གསུམ་དུ་ཏང་དང་སྲིད་གཞུང་གི་འབོད་སྐུལ་དང་ལེན་ཞུ་རྒྱུ་དེ་གལ་ཆེན་པོར་བརྩིས་ནས། གུང་ཁྲན་ཏང་གིས་མ་གཏོགས་དེང་གི་བོད་མི་དམངས་ལ་བདེ་སྐྱིད་ཀྱི་འཚོ་བ་སྐྲུན་མི་ཐུབ་པ་དང་གུང་ཁྲན་ཏང་གིས་མ་གཏོགས་བོད་མི་དམངས་རྣམས་ལ་དེ་བས་མཛེས་སྡུག་ལྡན་པའི་མ་འོངས་ཕྱོགས་སུ་བསྐྱོད་རྒྱུར་སྣེ་ཁྲིད་བྱེད་མི་ཐུབ་པའི་དད་སེམས་བརྟན་པོ་བཅངས་ཏེ། སྤྱི་ཚོགས་ཀྱི་འགན་འཁྲི་དང་སྤྱི་དམངས་ཀྱི་འོས་འགན་ཧུར་ཐག་བསྒྲུབས་པ་དང་། ཉིན་ལྟར་དུས་ཐོག་ཏུ་གསར་འགྱུར་མཉམ་བསྒྲགས་བལྟ་བ་དང་། ལྷག་པར་དུ་ཀྲུང་གོ་གུང་ཁྲན་ཏང་གི་འཐུས་མི་ཚོགས་ཆེན་ཐེངས་བཅུ་དགུ་པའི་འགོ་ཚུགས་ཚོགས་འདུའི་གནས་ཚུལ་ཆ་ཚང་བལྟ་ཉན་བྱས་ཐོག ཏང་གི་ཚོགས་ཆེན་བཅུ་དགུ་པའི་སྙན་སྒྲོན་གྱི་དགོངས་དོན་དང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཡུལ་སྨད་ཤང་གི་འབྲོག་མོ་སྒྲོལ་དཀར་དང་གཡང་འཛོམས་གཅེན་གཅུང་གཉིས་ལ་གནང་བའི་འཕྲིན་ལན་གྱི་དགོངས་དོན་སློབ་སྦྱོང་ནན་ཏན་བྱས་ཤིང་། མཐའ་མཚམས་འཐབ་ས་དང་པོར་གནས་པའི་སྤྱི་དམངས་ཤིག་གི་ངོས་ནས་ངས་ཐོག་མཐའ་བར་གསུམ་དུ་སྤྱི་ཁྱབ་ཧྲུའུ་ཅིའི་བཀའ་མོལ་སེམས་ལ་བརྟན་བཅངས་ཀྱིས་མེས་རྒྱལ་གྱི་རྩྭ་རྩི་ཤིང་ཚུན་ཆད་བརྟན་སྲུང་བྱས་ཏེ། བླ་ན་མེད་པའི་རྒྱལ་ཁབ་མངའ་ཁོངས་སྲུང་སྐྱོང་བྱེད་མཁན་ཞིག་དང་བདེ་སྐྱིད་ཀྱི་ཁྱིམ་གཞིས་འཛུགས་སྐྲུན་བྱེད་མཁན་ཞིག་བྱ་རྒྱུ་ཡིན།
གཉིས། དད་ལྡན་མང་ཚོགས་ལ་སློབ་གསོ་དང་ཁྲིད་སྟོན་བྱེད་པའི་ལས་ཀ་ཧུར་ཐག་བསྒྲུབས་པ།
ཆོས་ལུགས་ཁྱབ་ཁོངས་ནང་ཞི་མཐུན་བརྟན་ལྷིང་ཡོང་ཆེད་གུས་པས་རང་འགུལ་ངང་དགོན་པའི་གྲྭ་བཙུན་དང་འབྲེལ་གཏུག་མཐུན་སྦྱོར་བྱས་ཏེ། གོང་རིམ་གྱི་མཛུབ་ཁྲིད་དགོངས་དོན་དང་མངའ་རིས་ས་ཨུད་ཀྱི་འགོ་ཁྲིད་གཙོ་བོའི་གསུང་བཤད་ཀྱི་དགོངས་དོན་བརྒྱུད་བསྒྲགས་ནན་ཏན་བྱས་ནས། ཚང་མར་ཆབ་སྲིད་ལ་སྣང་ཆེན་དང་སྤྱི་ཡོངས་ལ་ལྟ་རྟོགས་བྱས་ཏེ་རྒྱལ་ཁབ་ཀྱི་བདེ་འཇགས་དང་སྤྱི་ཚོགས་ཀྱི་བརྟན་ལྷིང་སྲུང་སྐྱོང་བྱེད་དགོས་པའི་བླང་བྱ་བཏོན་པ་དང་། ངང་རྒྱུད་རིང་ལ་ཞིབ་ཚགས་པའི་སློབ་གསོ་ཁྲིད་སྟོན་བྱས་པ་བརྒྱུད་རྒྱ་ཆེའི་གྲྭ་བཙུན་དང་མང་ཚོགས་ཀྱིས་གཞོགས་འདེགས་ཧུར་ཐག་བྱས་ཐོག རང་རྟོགས་ངང་དོ་དམ་དང་བཀོད་སྒྲིག་ལ་དང་ལེན་ཞུས་ཏེ་དགོན་སྡེ་ཞི་མཐུན་བརྟན་ལྷིང་ཐུབ་པ་བྱུང་ཡོད། “སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་ཁྲོད་གུས་པས་སློབ་སྦྱོང་ནང་ཧུར་ཐག་ཞུགས་པ་མ་ཟད། རང་འགུལ་ངང་མངའ་རིས་ས་གནས་ཀྱི་ཆོས་ལུགས་ཁྱབ་ཁོངས་དང་འབྲེལ་ཡོད་ཀྱི“སྣང་ཆེན་བཞི་དང་དགའ་ཞེན་བཞི” “སྣང་ཆེན་ལྔ་དང་། བལྟ་བ་ལྔ། བྱེད་པ་ལྔ” “རྒྱལ་གཅེས་ཆོས་གཅེས”བཅས་ཀྱི་དྲིལ་བསྒྲགས་ཞབས་ཞུ་གཤམ་སྤེལ་བྱེད་སྒོའི་ནང་སྒྲོག་འགྲེལ་པ་ཞིག་བྱས་ཏེ་བོད་བརྒྱུད་ནང་བསྟན་གྱི་སྡོམ་ཁྲིམས་དང་བསྟན་དོན་དང་ཟུང་འབྲེལ་དང་། ཏང་དང་སྲིད་གཞུང་གི་དམངས་ཕན་སྲིད་ཇུས་དང་། དགོན་སྡེ་དང་གྲྭ་བཙུན་ལ་ཕན་པའི་སྲིད་ཇུས་དང་ཟུང་འབྲེལ། རང་གི་ཉེ་འགྲམ་གྱི་བྱ་བ་དང་ཟུང་འབྲེལ་བཅས་བྱས་ཏེ་དད་ལྡན་མང་ཚོགས་ལ་ལས་བརྩོན་དངོས་སྒྲུབ་དང་། མཐུན་སྒྲིལ་ཡར་ཐོན། ཤེས་དཔལ་ཡིད་རྟོན། ཚན་རིག་ལ་ཡིད་ཆེས་བྱེད་དགོས་པ་བཅས་ཀྱི་དགེ་མཚན་ལྡན་པའི་ཤེས་དཔལ་ཡར་ཐོན་གྱི་བསམ་བློ་དྲིལ་བསྒྲགས་བྱས་པ་དང་། དད་ལྡན་མང་ཚོགས་རྣམས་ལ་ལས་ལ་བརྩོན་ཞིང་བདེ་སྐྱིད་འཚོ་བ་བསྐྱལ་རྒྱུའི་གནས་ལུགས་གསལ་བཤད་བྱས་པ། དད་ལྡན་མང་ཚོགས་ལ་བོད་ས་གནས་སྲིད་གཞུང་དང་ཀྲུང་དབྱང་སྲིད་གཞུང་དབར་གྱི་འབྲེལ་བའི་ལོ་རྒྱུས་སྒྲོག་འགྲེལ་དང་། བོད་བརྒྱུད་ནང་བསྟན་ལས་རིགས་དང་ཀྲུང་དབྱང་སྲིད་གཞུང་དབར་གྱི་འབྲེལ་བའི་ལོ་རྒྱུས། ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་ཀྱི་ལོག་སྤྱོད་ཀྱི་ངོ་བོ་སོགས་སྒྲོག་འགྲེལ་བྱས་ཡོད།
གསུམ། བོད་བརྒྱུད་ནང་བསྟན་གྱི་སྲོལ་རྒྱུན་བཟང་པོ་རྒྱུན་འཛིན་དང་དར་སྤེལ་བཏང་བ།
སྔ་ཕྱི་བར་གསུམ་དུ་རྒྱལ་གཅེས་ཆོས་གཅེས་དང་། རྒྱལ་སྐྱོང་འགྲོ་ཕན། སྲོལ་བཟང་དར་སྤེལ་བཅས་གཏོང་བའི་བོད་བརྒྱུད་ནང་བསྟན་གྱི་སྲོལ་རྒྱུན་བཟང་པོ་རྒྱུན་འཛིན་དར་སྤེལ་གཏོང་རྒྱུ་དེ་རང་ཉིད་ཀྱི་འགན་འཁྲི་དང་ལས་འགན་དུ་བརྩིས་ཏེ། ནང་བསྟན་གྱི་གཞི་རྩའི་བསྟན་དོན་སེམས་ལ་བཅངས་ཐོག པཎ་ཆེན་སྐུ་ཕྲེང་བཅུ་པ་ཆེན་པོ་དང་འཕགས་པ་ལྷ་དགེ་ལེགས་རྣམ་རྒྱལ་སོགས་རྒྱལ་གཅེས་ཆོས་གཅེས་ཀྱི་ཆོས་ཕྱོགས་སྐུ་ཚབ་པ་མིག་དཔེར་བཟུང་ནས། བློ་རྩེ་གཅིག་སྒྲིམ་གྱིས་ཆོས་ཀྱི་གསུང་རབ་ལ་བརྩོན་ཞིབ་དང་ཐོས་བསམ་ཉམས་ལེན་བྱས་ཏེ་ཆོས་ཀྱི་རྟོགས་པ་དང་ཀུན་སྤྱོད་ཀྱི་བྱང་ཚད་ཟམ་མི་ཆད་པར་གོང་མཐོར་གཏོང་བ་དང་། ཏང་གི་ཆོས་ལུགས་ལས་དོན་གྱི་གཞི་རྩའི་ལམ་ཕྱོགས་དང་ཆོས་ལུགས་ལས་དོན་ལ་དོ་དམ་བྱེད་པའི་སྐོར་གྱི་རྒྱལ་ཁབ་ཀྱི་ཁྲིམས་ལུགས་ཁྲིམས་སྲོལ་སློབ་སྦྱོང་ནན་ཏན་དང་དེར་གོ་བ་བླངས་ཐོག དད་ལྡན་མང་ཚོགས་ལ་རྒྱུན་གཏན་གྱི་ཆོས་ལུགས་བྱེད་སྒོ་དང་ཆོས་ལུགས་ཀྱི་དར་རྟགས་འཕྱར་ནས་ཁྲིམས་འགལ་ཉེས་གསོག་གི་བྱེད་སྤྱོད་སྤེལ་བའི་དབར་གྱི་དབྱེ་མཚམས་གསལ་རྟོགས་ཐུབ་རྒྱུར་རོགས་རམ་བྱས་ཏེ། རང་རྟོགས་ངང་རྒྱལ་ཁབ་ཀྱི་ཁེ་ཕན་དང་མི་རིགས་ཀྱི་ཁེ་ཕན་སྲུང་སྐྱོང་བྱེད་པ་དང་། བྱ་སྤྱོད་ངོ་མའི་ཐོག་ནས“རབ་ཏུ་བྱུང་ཡང་རྒྱལ་གཅེས་མི་བརྗེད་པ་དང་། ཆོས་སྒོར་ཞུགས་ཀྱང་འགྲོ་དོན་སྐྱོང་རྒྱུ་མི་བརྗེད་པའི”གནས་ལུགས་ལག་ལེན་ཐོག་འཁྱོལ་བ་བྱས་ཡོད།
སླད་ཕྱིན་ངས་ད་ཐེངས་ཀྱི་གཟེངས་བསྟོད་ཚོགས་ཆེན་འདི་འགོ་འཛུགས་ས་གསར་པར་བརྩིས་ནས། བོད་བརྒྱུད་ནང་བསྟན་གྱི་བླ་མ་སྐྱེས་ཆེན་དམ་པ་རིམ་བྱོན་གྱི་རྒྱལ་གཅེས་ཆོས་གཅེས་དང་སྒྲིག་བཀུར་ཁྲིམས་སྲུང་གི་སྲོལ་རྒྱུན་བཟང་པོ་རྒྱུན་འཛིན་དང་དར་སྤེལ་བཏང་སྟེ། མེས་རྒྱལ་གོང་བུ་གཅིག་གྱུར་དང་མི་རིགས་མཐུན་སྒྲིལ་ལ་སྲུང་སྐྱོང་མཐའ་གཅིག་ཏུ་བྱེད་པ་དང་། ཁ་ཕྲལ་ལ་ངོ་རྒོལ་བྱས་ཏེ་རང་འགུལ་ངང་ཏཱ་ལ་སྐྱེ་ཕྲེང་བཅུ་བཞི་པ་དང་དབྱེ་མཚམས་གསལ་པོ་ཕྱེ་ནས། ཏང་དང་སྲིད་གཞུང་ལ་མུ་མཐུད་གཞོགས་འདེགས་ཀྱིས་དགོན་སྡེའི་གྲྭ་བཙུན་དང་དད་ལྡན་མང་ཚོགས་ལ་སློབ་གསོ་ཁྲིད་སྟོན་ཡག་པོ་བྱེད་པ་དང་། རང་ཉིད་ཀྱི་བྱ་སྤྱོད་ངོ་མའི་ཐོག་ནས་ཏང་གི་དྲིན་ལན་འཇལ་ཏེ་བོད་ཀྱི་ཆོས་ལུགས་འཆམ་མཐུན་དང་། བསྟན་དོན་ལམ་ལྷོངས། དགོན་སྡེ་ཞི་མཐུན་བཅས་ཡོང་བར་འབུལ་དགོས་ངེས་ཀྱི་ལེགས་སྐྱེས་འབུལ་རྒྱུ་ཡིན།


text:
རྩོམ་སྒྲིག་པའི་གཏམ།
ཞང་བོད་ཤེས་རིག་གི་འཁྲུངས་རབས་ནི་མི་ལོ་སྟོང་ཕྲག་དུ་མ་ལས་བརྒལ་བའི་ལོ་རྒྱུས་ཀྱི་རིན་ཐང་གིས་ཕྱུག་པ་སྟེ། དེ་ཡང་སྒྲུང་དང་རྟོག་བཟོ་ལྟ་བུའི་རྣམ་པ་ཞིག་གཞི་ནས་དབེན། ང་ཚོའི་ཁ་བ་གངས་ཅན་པའི་ཞིང་ཁམས་ཀྱི་ས་གཤིས་དང་། དེར་བརྟེན་གྱི་མཐོ་སྒང་མི་རིགས་ཀྱི་རྣམ་དཔྱོད་ལས་གྲུབ་པའི་ཤེས་རིག་གི་གཞི་རྩ་ནི། འཛམ་གླིང་གོ་ལའི་ཁྱོན་གྱི་ཁྱད་ནོར་དུ་གྱུར་བ་ནི་སྨོས་མ་དགོས་ཏེ།
འཇིག་རྟེན་གྱི་ཁ་སྐད་ལ། གསེར་ས་འོག་ཏུ་ཡོད་ཀྱང་། འོད་ས་སྟེང་ལ་ཁྱབ་ཅེས་པ་ལྟ་བུ་རེད། ཤེས་རིག་གི་འོད་སྣང་དེ་ཡང་ལོ་རྒྱུས་ཀྱི་
དར་རྒུད་ཁྲོད་ནས་རྒྱུད་རིམ་གྱི་རྨུ་ཐག་མ་ཆད་པ། ལྷག་བསམ་དང་སྙིང་སྟོབས་ཀྱིས་ཕྱུག་པའི་མེས་པོ་དག་གི་ཕྱག་རྗེས་ཀུན། ཕྱི་རབས་རྣམས་ལ་བཞག་པའི་དྲིན་ལས་ད་ལྟ་ཞང་བོད་མཐོ་སྒང་པ་ཞེས་གཟི་བརྗིད་ཀྱི་དབུ་འཕང་ལྷང་ངེ་འཚེར།
བོད་ཅེས་བཟང་པོ་དང་བོན་ཞེས་ངན་པར་ལྟ་བའི་མུན་ནག་གི་ཁྲོད་ནས་མེ་སྟག་ཕྲ་མོ་ལས་མེ་མཆེད་པ་ལྟར་དུས་རབས་གསར་པ་འདིའི་ནང་ལ་བོན་གྱི་ཤེས་རིག་ལ་སླར་ཡང་དོ་སྣང་གནང་མཁན་དང་། དགའ་མོས་བྱ་མཁན་ཇེ་མང་དུ་འགྲོ་བཞིན་པའི་རྣམ་པ་ཞིག་ཏུ་རེད་མོད། དེར་བསྟུན་བོན་ཕྲུག་ཞིག་གི་ཕྲག་ཏུ་བབས་པའི་འགན་རིགས་སྣ་ཚོགས་སུ་ལུས་ཀྱང་། ཕྲན་ལྟ་བུར་མཚོན་ན་དམིགས་བསལ་གྱི་ཕྱིའི་ཀུན་སྤྱོད་དང་། ནང་གི་ཤེས་ཡོན་ཅི་ཞིག་སྟོང་ན་ཡང་། ༧ སྐྱབས་རྗེ་མཁན་སློབ་རྣམ་པའི་བཀའ་དྲིན་ཐུགས་རྗེ་དང་། ཕྱོགས་ཀུན་ནས་རོགས་ཕན་གནང་མཁན་རྣམ་པའི་ལྷག་བསམ་གྱི་མཐུན་རྐྱེན་དང་། སོ་སོའི་འབད་རྩོལ་དང་ཀུན་སློང་གཙང་མ་བཅས་ལ་བརྟེན་ནས་«བོན་གྱི་ཐ་སྙད་ཤེས་བྱ་»ཞེས་ཁ་བྱང་བཏགས་པའི་བོན་གྱི་ཐུན་མོང་མ་ཡིན་པའི་རྒྱུན་སྤྱོད་ཐ་སྙད་གསུམ་ཅུ་སོ་གསུམ་གྱི་བདག་ཉིད་ཅན་ཞིག་རྩོམ་སྒྲིག་བྱ་ཐུབ་པ་བྱུང་། དེ་ཡང་གཙོ་བོ་རང་ལས་དམན་པ་བློ་སྒོ་གསར་པ་རྣམས་ལ་དམིགས་ཏེ་རྩོམ་སྒྲིག་བྱས་པ་ཡིན། འདིའི་སྐོར་ལ་ཧ་ཅང་གི་རིན་ཐང་སོགས་མི་ལྡན་ཏེ། ཚིག་གི་འགྲོས་དང་དབྱེར་ཞིབ་ཀྱི་རྒྱུ་ཆ་ཤིན་ཏུ་ཉུང་ཞིང་། བརྗོད་བྱ་འགྲེལ་སྟངས་སོགས་ཀྱི་སྐོར་ལ་ནོར་འཁྲུལ་དང་སྐྱོན་ཆ་ཡོད་ངེས་པས། རྒྱ་ཆེ་བའི་ཤེས་ཡོན་མི་སྣ་ཀུན་གྱིས་ཐུགས་མི་ཁྲལ་བར་ཞུ་ཞིང་བཟོད་པར་གསོལ།
ཆེད་དུ་ཞུ་བ་ནི་གཏོང་ཕོད་ཀྱི་སྦྱིན་ཕྱག་ཡངས་པའི་དུང་རིའི་སྤྲུལ་སྐུ་བཤད་སྒྲུབ་རྒྱལ་མཚན་མཆོག་ནས་«བོན་གྱི་ཐ་སྙད་ཤེས་བྱ་»དང་། «ཞང་བོད་ཡིག་གཟུགས་ཀྱི་འབྲི་སྟངས་»ཀྱི་དེབ་གཉིས་ཀྱི་འགྲོ་གྲོན་མ་རྩ་བྱས་ནས་གནང་བར་བཀའ་དྲིན་ཆེ། ཆེས་བཀའ་དྲིན་ཆེ་བ་དང་། སྐུ་ཉིད་ཀྱི་བསྟན་འགྲོའི་འཕྲིན་ལས་རྒྱས་ཞིིང་། དགོངས་བཞེད་ཡོད་ཚད་ལྷུན་གྱིས་གྲུབ་པའི་སྨོན་ལམ་གྲངས་མེད་ཡོད། དེ་བཞིན་དབྲ་རྩའི་དགེ་བཤེས་བསྟན་འཛིན་དར་རྒྱས་མཆོག་དང་། མཆེད་གྲོགས་ཤེས་རབ་དབང་རྒྱལ་ལགས་དང་། རྒྱལ་འཕན་ཀུན་རིག་སྐྱབས། ཨ་ཚེ་རིང་བརྒྱུད་ནས་བོད་ལྗོངས་སུ་གཏོགས་པའི་ཨ་བཙན་དང་ཁྲི་སྨིན་གྱི་ཚོང་པ་མི་ཉུང་བ་དང་ཨ་ཁུ་རྩེ་རྒྱལ་བཅས་ནས། ལྷད་མེད་ཀྱི་ལྷག་བསམ་དང་ཤེས་ཡོན་གྱི་ལས་གཞི་ལ་དང་ཞེན་གྱིས་རབ་ཏུ་ཕྱུག་པའི་ཁྱེད་རྣམ་པས་དཔལ་འབྱོར་གྱི་མཐུན་རྐྱེན་སྦྱར་གནང་བར་བཀའ་དྲིན་ཆེ་ཞུ་བ་དང་། ཁྱེད་རྣམ་པའི་སྐུ་ཚེ་རིང་ཞིང་ཇི་བསམ་ལྷུན་འགྲུབ་ཡོང་བའི་རེ་སྨོན་ཡང་ཡང་ཡོད།
ད་དུང་ཞུ་བ་ཞིག་ནི་འབུམ་རམས་པ་སྐལ་བཟང་ནོར་བུ་ལགས་ནས་དེབ་ཀྱི་ཁ་བྱང་དབྱིན་ཐོག་ཏུ་བསྒྱུར་གནང་བར་བཀའ་དྲིན་ཆེ་ཞུ་བ་དང་། གཟི་རྩ་སངས་རྒྱས་དོན་འགྲུབ། སྡོང་ཚང་བརྩོན་འགྲུས་གོང་འཕེལ། གཅུང་པོ་གཡུང་དྲུང་བསྟན་དར། རྟ་མོན་གཡུང་དྲུང་ཉི་མ། ཨ་བཙན་ཤེས་རབ་བསྟན་འཛིན་བཅས་ལ་ལས་གཞི་འདིའི་ཐད་རྒྱབ་སྐྱོར་དང་རོགས་རམ་ལྷུག་པོར་གནང་བར་བཀའ་དྲིན་སྙིང་ནས་ཞུ།
ད་ལན་«བོན་གྱི་ཐ་སྙད་ཤེས་བྱ་»ཞེས་པའི་དེབ་ཆུང་འདི་ནི་རང་གཞན་ཚང་མའི་མཐུན་རྐྱེན་ལ་བརྟེན་ནས་ལེགས་འགྲུབ་བྱུང་མོད། རེ་ཞུ་ཞིག་ལ་དེབ་ཆུང་འདིས་བློ་སྒོ་གསར་པ་རྣམས་ལ་བློ་སྐྱེད་ཞིག་སྤྲད་ཐུབ་པའི་ཚན་ཁ་འཐོན་ན། མ་འོང་པར་མུ་མཐུད་ནས་བོན་གྱི་རྒྱུན་སྤྱོད་ཐ་སྙད་དམ ཐུན་མོང་མ་ཡིན་པའི་བརྡ་ཆད་བཅས་རྒྱས་བསྡུས་འཚམས་པ་འདི་བཞིན་འཁོད་འདོན་བྱ་རྩིས་ཡོད། སྐབས་དེར་ལྷག་བསམ་གྱི་གཏོང་ཕོད་ཅན་རྣམས་མཐུན་རྐྱེན་སྦྱོར་གནང་བའི་རེ་བ་བཅས། ཐ་ཚན་མུར་ཙུག་སྨར་རོ། ། དགེའོ། །
༧ དཔལ་གཤེན་བསྟན་སྨན་རིའི་གླིང་དུ་བློ་གྲོས་བསྟན་དར་གྱིས་2017.04.08ཉིན་བྲིས་པ་ལགས་སོ། །
གངས་ཏི་སེའི་གཟི་འོད་འཕྲོ་བའི་རྒྱལ་ཁམས་སུ་ ༧ རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོ་མཆོག་གིས་ཤེས་རིག་གི་ཁོར་ཡུག་ཅིག་བསྐྲུན་ཞིང་། བསྟན་དང་འགྲོ་བ་སྤྱི་ལ་སྨན་པའི་རིག་གནས་དང་བསྟན་པ་ཞེས་དབྱེ་སྒོ་གཉིས་ཀྱི་སྒོ་ནས་བོན་གྱི་ཤེས་རིག་རྒྱ་ཆེ་ཞིག་སྤེལ་བ་རྣམས་ནི། རྗེས་འཇུག་གི་མཁས་གྲུབ་སློབ་དཔོན་དག་གིས་ཡུལ་ཁམས་སོ་སོ་རུ་གདན་དྲངས་ཏེ། གདུལ་བྱ་གང་འཚམས་སུ་འཕྲིན་ལས་ཀྱི་མཛད་པ་རབ་ཏུ་བསྐྱངས་ཡོད། དེ་དག་གི་བཀའ་དྲིན་གྱི་མཐུ་ལ་བརྟེན་ནས་བོན་གྱི་ཤེས་རིག་གི་སྲོལ་རྒྱུན་དག་ད་ལྟའི་བོད་མི་གཙོས་པའི་འགྲོ་བ་མིའི་ལོངས་སྤྱོད་དུ་གྱུར་ཡོད་པ་ནི་སྨོས་ཅི་དགོས། ཁྱད་པར་དུ་བཟོ་རིག་གི་རྣམ་བཞག་ནི་བསྟན་པ་སྤྱི་ཡི་རྨང་གཞི་ལྟ་བུ་བཟུང་ནས་སྟོན་པ་ཐུགས་རྗེ་ཅན་གྱིས། བཟོ་རྗེ་གར་མ་ལི་ཤོ་གཙོས་པའི་བཟོ་ལ་མཁས་པ་བཟོ་རྗེ་ལྷ་དབང་དང་། ཕུབ་ལ་མཁས་པ་སྒྱུ་འཕྲུལ་དབང་ཕྱུག བླུག་ལ་མཁས་པ་བླུག་ཐོག་པ་ཝ་སངས། མགར་ལ་མཁས་པ་མགར་ལྷ་ཡུག་པ། ལྷ་ལ་མཁས་པ་ལྷ་སྲས་པད་མ། བྲིས་ལ་མཁས་པ་ཡི་གེ་འཕྲུལ་ཆུང་བཅས་ལ་བཟོ་རིག་གི་སྒྱུ་རྩལ་གཏན་ལ་ཕབ་སྟེ་བསྟན་པའོ། །
བོད་ལ་དུས་དང་དུས་སུ་ལོ་རྒྱུས་ཀྱི་འགྱུར་ལྡོག་ཇི་སྙེད་ཅིག་བྱུང་བའི་བརྒྱུད་རིམ་ཁྲོད་སྐད་དང་ཡི་གེ་ལ་ཡང་དེ་དང་དེ་བཞིན་འཕོ་འགྱུར་བྱུང་བ་གཏན་ཁེལ་རེད་སྙམ། སྤྱིར་བཏང་བོད་ལ་རིག་གཞུང་དང་ཤེས་རིག་ཇི་སྙེད་ཅིག་གི་བྱུང་ཁུངས་ལ་བཤད་ཚུལ་མི་འདྲ་བ་མང་པོ་ཡོད་ཀྱང་། དེང་དུས་ཤར་ནུབ་ཀུན་ནས་བོད་རིག་པ་སྨྲ་བའི་ཞིབ་འཇུག་པ་དང་མཁས་དབང་མི་ཉུང་བ་ཞིག་གིས་བོད་ལ་དུས་རབས་བདུན་པའི་ཡ་སྔོན་ནས་བོད་རང་ལ་ཕྱི་ནང་གི་རིག་གནས་ཕུན་སུམ་ཚོགས་ཞིང་། ཡི་གེ་དང་དེའི་ཡིག་ཚུགས་ཀྱི་འབྲི་སྲོལ་སོགས་ཀྱི་སྒྱུ་རྩལ་ཤེས་རིག་སྣ་མང་འཛོམས་པའི་རྒྱལ་ཁམས་ཞིག་ཏུ་ངོས་འཛིན་གནང་དང་གནང་བཞིན་ཡིན་མོད།
ད་ལན་ཕྲན་གྱིས་བྲིས་པའི་«ཞང་བོད་ཀྱི་ཡིག་གཟུགས་འབྲི་སྟངས་»ཞེས་ཡི་གེའི་འབྲི་སྟངས་ཀྱི་དེབ་ཆུང་ནི་རིང་ནས་རེ་འདོད་དུ་བཅང་བའི་དགའ་ཕྱོགས་ཀྱི་རིག་གནས་ཞིག་ཡིན། དེ་ཡང་2012ལོར་༧ སྐྱབས་རྗེ་སྨན་རིའི་ཁྲི་འཛིན་སོ་གསུམ་པ་དཔོན་གསས་བླ་མ་མཆོག་གིས་བཀའ་མངགས་གནང་བར་དང་བསྟུན་པའི། བོན་ཕྲུག་བདེ་དོན་གྱི་སློབ་ཕྲུག་འཛིན་གྲྭ་བཅུ་གཅིག་དང་བཅུ་གཉིས་གཉིས་ལ་ལོ་གཅིག་ཙམ་གྱི་རིང་ལ་གཟའ་འཁོར་རེའི་གཟའ་ཉི་མའི་ཉིན་ཞང་ཞུང་སྨར་ཆུང་གི་ཡིག་ཚུགས་འབྲི་སྟངས་བསླབ་པའི་བརྒྱུད་རིམ་ཁྲོད་ནས། འདི་ལྟར་ཡིག་གཟུགས་འབྲི་སྟངས་ཀྱི་མ་ཕྱི་ཞིག་འབྲི་ཐུབ་ན་དགེ་ཕན་ཡོད་ལུགས་མཐོང་བའི་རྐྱེན་གྱིས། ལོ་དེར་འབྲི་འགོ་བརྩམ་ནས་བྲིས་ཚར་ཡང་པར་སྐྲུན་བྱ་རྒྱུའི་མཐུན་རྐྱེན་མ་ལྡན་པས་ད་བར་ལྷག་སོང་བ་རེད།
ཡིག་གཟུགས་ཀྱི་གོ་རིམ་སྒྲིག་སྟངས་ནི་བོན་གྱི་ཡིག་རྙིང་ལོ་རྒྱུས་ཁྲོད་ནས་“དག་པ་ལྷའི་ཡི་གེ་སྟག་གཟིག་སྤུངས་ཡིག་ཏུ་བསྒྱུར། སྟག་གཟིག་སྤུངས་ཡིག་ཞང་ཞུང་ཡིག་རྒན་དུ་བསྒྱུར། ཡིག་རྒན་སྨར་བསྒྲག་ཏུ་བསྒྱུར། དེ་སྨར་ཆེ་ཆུང་དུ་བསྒྱུར། སྨར་ཆེན་དབུ་ཆེན་ནམ་གཟབ་ཏུ་བསྒྱུར། སྨར་ཆུང་འབྲུ་མར་བསྒྱུར། ཡིག་འབྲུ་སྣ་ཚོགས་ལས་འབྲུ་མ་བརྩམས་སོ།”། ཞེས་པའི་རྒྱབ་ལྗོངས་དང་བསྟུན་ནས་«གཡུང་དྲུང་ལྷའི་དཀར་པོ་»
དང་། «སྟག་གཟིག་སྤུངས་སོ་ཆེ་བ།» «སྟག་གཟིག་སྤུངས་སོ་ཆུང་བ།» «ཞང་ཞུང་ཡིག་རྒན།» «ཞང་ཞུང་སྨར་ཆེན།» «ཞང་ཞུང་སྨར་ཆུང་།» «དབུ་ཅན་གྱི་ཡིག་གཟུགས།» «དབུ་མེད་ཀྱི་ཡིག་གཟུགས།»བཅས་སྒྲིག་སྟེ་བྲིས་ཡོད། ཡིག་གཟུགས་དེ་དག་གི་འབྲི་སྟངས་ནི་དགེ་རྒན་དམ་པ་རྣམས་ཀྱི་ཁྲིད་རྒྱུན་ལྡན་པ་དང་མི་ལྡན་ཅི་རིགས་ཡིན། དེ་བཞིན་སྨྱུག་ཁམས་བཅད་སྟངས་དང་འཛིན་སྟངས། དང་ཐོག་བསགས་གཞོང་སོགས་
ལ་ཇི་ལྟར་འབྲི་དགོས་མིན་གྱི་ཞལ་ཁྲིད་ཅུང་ཙམ་ཐོབ་མྱོང་ཡོད།
ཆེད་དུ་ཞུ་དགོས་པ་ཞིག་ནི་གཏོང་ཕོད་ཀྱི་སྦྱིན་ཕྱག་ཡངས་པའི་དུང་རིའི་སྤྲུལ་སྐུ་བཤད་སྒྲུབ་རྒྱལ་མཚན་མཆོག་ནས་«བོན་གྱི་ཐ་སྙད་ཤེས་བྱ་»དང་། «ཞང་བོད་ཀྱི་ཡིག་གཟུགས་འབྲི་སྟངས་»ཀྱི་དེབ་གཉིས་ཀྱི་འགྲོ་གྲོན་མ་རྩ་བྱས་ནས་གནང་བར་བཀའ་དྲིན་ཆེ། ཆེས་བཀའ་དྲིན་ཆེ་བ་དང་། སྐུ་ཉིད་ཀྱི་བསྟན་འགྲོའི་འཕྲིན་ལས་རྒྱས་ཞིང་། དགོངས་བཞེད་ཡོད་ཚད་ལྷུན་གྱིས་གྲུབ་པའི་སྨོན་ལམ་གྲངས་མེད་ཡོད། དེ་བཞིན་དབྲ་རྩའི་དགེ་བཤེས་བསྟན་འཛིན་དར་རྒྱས་མཆོག་དང་། མཆེད་གྲོགས་ཤེས་རབ་དབང་རྒྱལ་ལགས་དང་། རྒྱལ་འཕན་ཀུན་རིག་སྐྱབས། ཨ་ཚེ་རིང་བརྒྱུད་ནས་བོད་ལྗོངས་སུ་གཏོགས་པའི་ཨ་བཙན་དང་ཁྲི་སྨིན་གྱི་ཚོང་པ་མི་ཉུང་བ་དང་ཨ་ཁུ་རྩེ་རྒྱལ་བཅས་ནས། ལྷད་མེད་ཀྱི་ལྷག་བསམ་དང་ཤེས་ཡོན་གྱི་ལས་གཞི་ལ་དང་ཞེན་གྱིས་རབ་ཏུ་ཕྱུག་པའི་ཁྱེད་རྣམ་པས་དཔལ་འབྱོར་གྱི་མཐུན་རྐྱེན་སྦྱར་གནང་བར་བཀའ་དྲིན་ཆེ་ཞུ་བ་དང་། ཁྱེད་རྣམ་པའི་སྐུ་ཚེ་རིང་ཞིང་ཇི་བསམ་ལྷུན་འགྲུབ་ཡོང་བའི་རེ་སྨོན་ཡང་ཡང་ཡོད།ད་དུང་ཞུ་བ་ཞིག་ནི་འབུམ་རམས་པ་སྐལ་བཟང་ནོར་བུ་ལགས་ནས་དེབ་ཀྱི་ཁ་བྱང་དབྱིན་ཐོག་ཏུ་བསྒྱུར་གནང་བར་བཀའ་དྲིན་ཆེ་ཞུ་བ་དང་། གཟི་རྩ་སངས་རྒྱས་དོན་འགྲུབ་དང་། སྡོང་ཚང་བརྩོན་འགྲུས་གོང་འཕེལ། གཅུང་པོ་གཡུང་དྲུང་བསྟན་དར། རྟ་མོན་གཡུང་དྲུང་ཉི་མ། ཨ་བཙན་ཤེས་རབ་བསྟན་འཛིན་བཅས་ལ་ལས་གཞི་འདིའི་ཐད་རྒྱབ་སྐྱོར་དང་རོགས་རམ་ལྷུག་པོར་གནང་བར་བཀའ་དྲིན་སྙིང་ནས་ཞུ་བ་བཅས་དགའ་སེམས་དྲོད་མོར་འཁོར་བའི་ངང་ནས་ཐམས་ཅད་ལ་བཀྲ་ཤིས་པའི་འཚམས་སྦྱོར་ནི་“ཐ་ཚན་མུར་ཙུག་སྨར་རོ།”། ཞེས་སྦྱར་རོ། ། དགེའོ། །
༧ དཔལ་གཤེན་བསྟན་སྨན་རིའི་གླིང་དུ་བློ་གྲོས་བསྟན་དར་གྱིས་2017.04.08ཉིན་བྲིས་པ་ལགས་སོ། །
1,603 total views, 2 views today


text:
གཡང་སྒྲོལ། (༥)
མཐའ་མའི་བསྐྱར་བཅོས། (༡༥༢༠༡༧༠༩༡༠) འབྲི་མཁན། གངས་དཀར་སེམས། ༡༥༢༠༡༧༠༨༤༤
( ལྔ་པ། )
( བརྩམས་སྒྲུང་། )
The girl ( novel )
央卓女 ( 小說 )
ཕྱི་ནད་སྨན་ཁང་བུད་མེད་སྡེ་ཚན་ཕྲུ་གུ་སྐྱེ་སའི་ཁང་པའི་ནང་གཡང་སྒྲོལ་གྱི་ངུ་འབོད་ཀྱིས་ཁེངས། དེ་སྔོན་ཙམ་ལ་གཡང་སྒྲོལ་སྐྱེ་ཟུག་རྒྱག་ནས་ཡུན་ཙམ་སོང་ཡང་། ཕྲུ་གུ་སྐྱེ་མ་ཐུབ་པར་སྨན་པས་མོ་རང་མུ་མཐུད་ཡར་ལང་ནས་ཕར་འགྲོ་ཚུར་འགྲོ་ཏོག་ཙམ་མ་བྱེད་ན་མི་འགྲིག་ཚུལ་བཤད། འོན་ཀྱང་གཡང་སྒྲོལ་སྦྲུམས་མ་མང་པོ་དང་མི་འདྲ་བ་དམིགས་བསལ་དུ་སྐེད་པར་ཟུག་གཟེར་ཆེ་བའི་སྟབས་ཀྱིས་ཡར་ཁྱོན་ནས་ལང་མ་ཐུབ་པར་ཉལ་ཁྲིར་ལྷུང་ཞིང་། ལག་གཡས་པས་གྲོད་ཁོག་སྐྱོར་ཞིང་དབུགས་རིང་ནར་ནར་གྱིས་ཅི་བྱ་གཏོལ་བྲལ་ལྟར་རེད།
སྐབས་དེར་མགོ་སེར་ཡང་འཚུབ་ཆ་ལང་ཞིང་མཚམས་རེར་མོའི་གདོང་ལ་ལྟ་ཙམ་དང་། ཡང་ལེན་རེར་མོའི་ལག་གཉིས་ལ་འཕུར་ཙམ་འཕུར་ཙམ་ཡང་བྱས། དེ་ནས་སྨན་པས་གཡང་སྒྲོལ་སྐྱེ་འཕེལ་ཁང་དུ་འཁྲིད་སོང་བའི་རྗེས་དུས་ཡུན་གང་ཙམ་འགོར་ཡང་སྨན་པས་ད་དུང་གཡང་སྒྲོལ་ལ་ཕྲུ་གུ་སྐྱེ་གྲབས་མེད་སྐོར་བཤད། འོན་ཀྱང་གཡང་སྒྲོལ་ཟུག་གཟེར་ཇེ་ཆེར་སོང་ནས་ལྷོད་སྡོད་ཙམ་ཡང་མི་ཐུབ་པར་གྱུར་སྟབས། མོས་ངུ་སྐད་དང་བཅས་མགོ་སེར་ཕྱོགས་སུ་བལྟས་ཏེ། ཁོང་། སྨན་པར་ངའི་གྲོད་ཁོག་བཤག་ནས་ཕྲུ་གུ་མར་བཏོན་རོགས་གསུངས་དང་། ང་ཟུག་གིས་བསྡད་ཐུབ་ཀྱི་མི་འདུག མགྱོགས་ཙམ་གསུངས་དང་། ཅེས་པར་མགོ་སེར་དེ་མུར་སྨན་པར་རེ་འདུན་དེ་ཞུས། དེ་ནས་སྨན་པ་འགའ་ཡིས་གྲོས་བསྡུར་ཅུང་བྱས་རྗེས་མཉམ་དུ་ཉན་ཞིབ་བརྒྱུད་དེ་མུར་གཡང་སྒྲོལ་བཤག་བཅོས་ཁང་དུ་འདྲུད་སོང་། དེར་ཕལ་ཆེར་ཆུ་ཚོད་གཅིག་ལྷག་ཙམ་འགོར་རྗེས་གཡང་སྒྲོལ་མ་བུ་གཉིས་སྐྱོན་མེད་ཐོག་བཤག་བཅོས་ལེགས་གྲུབ་བྱུང་། སྐབས་དེར་མགོ་སེར་དགའ་སྤྲོ་དཔག་མེད་ཀྱི་སྒོ་ནས་ནད་ཁང་གི་སྒེའུ་ཁུང་ཕྱི་ནས་གློག་གི་ཤེལ་སྒྲོམ་དུ་བླུགས་པའི་ཁོའི་བུ་ཆུང་ལ་བལྟས་ཏེ་ཏོག་ཙམ་མ་གཏོགས་དགའ་སྤྲོའི་མིག་ཆུའང་དོན་ལ་ཉེ་བ་ལྟར་གྱུར། འོན་ཀྱང་བློ་ཕམ་པ་ཞིག་ལ་སྨན་པས་ད་ཐེངས་ཀྱི་གཤག་བཅོས་བརྒྱུད་གཡང་སྒྲོལ་གྱིས་རྗེས་སུ་ཕྲུ་གུ་སྐྱེ་འཕེལ་ལ་དཀའ་ངལ་འཕྲད་རྒྱུ་ཡིན་པའམ་རྗེས་སུ་ཕྲུ་གུ་སྐྱེ་ཐུབ་མིན་སྐོར་བརྗོད་ཡོད་པ་རེད། གང་ལྟར་ཡང་དེ་རྗེས་གཡང་སྒྲོལ་གྱིས་ཉིན་རེ་བཞིན་མགོ་སེར་གྱིས་མོ་རང་ལ་དོ་སྣང་དེ་ཙམ་མེད་པར་ཕྲུ་གུ་ལ་གཙིག་ཆེར་འཛིན་ནས་བྱམས་སྐྱོང་བྱེད་ཅིང་། དེ་བས་མགོ་སེར་གྱིས་ཕྲུ་གུ་སྐྱེས་ནས་ལོ་འཁོར་གྲབས་སྐབས་སུ་ཁོའི་སྤུན་ཉེ་ཡིན་ཟེར་བའི་བུད་མེད་དར་གཞོན་ཞིག་ཁྱིམ་དུ་སྐད་གཏོང་ནས་གཡང་སྒྲོལ་དང་ཕྲུ་གུ་གཉིས་ཐག་རིང་སར་འཇོག་ཐབས་དང་བུད་མེད་དེས་ཆེད་དུ་ཕྲུ་གུར་ལྟ་སྐྱོང་ཡང་བྱེད་དུ་བཅུག འོན་ཀྱང་བུད་མེད་མགོ་སེར་དར་གཞོན་དེ་ནང་དུ་སླེབས་མ་ཐག་མོའི་བྱེད་སྟངས་ལས་སྟངས་གང་ལ་བལྟས་ཀྱང་ཁྱིམ་བདག་མ་ཞིག་གི་ངོ་བོར་ཇེ་གསལ་དུ་མངོན་པ་མ་ཟད། གཡང་སྒྲོལ་ལ་མཚམས་རེར་གཡོག་མོ་དྭངས་མ་ཞིག་གི་འདུ་ཤེས་ལས་མི་འཛིན་པར་རྣམ་འགྱུར་ཡང་ཇེ་སྡུག་ཇེ་ལོད་དུ་འགྲོ་བཞིན་ཡོད།
དུས་མཚུངས་སུ་གཡང་སྒྲོལ་གྱིས་བུ་ཆུང་སྐྱེས་པའི་སྤྲོ་སྣང་དེའང་རིམ་གྱིས་ཡལ་ཞིང་སེམས་ཁམས་ཇེ་ལོད་དང་ལུས་པོའང་སྐམ་ལ་རེད་པར་འགྱུར་བཞིན་ཡོད། འོན་ཀྱང་མགོ་སེར་དང་བུད་མེད་གཡོག་མོ་དེ་གཉིས་ནས་རྒྱུན་དུ་མོ་ལ་མིག་ལོག་དང་མི་འདོད་པའི་རྣམ་འགྱུར་སྟོན་པ་ནི་རྒྱུན་གཏན་གྱི་གནས་སྟངས་ཙམ་དུ་ཆགས་ཟིན་པ་རེད།
དུས་ཚོད་དེ་ཙམ་གྱི་རིང་གཡང་སྒྲོལ་དེ་སྔོན་མོའི་ངོ་ཤེས་དང་སློབ་གྲོགས་མགོ་སེར་ཚོའི་དབར་ཡང་རང་བཞིན་གྱིས་སེམས་ཐག་ཇེ་རིང་ལ་སོང་།
མོས་བསམ་པར་མོ་རང་དེ་སྔོན་གྱི་གོམས་གཤིས་དང་ལུགས་སྲོལ་དག་གིས་གང་ལྟར་ཡང་སོ་སོའི་རིགས་མཐུན་ཚོའི་དབར་གྱི་ཉེ་ཐག་དེ་ནས་བྲོས་ས་མེད་ཅིང་། མིའི་དབར་ལ་སེམས་བསམ་པའི་མཐུན་ལམ་བྲལ་ནས་ཕྱི་ཚུལ་གྱི་གུས་ལུགས་དེ་ཙམ་གྱིས་མོ་རང་གསོན་ཐབས་དཀའ་བ་དེ་བས་སྔར་བས་ས་མཚམས་དེར་ཇེ་ཉེར་འགྲོ་བཞིན་པ་ཚོར། དེ་ནས་བཟུང་མགོ་སེར་རྒས་པོས་མོས་ལས་ཀ་གཏན་འཇགས་ཤིག་འཚོལ་ནས་དངུལ་བསགས་རྒྱུ་གལ་ཆེན་པོ་ཡིན་ལུགས་དང་། ཁྱིམ་དང་ཕྲུ་གུ་སོགས་ལ་འགྲོ་སོང་ཉིན་རེ་བཞིན་ཇེ་ཆེར་ཡིན་ལུགས་སོགས་ཅི་ཙམ་བཤད་ཀྱང་གཡང་སྒྲོལ་གྱིས་སེམས་གཏིང་ནས་མགོ་སེར་རྒས་པོས་མོ་ལ་མགོ་བསྐོར་མགོ་གཡོག་འགོ་བརྩམས་བཞིན་པ་དང་། དེ་སྔོན་ནས་མགོ་སེར་གྱིས་ཟེར་བ་ལྟར་ཁོ་ལ་མ་རྩ་ཆེ་བས་གཡང་སྒྲོལ་གྱིས་དངུལ་ལ་སེམས་འཁུར་མི་དགོས་པའི་ཐོག་མའི་སྙན་པའི་སྐད་ཆ་དེ་དག་ཡིད་ལ་ཡང་ཡང་འཆར་གྱི་ཡོད་མོད། དེ་འདྲ་བསམ་ཡོང་དུས་མོ་རང་དུས་ཚོད་ནམ་བྱུང་ལ་བོད་པའི་ཡུལ་གྱར་བ་སྡོད་སའི་ཕྱོགས་སུ་འཁྱམ་ཉུལ་འགྲོ་རྒྱུར་དགའ་བ་དང་། དེ་མིན་ལས་ཀ་གཏན་འཇགས་འཚོལ་ནས་དངུལ་བསག་རྒྱུའི་སྐོར་བསམ་བློ་ཙམ་ཡང་བསྐོར་འདོད་མེད་པ་ཆགས་བཞིན་ཡོད།
ཐེངས་ཤིག་གཡང་སྒྲོལ་གྱིས་ཚོང་རྭ་ཞིག་ཏུ་ཤར་གླིང་གི་ཕོ་གཞོན་ཞིག་དང་ཐུག བུ་དེས་ལམ་སེང་མོའི་སར་ཡོང་ཞིང་མོ་ལ་ལག་པ་གཏོང་བ་མ་ཚད། གདོང་ལ་འཛུམ་དང་བཅས་བོད་སྐད་ཐོག་ནས་བཀྲིས་བདེ་ལེགས། ངའི་མིང་ལ་བསྟན་འཛིན་ཚེ་རིང་ཟེར། ཁྱོད་རང་ཐུག་པ་དགའ་པོ་བྱུང་ཅེས་འཚམ་འདྲི་བྱས། གཡང་སྒྲོལ་གྱིས་ལོ་མང་རིང་ཟླ་རེ་གཉིས་ཙམ་དུ་རྒྱ་གར་དུ་ཡོད་པའི་ནང་མི་ཚོ་དང་མཉམ་སྐབས་རེ་གཉིས་ལ་སྐད་ཆ་ཤོད་པ་ཕུད། ཕྱིའི་རྒྱལ་ཁབ་དུ་སླེབས་ཚར་བའི་གྲོང་བརྡལ་ཆུང་ཆུང་འདིའི་ནང་འཛུལ་འཛུལ་ནས་གཞན་མངའ་སྡེའི་ནང་འགྲིམས་རྒྱུ་མ་བྱུང་བས་དེ་རིང་བོད་པའི་ཕོ་གཞོན་ཞིག་དང་ཐུག་པ་དེར་དགའ་སྣང་ཧ་ཅང་ཆེན་པོ་བྱུང་། གཡང་སྒྲོལ་འཚུབ་ཆ་ཅུང་དང་སྦྲགས་བཀྲིས་བདེ་ལེགས། ང་གཡང་སྒྲོལ་ཡིན། ཨ་མ་ལོ། ངས་འདིའི་ཕྱོགས་ནས་བོད་པ་ཐུག་གི་རེད་བསམ་ཡུལ་ལས་ཀྱང་མེད་ཅེས་ལན་འདེབས། བུ་དེས་ཀྱང་དགའ་སྣང་དང་བཅས་ངས་ཁྱོད་རང་བོད་པའི་བུ་མོ་ཞིག་ཡིན་ས་རེད་བསམ་སོང་བས་ནོར་མི་འདུག་ག ཧ་ཧ་ཧ་ཞེས་གད་མོའང་ཅུང་དགོད་ཙམ་བྱས། གཡང་སྒྲོལ་ཅུང་ངོ་ཚ་དང་བཅས་ཁྱོད་རང་འདིར་ག་དུས་སླེབས་པ་ཡིན་ནམ། འདིའི་ཕྱོགས་སུ་བོད་པ་མང་པོ་ཡོད་རེད་པས། ཅེས་པར་བུ་ཚེ་རིང་གིས་མངའ་སྡེ་འདིར་བོད་པ་སྟོང་ཚོ་ཁ་ཤས་ཡོད་བཟོ་བཤད་ཀྱི་འདུག་ཀྱང་། ང་ཚོའི་སྡོད་སའི་ས་ཁུལ་འདིར་བོད་པ་རེ་གཉིས་ཙམ་ལས་ཡོད་བཟོ་མི་འདུག དེ་དག་ཀྱང་ཕྱོགས་གང་སར་འཐོར་ནས་ཡོད་པ་རེད། རྒྱུན་གཏན་ངའང་ས་ཆ་གཞན་དུ་སོང་ནས་གྲོགས་པོ་ཁ་ཤས་དང་གཟའ་མཇུག་ལ་ཐུག་ཙམ་ཆེད་དུ་འགྲོ་གི་ཡོད། འོན་ཀྱང་མང་ཆེར་ནི་ཧ་ཅང་ལས་བྲེལ་ཆེན་པོ་རེད། ཅེས་ཟེར། གཡང་སྒྲོལ་གྱིས་དེ་འདྲ་ཡིན་ན་ང་ཚོའི་བོད་མའི་ནང་ལྷོད་སྡོད་བྱེད་མཁན་ང་གཅིག་པུ་ཡིན་པ་འདྲ། ཞེས་བཤད།
དེ་ནས་བུ་དེས་ཁྱེད་རང་དེ་རིང་བྲེལ་བ་མེད་ན་ཕར་ཙམ་ཚིག་ཇ་འཐུང་སར་མཉམ་དུ་འགྲོ་ན་ཨེ་འགྲིག ཅེས་པར་གཡང་སྒྲོལ་དགའ་སྣང་ཆེན་པོ་སྦྲགས་ལོས་འགྲིག ལོས་འགྲིག ཐུགས་རྗེ་ཆེ་ཞེས་བཤད། དེ་ནས་ཁོ་གཉིས་ལམ་ཕར་ཕྱོགས་ཀྱི་ཚིག་ཇ་ཁང་ཆུང་ཆུང་ཞིག་ཏུ་ཚིག་ཇ་ཕོར་གཉིས་བསྔགས་རྗེས་ཟུར་གྱི་རྐུབ་བཀྱག་ཅིག་ཐོག་ལྷོད་སྡོད་བྱས། བསྟན་འཛིན་ཚེ་རིང་གིས་ཁོ་རང་དེ་སྔོན་རྒྱ་གར་ཡོད་དུས་སློབ་གྲྭར་འགྲོ་མྱོང་བ་དང་། དེ་ནས་ཨ་ཕས་ཁོ་རང་གྲྭ་པ་བྱེད་བཅུགས་རྗེས་དགོན་པར་སློབ་གཉེར་ཏོག་ཙམ་བྱས་ཚུལ། རྗེས་སུ་ཆོས་ཚོགས་ཤིག་གིས་ཕྱིའི་རྒྱལ་ཁབ་ཏུ་བཏང་རྗེས་ཕྱིར་རྒྱ་གར་ལོག་མ་ཐུབ་པ་མ་ཟད། ད་ཆ་གྲྭ་པའང་མིན་ཚུལ་སོགས་ཁོའི་མི་ཚེའི་བྱུང་བ་ཡོངས་རྫོགས་སྦ་གསང་སྤུ་ཙམ་མེད་པར་གཡང་སྒྲོལ་ལ་ཆུ་བླུད་པ་ལྟར་བཤད། གཡང་སྒྲོལ་གྱིས་སྐད་ཆ་དེ་ཙམ་བཤད་མེད་ཀྱང་མོའི་སེམས་སུ་སྐར་ཆ་ཙམ་ཡང་མ་ལྷོད་པར་བསྟན་འཛིན་ནི་ངོ་མ་བུ་ཁ་སངས་གཏིང་སངས་ཤིག་རེད། མི་ཡུལ་ལུང་པ་འདིར་ང་ལ་སེམས་གཏམ་བཤད་ས་ཙམ་ཡང་མེད། ད་ཆ་མོ་དང་མགོ་སེར་རྒས་པོའི་དབར་གྱི་འབྲེལ་ལམ་དེའང་ཇེ་ལོད་དུ་འགྲོ་བཞིན་པ་མ་ཟད། མོ་ལ་གཡོག་མོ་དྭངས་མ་ཞིག་གི་ཚུལ་ལས་བརྩི་མཐོང་མེད། ད་ཆ་ཁེར་རྐྱང་ཡུ་མ་ང་ལ་བུ་བསྟན་འཛིན་ཁོང་འདྲ་བའི་གྲོགས་པོ་བློས་ཐུབ་ཅིག་འབྱུང་ན་ཅི་མ་རུང་ཡང་སྙམ། དེ་ནས་གཡང་སྒྲོལ་གྱིས་ཀྱང་བསྟན་འཛིན་ལ་མོའི་གནས་སྟངས་མདོར་བསྡུས་ཙམ་བཤད་རྗེས་ཁོ་རང་གཉིས་ཀྱི་འདས་སོང་གི་ཉམས་མྱོང་གཅིག་མཚུངས་དེ་དག་མཉམ་དུ་བཤད་དུས་གཉིས་ཀ་ལ་སྤྲོ་སྣང་དང་སེམས་ཐག་ཇེ་ཉེར་སོང་བའི་བདེ་སྐྱིད་ཀྱི་ཚོར་བ་ཤུགས་ཆེན་པོ་བྱུང་།
མཇུག་དེར་གཡང་སྒྲོལ་དང་བུ་ཚེ་རིང་གཉིས་ཁ་པར་དང་འཕྲིན་ཕྲན་བརྗེ་པོ་རྒྱག་པ་དང་རྗེས་སུ་མུ་མཐུད་འབྲེལ་བ་བྱ་རྒྱུ་བཟོས་ཏེ་ཚིག་ཇ་ཁང་དེ་ནས་བུ་བསྟན་འཛིན་དང་ཁ་བྲལ་རྗེས་གཡང་སྒྲོལ་ནི་བླ་འཁྱམ་པ་ལྟར་གྱུར་ཞིང་སེམས་ནང་ཅི་ཡིན་ཆ་མི་འཚལ་བའི་བྲལ་མི་ཕོད་པའི་ཚོར་བ་སྐྱུར་མོ་ཞིག་གི་རླབས་ཕྲེང་ཞིག་འཕྱུར། དུས་དེ་ནས་བཟུང་གཡང་སྒྲོལ་ཕྱིར་རང་ཁྱིམ་དུ་ལོག་ཀྱང་ཉིན་རེ་བཞིན་བསྟན་འཛིན་གྱིས་སླར་ཡང་མོ་ལ་ཁ་པར་ཞིག་གཏོང་ཡོང་ན་བསམ་པའི་རེ་བ་ཤུགས་ཆེ་རུང་སོང་།
ཟླ་བ་ཁ་ཤས་སོང་རྗེས་ཨ་རིའི་གཞུང་ལས་ཁང་ཞིག་ཏུ་མགོ་སེར་རྒས་པོས་གཞུང་ཞབས་སེམས་ཁམས་སྨྱོ་ནད་རིགས་ལ་ལྟ་སྐྱོང་སྡེ་ཚན་ཞིག་ཏུ་སོང་ནས་དེའི་འགོ་འཁྲིད་ཅིག་དང་ཁ་བརྡ་བྱེད་བཞིན་ཡོད། ་་་་་་ངས་བསམ་པར་མོ་རང་དངོས་གནས་སེམས་ཁམས་ཀྱི་ནད་སྐྱོན་དེ་ཇེ་ཆེར་སོང་འདུག ངས་མོ་ལ་ཡག་པོ་ཇི་ཙམ་བྱས་ཀྱང་མོ་དེ་སྔོན་དབུལ་ཞིང་ཕོངས་པའི་རྒྱ་གར་དུ་འཚར་ལོང་བྱུང་བའི་ཡུལ་གྱར་བོད་པའི་རྗེས་རབས་པ་ཞིག་ཡིན་པའི་རྐྱེན་དང་། རང་བཞིན་གྱི་གཤིས་སྤྱོད་དང་རིག་གཞུང་དེ་དག་རྒྱབ་ལྗོངས་སུ་གོམས་ཡོད་པའི་རྐྱེན་གྱིས་མོ་ལ་གཤིས་ཀ་སྡུག་ཆག་དེ་འདྲ་ཆགས་འདུག ད་ཡིན་ན་ངས་མོ་སེམས་ནད་སྨན་ཁང་ངམ་ལྟ་སྐྱོང་ཁང་དུ་བསྐྱེལ་རྒྱུ་ལས་ང་ལའང་ཐབས་ཤེས་གཞན་ཁྱོན་ནས་མི་འདུག ངས་མོ་རང་གི་ན་ཚ་དྲག་བསྐྱེད་ཡོང་རྒྱུ་དང་སོ་སོ་ཕྲུ་གུ་ཞིག་གི་ཨ་མ་ཡིན་པའི་ཆ་ནས་ཕྲུ་གུར་གསོ་སྐྱོང་ཡག་པོ་ཡོང་བའི་རེ་བ་རྒྱུན་རིང་པོར་བརྒྱབ་པ་ཡིན་མོད། དེ་མིན་རྒྱུན་དུ་ནས་སྒེར་སོ་སོའི་ལུས་སེམས་གཉིས་ལ་འཕྲོད་བསྟེན་ཡག་པོ་དགོས་ལུགས་ཀྱི་བསླབ་བྱའང་གང་ལེགས་བྱས་མྱོང་། ་་་་་་འོན་ཀྱང་ད་ཆ་གནས་སྟངས་འདི་འདྲར་ཆགས་པ་རེད། ད་ལྟའི་ཆར་ངས་གླ་ཆ་སྦྱིན་ནས་ངའི་ཁྱིམ་དུ་མོ་རང་མིན་པའི་ཕྲུ་གུར་ལྟ་སྐྱོང་བྱེད་མཁན་ལས་མི་དམིགས་བསལ་ཞིག་བསྐོ་དགོས་བྱུང་བ་མ་ཟད། ངའང་ལོ་ཆུང་ཆུང་མིན་སྟབས་ཕྲུ་གུ་ཆུང་ཆུང་ལ་ལྟ་རྟོགས་དགོས་པ་ཕུད་སོ་སོའང་རང་མགོ་འཐོན་དགོས་དུས་མོ་ལ་ལྟ་རྟོགས་བྱེད་ཐུབ་ཀྱི་མི་འདུག ང་དངོས་གནས་འུ་ཐུག་ནས་གཞུང་ལ་རེ་འདུན་འདི་ཞུས་པ་ཡིན། དེའང་གཙོ་བོ་མོ་རང་ནད་བཅོས་ཀྱི་ཁོར་ཡུག་དེ་ངའི་ཁྱིམ་གྱི་རྒྱ་ལས་ཡག་ཙམ་ཞིག་ཡོང་ཐབས་ཀྱི་ཆེད་དུའང་ཡིན། ཞེས་མགོ་སེར་རྒས་པོས་སྡེ་ཚན་གྱི་འགན་འཛིན་ལ་ཁོས་གཡང་སྒྲོལ་སེམས་ཁམས་སྨན་པར་བརྟེན་གཏུག་དང་། ཡང་ན་སེམས་ཁམས་བདེ་མིན་གྱི་སྡེ་ཚན་ཞིག་ཏུ་བསྐྱེལ་རྒྱུ་ཡིན་པའི་སྐོར་དེ་འདྲ་ཞུས་པར་འགན་འཛིན་གྱིས་གལ་ཏེ་ཁྱེད་ཀྱི་བཟའ་ཟླ་མོ་སེམས་ནད་ལྟ་སྐྱོང་ཁང་ངམ་རོགས་ཕན་སྡེ་ཚན་དུ་འཛུལ་བཞུགས་ཆོག་པའི་ཆ་རྐྱེན་འདི་དག་ཚང་འདུག་ན་དེ་གས་འགྲིག་གི་ཡོད་པ་རེད།
དེས་ན་ངས་སྤྲད་པའི་དུས་ཚོད་དེར་མོ་རང་འདིར་འཁྲིད་ནས་ང་ཚོས་ངོ་ཐུག་ནས་དེའི་སྐོར་རྟག་དཔྱད་དང་ཁ་བརྡ། གོ་བསྡུར་བྱ་དགོས། ཅེས་བཤད། མགོ་སེར་རྒས་པོས་སྐད་ཆ་དེ་གོ་མ་ཐག་འཛུམ་དང་བཅས་ཡར་ལང་ནས་འགན་འཛིན་གྱི་ལག་མགོ་ནས་འཇུས་ཏེ་ཐུགས་རྗེ་ལེགས་གསོལ་ཞུས་རྗེས་ཕྱིར་ཁྱིམ་དུ་ལོག ཉིན་དེའི་མཚན་མོར་མགོ་སེར་དང་ཕྲུ་གུར་ལྟ་སྐྱོང་བྱེད་མཁན་བུད་མེད་དེ་གཉིས་གཡང་སྒྲོལ་སྨྱོ་ནད་ལྟ་སྐྱོང་ཁང་དུ་ཇི་ལྟར་འཁྲིད་ཐབས་དགོས་མིན་སྐོར་གོ་བསྡུར་ལྷུག་པོར་བྱས་རྗེས། མགོ་སེར་གྱིས་གཞི་ནས་གཡང་སྒྲོལ་ཁོའི་ཉལ་ཁང་དུ་སྐད་བཏང་། ཉིན་དེ་དག་གི་རིང་གཡང་སྒྲོལ་ཡང་བླ་འཁྱམ་པ་ལྟར་ཟས་དུས་ཐོག་མི་ཟ་ལ་མགོའི་སྐྲ་ལོ་ཟིང་ནས་རྒྱུན་དུ་མོའི་ཉལ་ཁང་ཆུང་ངུ་དེར་རྒྱུན་རིང་ཉལ་སྐབས་གཡོག་མོའི་ཚོགས་གཏམ་དང་དམའ་འབེབས་ཀྱི་ཚིག་རྩུབ་སྐད་མགོ་མཐོ་ཙམ་དམན་ཙམ་དེ་དག་ལས། མོའི་སེམས་སུ་མགོ་སེར་རྒས་པོ་དང་བུད་མེད་གཡོག་མོ་གཉིས་ནས་མོ་རང་ལ་གང་ས་ཅིའི་ཐད་ནས་ཕྱིར་མི་མངོན་པའི་སྒོ་ནས་མཐོང་ཆུང་དང་ཁྱད་བསད་ཅི་ཙམ་བྱེད་ཀྱི་ཡོད་མིན་གསལ་གསལ་ཐིང་ཐིང་ཡོད་པས་སྔར་བས་ཧ་ཅང་ཁེར་རྐྱང་དང་སུན་སྣང་ཆེན་པོ་མྱོང་ནས་ལུས་ཡོད།
སྐབས་དེར་མགོ་སེར་གྱིས་གདོང་ལ་ཡག་མདོག་དང་བཅས་བཤད་རྒྱུ། ངའི་སྙིང་ལྟ་བུའི་གཡང་སྒྲོལ་ལགས། དེང་སང་ཁྱེད་རང་ཧ་ཅང་མི་སྐྱིད་པ་བྱེད་ཀྱི་འདུག ན་གི་ཡོད་པ་འདྲ། དེ་འདྲ་ཡིན་ན་ངེས་པར་དུ་སྨན་པར་བརྟེན་གཏུག་དགོས་པ་རེད། ཁྱེད་ལ་ན་ཚ་འབྱུང་ན་ངའང་སྐྱིད་པོ་ཁྱོན་ནས་ཡོང་མི་སྲིད། ཅེས་པར་གཡང་སྒྲོལ་གྱིས་དགའ་སྐྱོ་ཆགས་སྡང་ཅིའང་མེད་པའི་རྣམ་འགྱུར་དང་སྦྲགས། ང་ན་གི་མི་འདུག ཁྱེད་རང་སེམས་འཁུར་མི་དགོས། དེ་བས་སོ་སོའི་གཟུགས་པོར་བདག་གཅེས་ཡག་པོ་བྱོས། ད་ཁྱེད་རང་རྒས་འཁོག་ཅིག་གིས་དྲན་རྒྱུ་འབེལ་དྲག་ན་སེམས་ལ་གནོད་འོང་། ང་ཚོ་བོད་པའི་གཏམ་དཔེ་ལ་དྲན་རྒྱུ་རྒོད་ན་ཡོང་རྒྱུ་མང་ཟེར་སྲོལ་ཡོད་རེད། ང་ནི་ད་དུང་ལོ་ཆུང་བས་མི་སྐྱོན། ཞེས་བཤད་པར་ཐོས་དུས་མགོ་སེར་རྒས་པོ་དེ་བས་སེམས་གཏིང་ནས་ཁོང་ཁྲོ་ལང་ཡང་མུ་མཐུད་ངོ་ནས་འཛུམ་མུལ་མུལ་གྱིས་གཡང་སྒྲོལ་ལགས། ཁྱེད་རང་སོ་སོར་ན་ཚ་ལྕི་མོ་ཕོག་པ་ཧ་གོ་མི་འདུག ངས་མི་ལ་མངགས་ཚར། ང་ཚོ་སང་ཉིན་སྨན་ཁང་དམིགས་བསལ་བ་ཞིག་ཏུ་རྟག་དཔྱད་བྱ་སར་འགྲོ་རྒྱུ་བྱས་ཚར། དེ་བས་ཁྱེད་རང་གིས་གྲ་བསྒྲིག་ཏོག་ཙམ་བྱོས། གཅིག་བྱས་ན་ཕར་སོང་ནས་ཕ་གིར་ཉིན་ཞག་ཁ་ཤས་ཀྱང་བསྡོད་དགོས་སྲིད་པས་ཁྱེད་ཀྱིས་རྒྱུན་གྱོན་ཡོད་ཚད་དང་རྒྱུན་མཁོའི་ཅ་དངོས་ཚང་མ་གྲ་བསྒྲིག་ཡག་པོ་བྱོས། ངེད་གཉིས་མཉམ་དུ་ལྷོད་ལྷོད་བྱས་ནས་འགྲོ ཅེས་བཤད་རྗེས་གཡང་སྒྲོལ་གྱི་ལན་ཡང་མ་སྒུག་པར་ཕྱིར་ཁོའི་ཁང་མིག་ཏུ་ལོག་སོང་།
——མུ་འགོད།


text:
ལི་ཏུང་ཏུང་།
ཏང་གི་གསར་འགྱུར་གླེང་ཕྱོགས་ལས་ཀ་ནི་རྒྱལ་སྲིད་སྐྱོང་བ་དང་རྒྱལ་ཁབ་བདེ་ལ་འགོད་པའི་དོན་ཆེན་ཞིག་ཡིན། ཏང་གི་ཚོགས་ཆེན་བཅུ་དགུ་པའི་སྙན་ཞུ་ལས་ནན་དུ་བསྟན་དོན། “ཡང་དག་པའི་གླེང་ཕྱོགས་རྒྱུན་འཁྱོངས་བྱེད་པ་དང་། སྒྲོག་སྤེལ་བྱེད་སྟངས་འཛུགས་སྐྱོང་དང་གསར་གཏོད་བྱེད་པར་ཚད་མཐོའི་མཐོང་ཆེན་བྱས་ཏེ། གསར་འགྱུར་དང་གླེང་ཕྱོགས་ཀྱི་སྒྲོག་སྤེལ་བྱེད་ནུས་དང་། ཁྲིད་སྟོན་བྱེད་ནུས། ཤུགས་རྐྱེན་བཟོ་ནུས། ཀུན་གྱིས་ཡིད་ཆེས་བྱེད་ཚད་བཅས་ཇེ་ཆེར་གཏོང་དགོས།” གལ་ཆེའི་རྣམ་བཤད་འདིས་དུས་རབས་གསར་པ་དང་འཐབ་ལམ་གསར་པར་ཏང་གི་གསར་འགྱུར་གླེང་ཕྱོགས་ལས་ཀ་ཡག་པོར་སྒྲུབ་པར་བླང་བྱ་གསལ་པོ་བཏོན་ཡོད་པ་དང་། བསྲུང་བྱ་གལ་ཆེན་པོ་འདོན་སྤྲོད་བྱས་ཡོད་ཅིང་། མདུན་སྐྱོད་ཀྱི་ཁ་ཕྱོགས་གསལ་སྟོན་བྱས་ཡོད་པ་རེད།
ཏང་གི་གསར་འགྱུར་གླེང་ཕྱོགས་ལས་ཀ་ཉིད་ཐོག་མཐའ་བར་གསུམ་དུ་ཏང་གི་བྱ་གཞག་གི་གོང་འཕེལ་དང་མཉམ་དུ་འགྲོགས་ཡོད།
ཏང་གི་གསར་འགྱུར་གླེང་ཕྱོགས་ལས་ཀ་ལ་མཐོང་ཆེན་བྱེད་པ་ནི་ང་ཚོའི་ཏང་གི་ཕུལ་བྱུང་སྲོལ་རྒྱུན་ཡིན་པ་དང་། གསར་བརྗེ་འཛུགས་སྐྲུན་སྒྱུར་བཅོས་གསུམ་ལ་བསྟུད་མར་རྒྱལ་ཁ་ཐོབ་པའི་ཐབས་མཆོག་ཀྱང་ཡིན། མར་ཁེ་སི་རིང་ལུགས་ཀྱི་སྲིད་ཏང་གིས་ཐོག་མ་ཉིད་ནས་གསར་འགྱུར་གླེང་ཕྱོགས་ལས་ཀ་ཉིད་གསར་བརྗེའི་འཐབ་རྩོད་ཀྱི་གོ་ཆ་དྲག་པོ་ཞིག་ལ་འཛིན་པ་དང་། ཚགས་པར་དང་དུས་དེབ་ཉིད་འབྱོར་མེད་གྲལ་རིམ་གྱི་འཐབ་འཛིང་གོ་ཆ་ལ་རྩིས་ཤིང་། ཏང་གི་ཚགས་པར་དང་དུས་དེབ་ནི་ཏང་གི་དར་ཆ་ཡིན་ལ་ཏང་ཡོངས་ཀྱི་བསམ་བློའི་ལྟེ་གནས་ཡིན་པ་གཙིགས་སུ་འཛིན་པ་དང་། གསར་འགྱུར་ལས་ཀའི་ཏང་གཤིས་ཀྱི་རྩ་དོན་བཏོན་ཡོད་པ་རེད། ང་ཚོའི་ཏང་གིས་རང་ཉིད་དབུ་བརྙེས་མ་ཐག་པའི་དུས་ནས་གསར་འགྱུར་སྨྱན་སྦྱོར་སྤྱད་དེ་བདེན་ལུགས་སྒྲོག་སྤེལ་དང་། མང་ཚོགས་སྒྲིག་འཛུགས། ལས་ཀ་སྐུལ་འདེད་བཅས་བྱེད་པར་མཐོང་ཆེན་བྱས་ཤིང་བྱེད་བཞིན་ཡོད། དེའི་རྩ་བའི་རྒྱུ་མཚན་ནི་བློ་མཐུན་མའོ་ཙེ་ཏུང་གིས་གསུངས་པ་ནང་བཞིན་ཏེ། “ཐོག་མར་གླེང་ཕྱོགས་སྤེལ་ནས་སྲིད་དབང་འཕྲོག་དགོས་པ་དང་། དེ་ནས་དབང་བའི་ལམ་ལུགས་ཀྱི་གནད་དོན་ཐག་གཅོད་བྱེད་དགོས་ཤིང་། དེ་ནས་ཀྱང་ཐོན་སྐྱེད་ནུས་ཤུགས་གོང་འཕེལ་ཆེན་པོ་གཏོང་དགོས་པ་དེ་ནི་ཆོས་ཉིད་སྤྱིར་བཏང་བ་ཡིན།”
གསར་བརྗེའི་དམག་འཁྲུག་གི་དུས་སྐབས་སུ། ང་ཚོའི་ཏང་གིས་གསར་འགྱུར་གླེང་ཕྱོགས་ལས་ཀའི་གལ་འགངས་ཆེ་ཚུལ་ལ་ངོས་ཟིན་ཟབ་མོ་ཐོབ་ཡོད། སྔོན་1922ལོར། ཏང་གི་གཞུང་ཕྱོགས་ཚགས་པར་དང་པོ་《ཕྱོགས་སྟོན》གཟའ་རེའི་ཚགས་པར་གསར་གཏོད་བྱས་པ་དེས་ཏང་གི་གསར་འགྱུར་བྱ་གཞག་གི་སྒོ་མོ་ཕྱེ་བ་རེད། 1938ལོར། ཀྲུང་གོའི་གུང་ཁྲན་ཏང་གི་འབྲི་ཆུ་ཅུས་ཀྱིས་འགོ་ཁྲིད་བྱས་པའི་《ཞིན་ཧྭ་ཉིན་རེའི་ཚགས་པར》ཧུའུ་ཧན་དུ་གསར་གཏོད་བྱས། དེ་ཡང་ཚགས་པར་དང་དུས་དེབ་དེ་དག་དྲིལ་བསྒྲགས་ཀྱི་གོ་ཆ་བྱས་ཏེ་ང་ཚོས་ཏང་ཀྲུང་དབྱང་གི་སྐད་ཆ་སྒྲོག་སྤེལ་ནུས་ལྡན་བྱས་པ་དང་། གོ་མིན་ཏང་ལོག་སྤྱོད་ཤོག་ཁག་གི་མ་རུང་སྤྱོད་པ་སུན་འབྱིན་བྱས་ཏེ། “དུང་བརྡ་སྐད་གསང་མཐོ་བ། ། གཡུལ་ས་སྲ་ཞིང་བརྟན་པ། །དར་ཆ་གསལ་ཞིང་བཀྲ་བ། །གླེང་ཕྱོགས་མགྲིན་པའི་རང་སྒྲ། །”ཞེས་པ་ཆགས་པ་རེད། སྒྱུར་བཅོས་སྒོ་འབྱེད་ཀྱི་དུས་རབས་གསར་པར་སླེབས་པ་ནས་བཟུང་། བློ་མཐུན་ཏེང་ཞའོ་ཕིན་གྱིས་“ང་རང་ཚོའི་ཏང་གི་དུས་དེབ་དང་ཚགས་པར་དག་རྒྱལ་ཡོངས་ལྷིང་འཇགས་མཐུན་སྒྲིལ་ཡོང་བའི་བསམ་བློའི་སྟེང་གི་ལྟེ་གནས་ཆགས་པར་བྱེད་དགོས་”ཞེས་ནན་དུ་གསུངས་པ་དང་། དེ་བཞིན་ཀྲུང་དབྱང་གི་སྨྱན་སྦྱོར་གཙོ་གྲས་ནས་བདེན་ལུགས་ཀྱི་ཚད་གཞིའི་གནད་དོན་སྐོར་གྱི་བགྲོ་གླེང་ཆེན་པོ་སྤེལ་བར་རྒྱབ་སྐྱོར་དང་སྐུལ་འདེད་མཛད་དེ། སྒྱུར་བཅོས་སྒོ་འབྱེད་བྱེད་པར་བསམ་བློའི་སྐུལ་སློང་བྱས་པ་རེད། བློ་མཐུན་ཅང་ཙི་རྨིན་གྱིས་བསྟན་དོན། “ཏང་གི་གསར་འགྱུར་བྱ་གཞག་ནི་ཏང་དང་བདེ་སྡུག་མཉམ་མྱོང་ཡིན་ལ། ཏང་གི་ཚེ་སྲོག་གི་ཆ་ཤས་ཤིག་ཡིན།” བློ་མཐུན་ཧུའུ་ཅིན་ཐའོ་ཡིས་ཀྱང་བསྟན་དོན། “གསར་འགྱུར་གླེང་ཕྱོགས་ནི་འདུ་ཤེས་འཛིན་སྟངས་ཁྱབ་ཁོངས་ཀྱི་གཡུལ་མདུན་དུ་གནས་ཡོད་པ་དང་། མི་རྣམས་ཀྱི་བསམ་བློའི་འཚོ་བ་དང་མི་རྣམས་ཀྱི་བསམ་བློའི་འདུ་ཤེས་ལ་ཤུགས་རྐྱེན་ཆེན་པོ་ལྡན་ཡོད་པ་རེད།”
དུས་རབས་གསར་པར་དར་སྲོལ་གསར་པ་དང་དོན་གཉེར་གསར་པ་ཡོད་དགོས། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པར་སླེབས་ཡོད་ཅེས་པ་ནི་ཏང་གི་ཚོགས་ཆེན་བཅུ་དགུ་པས་བཞག་པའི་ཆབ་སྲིད་ཀྱི་སྡོམ་ཚིག་གནད་ཆེན་ཞིག་ཡིན་པ་དང་། དེ་དང་མཉམ་དུ་ཏང་དང་རྒྱལ་ཁབ་ཀྱི་ལས་ཀའི་ཐད་ལ་བླང་བྱ་གསར་པ་མང་པོ་ཞིག་བཏོན་ཡོད་པ་རེད། ཏང་གིས་མི་དམངས་སྣེ་ཁྲིད་བྱས་ཏེ་“ཕྱོགས་ལྔ་གཞི་གཅིག་”གི་སྤྱིའི་བཀོད་པ་དང་“ཕྱོགས་ཡོངས་བཞི་”ཡི་འཐབ་ཇུས་ཀྱི་བཀོད་པ་སྐུལ་འདེད་ནུས་ལྡན་བྱེད་པ་དང་། མི་དམངས་སྣེ་ཁྲིད་བྱས་ཏེ་ཀྲུང་ཧྭ་མི་རིགས་བསྐྱར་དར་རླབས་པོ་ཆེ་ཡོང་བའི་ཀྲུང་གོའི་ཕུགས་འདུན་མངོན་འགྱུར་བྱེད་པ། འཐབ་ལམ་གསར་པ་འབྱེད་ཅིང་ལེ་ཚན་གསར་པ་རྩོམ་པ་ལ། ངེས་པར་དུ་གསར་འགྱུར་གླེང་ཕྱོགས་སྤྱད་དེ་མི་དམངས་ཀྱི་བསམ་བློ་སྣེ་ཁྲིད་ཡག་པོ་དང་སྤྱི་ཚོགས་ཀྱི་གླེང་ཕྱོགས་སྣེ་ཁྲིད་ཡག་པོ་བྱས་ཏེ། སྤྱི་ཚོགས་ཡོངས་ཀྱིས་མཐུན་སྒྲིལ་འབད་འབུངས་བྱེད་པའི་དྲང་ནུས་དྲག་པོ་སྐུལ་སློང་བྱེད་དགོས་པ་རེད། ཏང་གི་ཚོགས་ཆེན་བཅོ་བརྒྱད་པའི་ཚུན་ལ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་དུས་རབས་ཀྱི་འཕེལ་འགྲོས་ལ་ཐུགས་མངའ་མཛད་དེ་ལོ་རྒྱུས་ཀྱི་བླང་བྱ་གསར་པར་དམིགས་ནས་ཡུལ་མི་འདྲ་བར་ཏང་གི་གསར་འགྱུར་གླེང་ཕྱོགས་ལས་ཀའི་སྐོར་རྒྱས་བཤད་ཟབ་མོ་གནང་བ་དང་། ཁྱད་པར་དུ་ཏང་གི་གསར་འགྱུར་གླེང་ཕྱོགས་ལས་ཀའི་གྲོས་ཚོགས་གཙོ་སྐྱོང་གིས་སྐོང་འཚོགས་བྱས་ནས་ཏང་གི་གསར་འགྱུར་གླེང་ཕྱོགས་ལས་ཀའི་གོ་གནས་དང་ནུས་པ་དང་། བྱེད་ཕྱོགས་དང་རྩ་དོན། ལས་འགན་དང་བླང་བྱ། རྩ་བའི་འགན་ལེན་བཅས་ཆ་ཚང་ལ་མ་ལག་ལྡན་པར་རྒྱས་བཤད་གནང་བ་དང་། གསར་གཏོད་ཀྱི་སྒོ་ནས་གཞུང་ལུགས་ཀྱི་ལྟ་བ་རབ་དང་རིམ་པ་ཞིག་དང་། ལས་ཀའི་བཀོད་སྒྲིག་རབ་དང་རིམ་པ་ཞིག་བཏོན་གནང་བས། རྟ་དབྱངས་གཙོ་བོ་སྔར་བས་གསང་བོར་གྲགས་པ་དང་དྲང་ནུས་སྔར་བས་ཤུགས་ཆེ་རུ་སོང་ནས་མར་ཁེ་སི་རིང་ལུགས་ཀྱི་གསར་འགྱུར་བྱ་གཞག་གི་ལེ་ཚན་གསར་པ་བརྩམས་ཡོད་པ་རེད།
མདོར་ན་མེ་ལྕེ་དྲག་ཏུ་འཁྲིགས་པའི་གསར་བརྗེའི་དུས་སྐབས་དང་སྤྲོ་བ་རབ་ཏུ་རྒྱས་པའི་འཛུགས་སྐྲུན་གྱི་དུས་སྐབས་ཡིན་ཡང་འདྲ་ལ། བརྗིད་རླབས་ཤིན་ཏུ་ཆེ་བའི་སྒྱུར་བཅོས་སྒོ་འབྱེད་ཀྱི་དུས་སྐབས་ཡིན་ན་ཡང་འདྲ་བ་དང་། མདའ་དང་མདེའུ་ཆར་པ་འབབ་འབབ་ཀྱི་གཡུལ་ས་དང་དྲག་དཀའ་ཉེན་ལྗིད་བཞི་ལྡན་གྱི་ལས་ཡུལ་ཡིན་ན་ཡང་འདྲ་ལ། སྒྱུར་བཅོས་སྒོ་འབྱེད་ཀྱི་མདུན་ས་ཡིན་ན་ཡང་འདྲ་བར་ཏང་གི་གསར་འགྱུར་གླེང་ཕྱོགས་ལས་ཀ་བ་ཚང་མས་དུས་དང་རྣམ་པ་ཀུན་ཏུ་ཏང་གི་འདོད་ཕྱོགས་དྲིལ་བསྒྲགས་ཧུར་ཐག་བྱེད་པ་དང་། མི་དམངས་ཀྱི་འབོད་སྒྲ་ཟབ་མོར་མཚོན་པས། “བཟོ་ཞིང་ཁྲི་སྟོང་མང་པོ་སྐུལ་སློང་བྱས་ཏེ་ལས་ལ་མཉམ་བརྩོན་བྱེད་པའི་”སྟོབས་ཤུགས་ཆེན་པོ་ཆགས་ནས། ཀྲུང་གོའི་གསར་འགྱུར་དོན་གཉེར་ཅན་གྱི་དམར་པོའི་གཞི་རྒྱུ་བསྐྲུན་ཡོད་པ་རེད།
ཆབ་སྲིད་ཀྱི་ཁ་ཕྱོགས་ཡང་དག་པ་འཛིན་རྒྱུ་ནི་བླང་བྱ་ཨང་དང་པོ་དེ་ཡིན།
མིག་སྔར། གསར་འགྱུར་སྒྲོག་སྤེལ་ཁྱབ་ཁོངས་ལ་འཕོ་འགྱུར་ཟབ་མོ་འཕྲད་ཡོད་པ་དང་། གསར་དར་སྨྱན་སྦྱོར་གོང་འཕེལ་བྱུང་བ་དེས་གསར་འགྱུར་སྒྲོག་སྤེལ་དང་གསར་འགྱུར་ཐོན་སྐྱེད་བྱེད་སྟངས་འགྱུར་ལྡོག་ཆེས་ཆེར་བཏང་ཡོད་པ་དང་། སྨྱན་སྦྱོར་གྱི་གནས་སྟངས་དང་གླེང་ཕྱོགས་ཀྱི་སྐྱེ་ཁམས་འགྱུར་ལྡོག་ཟབ་མོ་གཏོང་བཞིན་ཡོད། འོན་ཀྱང་ཏང་གིས་སྨྱན་སྦྱོར་ལ་བདག་པོ་བྱེད་པའི་རྩ་དོན་དང་ལམ་ལུགས་འགྱུར་ལྡོག་བྱུང་མེད་ལ་འབྱུང་ཡང་ཉན་གྱི་མ་རེད། ང་ཚོས་ངེས་པར་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ནན་དུ་གསུངས་པའི་“ཡིག་འབྲུ་18”ཀྱི་འགན་འཁུར་དང་འགན་འཁྲི་ཕྲག་ཏུ་ཉེ་བར་བླངས་ནས། ཆབ་སྲིད་ཀྱི་ཁ་ཕྱོགས་ཡང་དག་པ་བརྟན་པོར་འཛིན་དགོས་པ་དང་། ཏང་གི་གསར་འགྱུར་གླེང་ཕྱོགས་ལས་ཀའི་རང་དབང་བརྟན་པོར་ཟིན་དགོས།
ཏང་གཤིས་ཀྱི་རྩ་དོན་མཐའ་འཁྱོངས་བྱེད་དགོས། ཏང་གཤིས་ཀྱི་རྩ་དོན་ནི་ཏང་གི་གསར་འགྱུར་གླེང་ཕྱོགས་ལས་ཀའི་རྩ་བའི་རྩ་དོན་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ནན་དུ་བསྟན་དོན། “ཏང་གཤིས་ཀྱི་རྩ་དོན་མཐའ་འཁྱོངས་བྱེད་པའི་ཆེས་རྩ་བར་གྱུར་པ་ནི་ཏང་གིས་གསར་འགྱུར་གླེང་ཕྱོགས་ལས་ཀར་འགོ་ཁྲིད་བྱེད་རྒྱུ་མཐའ་འཁྱོངས་བྱེད་པ་དེ་ཡིན། ཏང་དང་སྲིད་གཞུང་གིས་གཙོ་སྒྲུབ་བྱེད་པའི་སྨྱན་སྦྱོར་ནི་ཏང་དང་སྲིད་གཞུང་གི་དྲིལ་བསྒྲགས་གཡུལ་ས་ཡིན་པས། ངེས་པར་དུ་མིང་ཏང་ཡིན་དགོས་པ་དང་། ངེས་པར་དུ་ཏང་གི་ལག་ཏུ་འཛིན་དགོས་ཤིང་། ངེས་པར་དུ་ཏང་དང་མི་དམངས་ཀྱི་མགྲིན་ཚབ་ཡིན་དགོས།” ང་ཚོས་ངེས་པར་དུ་ཏང་གཤིས་ཀྱི་རྩ་དོན་ཞེས་པའི་རྩ་བའི་རྩ་དོན་འདི་གཡོ་མེད་མཐའ་འཁྱོངས་བྱས་ཏེ། གསར་འགྱུར་གླེང་ཕྱོགས་ཀྱི་གཡུལ་ས་གང་དུ་ཡོད་ན་ཏང་གིས་སྨྱན་སྦྱོར་ལ་འགོ་ཁྲིད་བྱེད་དགོས་པའི་རྩ་དོན་དེ་རུ་དོན་འཁྱོལ་བྱེད་དགོས། ཚགས་པར་དུས་དེབ་དང་། གསར་འགྱུར་ཁང་། རླུང་འཕྲིན་ལས་ཁུངས། བརྙན་འཕྲིན་ཁང་། གསར་འགྱུར་དྲ་ཚིགས་བཅས་ཀྱི་ལས་ཀ་ཡོད་ཚད་ཀྱིས་ཏང་གི་འདོད་བློ་མཚོན་དགོས་པ་དང་ཏང་གི་མཐུན་སྒྲིལ་སྲུང་སྐྱོང་བྱེད་དགོས་ལ། ཏང་ལ་དགའ་ཞེན་དང་། ཏང་སྲུང་སྐྱོབ། ཏང་ལ་བྱ་བ་སྒྲུབ་པ་བཅས་བྱེད་ཐུབ་དགོས། ཁྱད་པར་དུ་ཤེས་དགོས་པ་ཞིག་ལ། དྲ་སྦྲེལ་རྨང་གཞིར་གྱུར་པའི་སྨྱན་སྦྱོར་གླེང་ཕྱོགས་ཀྱི་ཁོར་ཡུག་གསར་པ་དེ་གླེང་ཕྱོགས་འཐབ་རྩོད་ཀྱི་གཡུལ་ས་གཙོ་བོ་ཆགས་ཡོད་པ་རེད། ནུབ་ཕྱོགས་ཀྲུང་རྒོལ་སྟོབས་ཤུགས་ཀྱིས་མཐའ་གཅིག་ཏུ་དྲ་སྦྲེལ་བེད་སྤྱོད་བྱས་ཏེ་“ཀྲུང་གོ་མགོ་རྟིང་སློག་རྒྱུའི་”བསམ་ངན་བཅངས་ཏེ། “དྲ་སྦྲེལ་ཡོད་པས་ཀྲུང་གོ་ལ་ཁ་གཏད་གཅོག་ཐབས་རག་ཡོད་”ཅེས་དང་། “སྤྱི་ཚོགས་རིང་ལུགས་ཀྱི་རྒྱལ་ཁབ་ནུབ་ཕྱོགས་ཀྱི་པང་དུ་འཛུལ་རྒྱུ་དེ་དྲ་སྦྲེལ་ནས་འགོ་ཚུགས་ཀྱི་རེད་”ཅེས་འུད་སྒྲོག་བྱེད་ཀྱི་ཡོད། ཨ་རིའི་“ཟུར་ཤེལ་”དང་“X-གནད་ཀྱི་ཐོབ་སྐར་”སོགས་ལྟ་སྡོམ་འཆར་གཞི་ལས་བལྟས་ན། ཁོ་ཚོའི་དྲ་ཐོག་གི་བྱེད་སྒོའི་ནུས་སྟོབས་དང་གཞི་ཁྱོན་ནི་སྐྱེ་བོ་རྣམས་ཀྱི་བསམ་ཡུལ་ལས་རིང་དུ་འདས་པ་ཞིག་རེད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཡང་ཡང་ནན་དུ་གསུངས་དོན། “དྲ་སྦྲེལ་གྱི་འགག་ལས་བརྒལ་མ་ཐུབ་ན་དུས་ཡུན་རིང་པོར་སྲིད་དབང་སྐྱོང་བའི་འགག་ལས་ཀྱང་བརྒལ་ཐུབ་ཀྱི་མ་རེད།” དྲ་སྦྲེལ་གྱི་གཡུལ་ས་འདིར་ང་ཚོས་གླགས་འཁེལ་མིན་དང་རྒྱལ་ཁ་ལེན་ཐུབ་མིན་ནི་རང་རྒྱལ་གྱི་འདུ་ཤེས་འཛིན་སྟངས་ཀྱི་བདེ་འཇགས་དང་སྲིད་དབང་གི་བདེ་འཇགས་ལ་ཐད་ཀར་ཐུག་ཡོད་པ་རེད། དོན་དངོས་ཀྱིས་ང་ཚོར་བླང་བྱ་བཏོན་ཡོད་པར། ངེས་པར་དུ་“འདུ་ཤེས་བཞི་”དང་ལྷག་པར་དུ་སྲོག་ཤིང་གི་འདུ་ཤེས་དང་མིག་ལྟོས་ཀྱི་འདུ་ཤེས་ཤུགས་ཆེ་རུ་བསྐྱེད་དེ། རང་རྟོགས་ཀྱིས་བསམ་བློའི་སྟེང་དང་ཆབ་སྲིད་ཀྱི་སྟེང་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་ཚད་མཐོའི་གཅིག་གྱུར་བྱེད་དགོས་པ་དང་། ངེས་པར་དུ་ཏང་གིས་སྨྱན་སྦྱོར་ལ་བདག་པོ་བྱེད་དགོས་པའི་རྩ་དོན་དེ་གསར་འགྱུར་གླེང་ཕྱོགས་ལས་ཀའི་ཕྱོགས་སོ་སོ་དང་ལྷུ་ཚིགས་སོ་སོར་དོན་འཁྱོལ་བྱས་ཏེ། རིམ་པ་ཁག་དང་རིགས་ཁག་གི་སྨྱན་སྦྱོར་རྣམས་ཏང་གི་འགོ་ཁྲིད་འོག་ཏུ་འཛུགས་དགོས།
མར་ཁེ་སི་རིང་ལུགས་ཀྱི་གསར་འགྱུར་ལྟ་བ་མཐའ་འཁྱོངས་བྱེད་དགོས། གསར་འགྱུར་ལྟ་བ་ནི་གསར་འགྱུར་གླེང་ཕྱོགས་ལས་ཀའི་བླ་སྲོག་ཡིན། ཏང་གི་གསར་འགྱུར་གླེང་ཕྱོགས་ལས་ཀ་ནས་ངེས་པར་དུ་གཞུང་ཤིང་དྲང་པོར་སྲོང་དགོས། “ཆེ་ཕྱོགས་གཞི་ཚུགས་ན་ཆུང་ཕྱོགས་ཉམས་པ་མེད་”ཅེས་ཟེར་བ་ལྟར། ཏང་གི་གསར་འགྱུར་གླེང་ཕྱོགས་ལས་ཀ་བ་ལ་ཆ་མཚོན་ན་“ཆེ་ཕྱོགས་”ནི་མར་ཁེ་སི་རིང་ལུགས་ཀྱི་གསར་འགྱུར་ལྟ་བ་ཡིན། མི་ལ་ལས་ནུབ་ཕྱོགས་ཀྱི་གསར་འགྱུར་ལྟ་བ་སྒྲོག་པ་དང་། ནུབ་ཕྱོགས་ཀྱི་སྨྱན་སྦྱོར་ནི་“སྤྱི་ཚོགས་ཀྱི་སྤྱི་ཆས་”དང་། “དབང་ཆ་བཞི་པ།” “མིང་བཏགས་མེད་པའི་དབང་པོ་”བཅས་ཡིན་པར་རྗོད་ཅིང་། འོལ་སྤྱི་ཙམ་དང་ལྟོས་མེད་ཀྱི་“གསར་འགྱུར་རང་མོས་”འུད་སྒྲོག་བྱེད་ཀྱི་ཡོད། ཉུང་ཤས་ཤིག་གིས་“གསར་འགྱུར་རང་མོས་”ཀྱི་དར་ཆ་བསྒྲེངས་ནས་གནད་ཆེའི་ཆབ་སྲིད་རྩ་དོན་ཆེད་དམིགས་ཀྱིས་གླེང་བ་དང་། ཀྲུང་གོའི་གུང་ཁྲན་ཏང་གི་འགོ་ཁྲིད་དང་རང་རྒྱལ་སྤྱི་ཚོགས་རིང་ལུགས་ཀྱི་ལམ་ལུགས་ལ་མངོན་སུམ་འཛེམ་མེད་ཀྱིས་རྒོལ་རྡུང་གཏོང་གི་ཡོད། དེ་ལ་ང་ཚོས་ངེས་པར་དུ་རྒོལ་ལན་སློག་དགོས་པ་དང་། རང་རྟོགས་ཀྱིས་ནུབ་ཕྱོགས་ཀྱི་གསར་འགྱུར་ལྟ་བ་སོགས་ལྟ་ཚུལ་ནོར་འཁྲུལ་ཅན་གྱི་ཤན་ཤུགས་བཀག་འགོག་བྱེད་དགོས། སྐབས་འདིར་གལ་ཆེ་བའི་ལས་ཀ་ཞིག་ཡོད་པ་ནི། མར་ཁེ་སི་རིང་ལུགས་ཀྱི་གསར་འགྱུར་ལྟ་བའི་སྐོར་གྱི་སློབ་གསོ་གཏིང་ཟབ་མོར་སྤེལ་ཏེ། མར་ཁེ་སི་རིང་ལུགས་ཀྱི་གསར་འགྱུར་ལྟ་བ་ཉིད་ཏང་གི་གསར་འགྱུར་གླེང་ཕྱོགས་ལས་ཀའི་“ཕྱོགས་སྟོན་འཁོར་ལོ་”བྱེད་དགོས་པ་དང་། རྒྱ་ཆེའི་གསར་འགྱུར་གླེང་ཕྱོགས་ལས་ཀ་བ་ཚོ་སྣེ་ཁྲིད་ཀྱིས་ཏང་གི་སྲིད་ཇུས་འདོད་ཕྱོགས་ཀྱི་སྒྲོག་སྤེལ་མཁན་དང་། དུས་རབས་ཡོ་ལང་གི་ཟིན་འགོད་པ། སྤྱི་ཚོགས་ཡར་ཐོན་གྱི་སྐུལ་འདེད་པ། དྲང་བདེན་དྲང་སྙོམ་གྱི་སྲུང་སྐྱོབ་པ་བཅས་བྱེད་དུ་འཇུག་དགོས།
མི་དམངས་ཀྱི་དོན་དུ་གཏམ་བཤད་རྒྱུ་དང་དོན་འབྲི་རྒྱུ་མཐའ་འཁྱོངས་བྱེད་དགོས། བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་རྒྱུ་ནི་ཏང་གི་རྩ་བའི་དམིགས་འབེན་ཡིན། ཏང་གི་གསར་འགྱུར་གླེང་ཕྱོགས་ལས་ཀ་བ་ཞིག་ལ་ཆ་མཚོན་ན། མི་དམངས་ཀྱི་དོན་དུ་གཏམ་བཤད་རྒྱུ་དང་དོན་འབྲི་རྒྱུ་མཐའ་འཁྱོངས་བྱེད་དགོས་པ་དང་། མི་དམངས་མང་ཚོགས་གང་དུ་ཡོད་ན་གསར་འགྱུར་གླེང་ཕྱོགས་ཀྱི་གཡུལ་ས་དེ་རུ་ཡོད་པར་བྱེད་དགོས་པ་ནི་མར་ཁེ་སི་རིང་ལུགས་ཀྱི་གསར་འགྱུར་ལྟ་བའི་མཚོན་བྱེད་གལ་ཆེན་ཞིག་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསར་འགྱུར་ལས་ཀ་བས་མི་དམངས་ལྟེ་བར་འཛིན་པའི་ལས་ཀའི་ཁྲིད་ཕྱོགས་སྐྱེད་དགོས་པའི་རེ་བ་ཡང་ཡང་བཏོན་ཡོད་པ་དང་། གསར་འགྱུར་ལས་ཀ་བས་ཐོག་མའི་བསམ་འདུན་མི་བརྗེད་ཅིང་འགན་འཁྲི་ཡིད་ལ་བརྟན་པོར་འཆང་དགོས་ཚུལ་ཡང་ཡང་ནན་གསུང་གནང་ཡོད། གསར་འགྱུར་ལས་ཀ་བས་ལྟེ་གནད་ལ་དམིགས་པ་དང་ཁྱོན་ཆེན་ལ་བསམ་བློ་གཏོང་བའི་ཁྲོད་དུ་ཚད་གཞི་རྙེད་པ་དང་གནས་ས་ངེས་པར་བྱས་ཏེ། མི་དམངས་ཀྱི་དོན་དུ་གཏམ་བཤད་རྒྱུ་དང་དོན་འབྲི་རྒྱུ་མཐའ་འཁྱོངས་བྱེད་དགོས་པ་སྟེ། རྩ་བའི་ཐོག་ནས་བཤད་ན་ཐོག་མཐའ་བར་གསུམ་དུ་ཆེས་རྒྱ་ཆེ་བའི་མི་དམངས་མང་ཚོགས་ཀྱི་བདེ་རྩར་ཐུག་པའི་ཁེ་ཕན་མངོན་འགྱུར་ཡག་པོ་དང་སྲུང་སྐྱོབ་ཡག་པོ་དང་གོང་སྤེལ་ཡག་པོ་བྱེད་དགོས་པ་དང་། རྟ་དབྱངས་གཙོ་བོ་དར་སྤེལ་དང་དྲང་ནུས་སྒྲོག་སྤེལ་བྱེད་དགོས་པ། བདེན་དགེ་མཛེས་གསུམ་ལ་ཡི་རང་དང་རྫུན་སྡིག་བཙོག་གསུམ་སུན་འབྱིན་བྱེད་དགོས་པ། མི་རྣམས་ཀྱིས་ཁ་ཡར་ལྟ་སེམས་དགེ་བར་ཕྱོགས་པར་སྐུལ་མ་གཏོང་དགོས་པ། མི་དམངས་ཀྱིས་དགའ་སྐྱིད་ལྡན་པའི་འཚོ་བར་འཆང་བའི་རེ་སྨོན་མངོན་འགྱུར་བྱེད་ཆེད་འབད་འཐབ་བྱེད་དགོས་པ་བཅས་དང་། ཏན་ཏན་ཏིག་ཏིག་གིས་སྤྱོད་ཚུལ་ལེགས་སྒྱུར་བྱེད་དགོས་པ་དང་། ལུས་སྒུར་སྒུར་དང་སེམས་བརླིང་བརླིང་བྱས་ཏེ་དོན་བདེན་པ་དང་གཏམ་དྲང་མོ་དང་བརྩེ་དུང་ལྷད་མེད་དོན་གཉེར་བྱེད་དགོས་པ། ཧུར་ཐག་གིས་གཞི་རྐང་ཡོད་ཅིང་ཀུན་སྤྱོད་གཙང་ལ་ཚ་དྲོད་ལྡན་པའི་མཛད་ཆོས་སྤེལ་དགོས་པ་བཅས་ཡིན།
དུས་རབས་གསར་པའི་ཏང་གི་གསར་འགྱུར་གླེང་ཕྱོགས་ལས་ཀའི་འགན་འཁུར་དང་འགན་འཁྲི་ཕྲག་ཏུ་ལེན་དགོས།
ཏང་གི་གསར་འགྱུར་གླེང་ཕྱོགས་ལས་ཀ་ཡག་པོར་སྒྲུབ་དགོས་པ་ནི་དར་ཆ་དང་བགྲོད་ལམ་ལ་ཐུག་པ་དང་། ཏང་གི་གཞུང་ལུགས་དང་ལམ་ཕྱོགས་བྱེད་ཕྱོགས་སྲིད་ཇུས་གསུམ་ལ་ཐུག་པ། ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ཀྱི་གོང་བུར་འདྲིལ་ཤུགས་དང་བློ་ཁ་གཏད་ཕྱོགས་ལ་ཐུག་པ། ཏང་དང་རྒྱལ་ཁབ་ཀྱི་མདུན་ལམ་དང་ལས་དབང་ལ་ཐུག་པ་བཅས་ཤིག་ཡིན། ང་ཚོས་ངེས་པར་དུ་ཐོག་མཐའ་བར་གསུམ་དུ་ཡང་དག་པའི་ཆབ་སྲིད་ཀྱི་ཁ་ཕྱོགས་དང་ཡང་དག་པའི་གླེང་ཕྱོགས་ཀྱི་ཁྲིད་སྟོན་མཐའ་འཁྱོངས་བརྟན་པོ་བྱས་ཏེ། ཆབ་སྲིད་ཀྱི་བློ་རྩ་བརྟན་པའི་གསར་འགྱུར་ལས་ཀ་བ་དང་། དུས་རབས་ཀྱི་ལམ་སྣ་ཁྲིད་པའི་གསར་འགྱུར་ལས་ཀ་བ། སྤྱོད་ཚུལ་བཟང་བའི་གསར་འགྱུར་ལས་ཀ་བ་བཅས་བྱེད་དགོས།
ལས་ཀའི་དམིགས་གཏད་རང་བཞིན་ཆེ་རུ་གཏོང་དགོས། “རྣ་ཤེས་སྐྱེན་པོས་སྒྲ་མེད་ཐོས། མིག་ཤེས་སྐྱེན་པོས་གཟུགས་མེད་མཐོང་”ཞེས་ཟེར་སྲོལ་ཡོད། མིག་སྔར་མྱོང་མཁན་གྱི་དགོས་མཁོ་སྣ་ཁ་ཇེ་མང་ཇེ་མང་ཡིན་པ་དང་། ཐེ་ཞུགས་བྱེད་སེམས་ཇེ་ཆེ་ཇེ་ཆེ་ཡིན་ཅིང་། བསམ་བློ་ལྟ་བ་རིགས་སྣ་ཇེ་མང་ཇེ་མང་ཡིན་ལ། གསར་འགྱུར་སྒྲོག་སྤེལ་ཉིད་མི་རེ་ངོ་རེས་སྒྲོག་པ་དང་། ཕྱོགས་མང་པོར་སྒྲོག་པ། གྲངས་འབོར་རབ་ཏུ་ཆེན་པོར་སྒྲོག་པ་བཅས་ཀྱི་དར་སོ་ཤུགས་ཇེ་ཆེ་ཇེ་ཆེར་འགྲོ་བཞིན་ཡོད། དེ་ལྟ་བུའི་གནས་ཚུལ་འོག་ཏུ་ཏང་གི་གསར་འགྱུར་གླེང་ཕྱོགས་ལས་ཀ་ཡག་པོར་སྒྲུབ་དགོས་ན། དོན་མེད་ཁ་ཆོས་འདོན་པ་དང་རྣ་ལ་བཙན་བཤད་བྱས་པས་མི་འཐུས་པ་དང་། ཨ་མཚར་ཨ་གསར་དང་སྒྲུང་གཏམ་རྟོགས་བཟོ་བྱས་པས་མི་འཐུས་ཤིང་། དམིགས་བཙུགས་བསྟུན་མཁས་དང་ཁ་ཡག་སྟབས་བསྟུན་བྱས་པས་ཀྱང་མི་འཐུས་ལ། ཐ་ཤལ་དགའ་མགུ་དང་མདོ་མེད་མཐར་བསྐྱལ་གྱིས་ཀྱང་མི་འཐུས་པ་རེད། དེས་ན་ང་ཚོས་སྤྱི་ཚོགས་གླེང་ཕྱོགས་ཀྱི་དར་ཕྱོགས་སྣེ་ཁྲིད་བྱས་ཏེ་བརྗོད་གཞི་བཀོད་སྒྲིག་བྱེད་མཁས་པོ་བྱེད་དགོས་པ་རེད། གསར་འགྱུར་གླེང་ཕྱོགས་ཀྱི་བརྗོད་གཞི་ཁག་ཅིག་ནི་རང་བཞིན་དུ་བྱུང་བ་ཡིན་པ་དང་། ལ་ལ་ནི་མིས་བཀོད་སྒྲིག་བྱས་པ་རེད། ང་ཚོས་བཀོད་སྒྲིག་བྱས་པའི་བརྗོད་གཞི་གང་དེ་སྤྱི་ཚོགས་གླེང་ཕྱོགས་སྣེ་ཁྲིད་བྱེད་པའི་གླེང་གཞི་ཆགས་པར་བྱེད་དགོས་པ་ལས། སྤྱི་ཚོགས་གླེང་ཕྱོགས་ཀྱིས་ཆུ་སྣ་གར་ཁྲིད་ཆགས་མི་ཉན་པ་དང་། དོན་དངོས་སྔོག་འདོན་བྱེད་མཁས་དགོས་པར་མ་ཟད་མཚན་ཉིད་བཏོན་ནས་དཔེ་སྲོལ་ཆགས་པ་ཡང་བྱེད་མཁས་དགོས་པ་དང་། སྤྱིར་བཏང་གི་མི་ཚོགས་ལ་ཁ་གཏོད་དགོས་ལ་གནད་འགག་ཉུང་ཤས་ལ་ཡང་ཁ་གཏོད་དགོས་པ་རེད། གལ་ཆེ་བ་ཞིག་ནི་མི་ལ་སྟོན་དགོས་པར་མ་ཟད་མིས་ལྟ་དགའ་པོ་ཡང་བཟོ་དགོས་པ་དེ་རེད། གལ་སྲིད་མྱོང་མཁན་གྱི་སྤྲོ་བ་སྐྱེད་མི་ཐུབ་ཚེ་བཀོད་སྒྲིག་བྱས་པའི་བརྗོད་གཞི་ཇི་ལྟར་བཟང་བ་དང་སྤེལ་ཤུགས་ཇི་ལྟར་ཆེ་ཡང་གོ་མི་ཆོད་པ་རེད། ཐབས་མཁས་ཀྱི་བརྗོད་གཞི་ནི་སྤྱིར་བཏང་དུས་ཚོད་དང་ནུས་རྩལ་དང་ཐབས་ཤེས་བཅས་བེད་སྤྱོད་ཡག་ཤོས་བྱས་པ་དེ་ཡིན། དེར་བརྟེན། བསླུ་མེད་དོན་དངོས་དང་ཁུངས་བཙུན་གནས་ལུགས་ཡོད་དགོས་པར་མ་ཟད། སྤྲོ་སྣང་འཁོལ་ཞིང་མི་སེམས་འགུག་པའི་རྗོད་བྱེད་ཀྱང་ཡོད་དགོས་པ་རེད། དམིགས་ཡུལ་དེ་འགྲུབ་པར་བྱེད་ན་ང་ཚོས་གནད་དོན་ཁྲིད་ཕྱོགས་བྱེད་རྒྱུ་མཐའ་འཁྱོངས་དང་། སྒྱུར་བཅོས་དང་གསར་གཏོད། ཕན་ནུས་ལ་དང་དོད། ལྟ་བ་དང་ནང་དོན་དང་རྗོད་བྱེད་དང་རྣམ་པ་དང་ཐབས་བཀོད་དང་བྱེད་སྟངས་དང་ལས་རྣམ་དང་སྒྲིག་གཞི་དང་ལམ་སྲོལ་བཅས་གསར་སྒྱུར་བྱས་ཏེ། གསར་འགྱུར་གླེང་ཕྱོགས་ལས་ཀའི་རང་དབང་བརྟན་པོར་ཟིན་དགོས་པ་རེད།
མཉམ་འདྲེས་གོང་འཕེལ་ལ་སྐུལ་འདེད་གཏོང་དགོས། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་སྨྱན་སྦྱོར་གསར་པ་མགྱོགས་མྱུར་དུ་དར་རྒྱས་བྱུང་བ་དང་སྦྲགས་ནས་“རང་འགུལ་གྱིས་སྨྱན་སྦྱོར་གསར་པའི་སྒྲོག་སྤེལ་དགེ་མཚན་ལ་བརྟེན་པ་དང་། སྒྲིག་སྲོལ་དང་ལམ་སྲོལ་གྱི་འཐུས་སྒོ་ཚང་དུ་གཏོང་བ་དང་བེད་སྤྱོད་བྱས་ཏེ། མང་ཚོགས་དང་ཆ་འཕྲིན་སྒྲོག་སྤེལ་བྱེད་པའི་རྒྱུག་ལམ་གཤོང་དགོས་”ཞེས་ཡང་ཡང་ནན་དུ་གསུངས་ཡོད། རྣམ་བཤད་གལ་ཆེན་འདིས་སྲོལ་རྒྱུན་གྱི་སྨྱན་སྦྱོར་དང་སྨྱན་སྦྱོར་གསར་པ་མཉམ་འདྲེས་ངང་གོང་འཕེལ་ཡོང་བར་སྐུལ་འདེད་གཏོང་དགོས་པའི་ལྟ་བ་དང་འཐབ་ཇུས་དང་། དམིགས་ཡུལ་དང་ཁ་ཕྱོགས་རྒྱས་བཤད་བྱས་ཡོད་པས། སྨྱན་སྦྱོར་མཉམ་འདྲེས་ངང་གོང་འཕེལ་ཡོང་བར་སྐུལ་འདེད་གཏོང་རྒྱུ་དང་གླེང་ཕྱོགས་ཁྲིད་སྟོན་གྱི་གནས་སྟངས་གསར་པ་མགྱོགས་པོར་འཛུགས་རྒྱུར་ཆ་མཚོན་ན་དོན་སྙིང་ཆེན་པོ་ལྡན་ཡོད་པ་རེད། སྨྱན་སྦྱོར་མཉམ་འདྲེས་ངང་གོང་འཕེལ་ཡོང་བའི་གནས་དང་པོ་ནི་ལྟ་བ་གསར་གཏོད་བྱེད་རྒྱུ་དེ་ཡིན། གསར་འགྱུར་སྒྲོག་སྤེལ་གྱི་ཆོས་ཉིད་དང་གསར་དར་སྨྱན་སྦྱོར་གྱི་གོང་འཕེལ་ཆོས་ཉིད་བརྩི་སྲུང་བྱེད་པ་དང་། དྲ་སྦྲེལ་གྱི་བསམ་གཞིགས་ཤུགས་ཆེ་རུ་གཏོང་བ། སྲོལ་རྒྱུན་གྱི་སྨྱན་སྦྱོར་དང་གསར་དར་སྨྱན་སྦྱོར་གཉིས་ཕན་ཚུན་དགེ་མཚན་གསབ་རེས་བྱེད་རྒྱུ་དང་གཞི་གཅིག་ཏུ་འཕེལ་རྒྱས་གཏོང་རྒྱུ་མཐའ་འཁྱོངས་བྱས་ཏེ། སྲོལ་རྒྱུན་སྨྱན་སྦྱོར་གྱི་ནང་དོན་ཐོན་སྐྱེད་བྱེད་ཤུགས་ཆེན་པོ་དེ་སྨྱན་སྦྱོར་གསར་པའི་སྒྲོག་སྤེལ་མྱུར་མོ་དང་ཁེབས་ཚད་ཆེན་པོ་དང་སྐུལ་རེས་བྱེད་ཤུགས་ཆེ་བ་བཅས་ཀྱི་ཁྱད་ཆོས་དང་གཞི་མཐུན་པར་ཟུང་འབྲེལ་བྱེད་དགོས་པ་དང་། གཙོ་རྒྱུག་སྨྱན་སྦྱོར་གྱི་སྒྲོག་སྤེལ་བྱེད་ནུས་དང་ཤུགས་རྐྱེན་གཏོང་ནུས་དང་ཡིད་རྟོན་སྐྱེད་ནུས་བཅས་གསར་གཏོད་དང་མཐོར་འདེགས་གཏོང་དགོས། སྨྱན་སྦྱོར་མཉམ་འདྲེས་ངང་གོང་འཕེལ་ཡོང་བའི་གནད་འགག་ནི་སྔོན་ཐོན་ལག་རྩལ་གྱིས་གདུང་འདེགས་དང་ནང་དོན་འཛུགས་སྤེལ་གྱིས་རྩ་བ་བྱེད་རྒྱུ་མཐའ་འཁྱོངས་བྱས་ཏེ། ལག་རྩལ་གྱི་ཐབས་བཀོད་ལ་བརྟེན་ནས་སྡུད་འབྲི་སྤེལ་གསུམ་གྱི་ལས་སྟེགས་བསྐྱར་སྐྲུན་བྱེད་པ་དང་། ཞིབ་ཚགས་ཅན་དང་བང་རིམ་མང་བའི་ནང་དོན་ཐོན་སྐྱེད་བྱེད་རྒྱུ་མངོན་འགྱུར་བྱེད་པ། མྱོང་མཁན་གྱི་ཁྱད་ཆོས་ཤེས་རྟོགས་གནད་ལ་འཁེལ་བར་བྱེད་པ། སྒྲོག་སྤེལ་གྱི་རྒྱུག་ལམ་རྒྱ་སྐྱེད་གཏོང་བ་བཅས་བྱས་ཏེ་མྱོང་མཁན་ལ་ཁེབས་རྒྱ་ཆེ་ཤོས་ཡོང་བར་བྱེད་དགོས། ནན་བཤད་བྱེད་དགོས་པ་ཞིག་ནི། ནང་དོན་ནི་ནམ་ཡང་རྩ་བ་ཡིན་པ་དང་། མཉམ་འདྲེས་ངང་གོང་འཕེལ་གཏོང་ན་ངེས་པར་དུ་ནང་དོན་ནི་གལ་ཆེ་ཤོས་ཡིན་པ་མཐའ་འཁྱོངས་བྱེད་དགོས་ལ། ནང་དོན་གྱི་དགེ་མཚན་ལ་བརྟེན་ནས་གོང་འཕེལ་གྱི་དགེ་མཚན་ཐོབ་པར་བྱེད་དགོས། སྨྱན་སྦྱོར་གོང་འཕེལ་གྱི་འཕེལ་ཕྱོགས་ལ་བསྟུན་ནས་སྲོལ་རྒྱུན་གྱི་སྨྱན་སྦྱོར་དང་གསར་དར་སྨྱན་སྦྱོར་གཉིས་ནང་དོན་དང་། རྒྱུག་ལམ། ལས་སྟེགས། འཚོང་གཉེར། དོ་དམ་སོགས་ཕྱོགས་སུ་མཉམ་འདྲེས་གཏིང་ཟབ་མོ་ཡོང་བར་སྐུལ་འདེད་གཏོང་དགོས་པ་དང་། སྨྱན་སྦྱོར་མཉམ་འདྲེས་ཀྱི་“སྣོན་ཐབས་”ཀྱི་དུས་རིམ་ནས་“གཅིག་འདྲེས་”ཀྱི་དུས་རིམ་དུ་མགྱོགས་མྱུར་ངང་འཇུག་དགོས་ཤིང་། གཞི་གཅིག་ཏུ་འདྲེས་ཤིང་འདྲིལ་བར་བྱེད་དགོས་ལ། ཤུགས་བཏོན་ནས་རྣམ་པ་སྣ་མང་དང་ཐབས་བཀོད་སྔོན་ཐོན་དང་འགྲན་རྩོད་ནུས་པ་ཆེ་བ་བཅས་ཀྱི་གཙོ་རྒྱུག་སྨྱན་སྦྱོར་དཔེ་གསར་ཅན་སྐྲུན་དགོས་ཐོག གཙོ་རྒྱུག་བསམ་བློ་དང་གླེང་ཕྱོགས་སྲ་བརྟན་དང་དར་རྒྱས་གཏོང་བའི་དུས་རབས་ཀྱི་འགན་འཁུར་ཕྲག་ཏུ་ཉེ་བར་ལེན་དགོས།
ཤེས་ལྡན་མི་སྣའི་དཔུང་སྡེ་འཛུགས་སྐྱོང་བྱེད་དགོས། ཏང་གི་གསར་འགྱུར་གླེང་ཕྱོགས་ལས་ཀ་ཡག་པོར་སྒྲུབ་པའི་གནད་འགག་ནི་མི་ལ་ཐུག་ཡོད་པ་རེད། སྨྱན་སྦྱོར་གྱི་འགྲན་རྩོད་ཀྱི་གནད་འགག་ནི་ཤེས་ལྡན་མི་སྣའི་འགྲན་རྩོད་ཡིན་ལ། སྨྱན་སྦྱོར་གྱི་དགེ་མཚན་གྱི་སྙིང་པོ་ནི་ཤེས་ལྡན་མི་སྣའི་དགེ་མཚན་ཡིན། གསར་འགྱུར་གླེང་ཕྱོགས་ལས་ཀ་ནི་ཆབ་སྲིད་ཀྱི་ཤས་ཧ་ཅང་ཆེ་བ་ཞིག་ཡིན་པས། གསར་འགྱུར་གླེང་ཕྱོགས་ལས་ཀ་བའི་དཔུང་སྡེའི་ཆབ་སྲིད་ཀྱི་སྦྱངས་གོམས་དང་། གཞུང་ལུགས་ཀྱི་ཆུ་ཚད། སྲིད་ཇུས་ཀྱི་ཆུ་ཚད། ལས་སྒོའི་ནུས་པ་བཅས་ནི་ཏང་གི་གསར་འགྱུར་གླེང་ཕྱོགས་ལས་ཀའི་ཕན་འབྲས་ལ་ཐད་ཀར་འབྲེལ་ཡོད་པ་རེད། ལྷག་པར་དུ་སྨྱན་སྦྱོར་གྱི་གནས་སྟངས་འཕོ་འགྱུར་ཟབ་མོ་འབྱུང་བའི་ད་ལྟའི་དུས་སུ་གསར་འགྱུར་གླེང་ཕྱོགས་ཀྱི་ཤེས་ལྡན་མི་སྣའི་དཔུང་སྡེ་འཛུགས་སྐྱོང་བྱེད་པའི་ཁ་ཚ་དགོས་གཏུག་གི་ཤས་དེ་བས་ཆེ་རུ་ཕྱིན་ཡོད་པ་རེད། དེ་ཡང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གནད་ལ་འཁེལ་བར་གསུངས་ཡོད་པ་ནང་བཞིན་ཏེ། “རྣམ་པ་གསར་པ་དང་གནས་བབ་གསར་པའི་བླང་བྱ་དང་བསྟུན་ནས་ཆབ་སྲིད་བརྟན་པ་དང་། ལས་སྒོ་ལ་བྱང་བ། སྤྱོད་ཚུལ་བཟང་བ། ཏང་དང་མི་དམངས་བློ་བདེ་བ་བཅས་ཀྱི་གསར་འགྱུར་གླེང་ཕྱོགས་ལས་ཀ་བའི་དཔུང་སྡེ་ཞིག་གསོ་སྐྱོང་བྱེད་དགོས།” ང་ཚོས་“འདུ་ཤེས་བཞི་”ཤུགས་ཆེ་རུ་བཏང་ནས། ཆབ་སྲིད་པས་ཚགས་པར་སྒྱུར་རྒྱུ་མཐའ་འཁྱོངས་བྱེད་པ་དང་། རང་རྟོགས་ཀྱིས་ཁྱོན་ཆེན་གྱི་སྟེང་ནས་བསམ་བློ་གཏོང་བ་དང་ཁྱོན་ཆེན་གྱི་སྟེང་ནས་བྱེད་སྒོ་སྤེལ་བའི་ཐོག་ནས། ཏང་དང་རྒྱལ་ཁབ་ཀྱི་ཁྱོན་ཆེན་ལ་བརྩི་བཀུར་དང་ཞབས་འདེགས་ཞུ་བའི་ཐད་དུ་ལས་གནས་མི་སྟོང་བར་བྱེད་ཐུབ་དགོས། ང་ཚོས་གསར་འགྱུར་གླེང་ཕྱོགས་ལས་ཀ་བ་རྒན་རབས་པའི་ཕུལ་བྱུང་སྲོལ་རྒྱུན་དར་སྤེལ་བཏང་ནས། ཀུན་སྤྱོད་ཀྱི་གོམས་བྱང་དང་། གཞུང་ལུགས་ཀྱི་གོམས་བྱང་། ལས་སྒོའི་ནུས་པ་བཅས་བསྟུད་མར་ཆེ་རུ་གཏོང་བ་དང་། ཧུར་ཐག་གིས་སྨྱན་མང་ཅན་དང་མཁས་ཅན་གྱི་ཤེས་ལྡན་མི་སྣ་ཆགས་པར་བྱས་ཐོག སྔར་ལས་ལྷག་པར་འགན་འཁུར་འཁྲི་སྒྲུབ་བྱེད་དགོས་པ་དང་། རླབས་ཆེན་གྱི་དུས་རབས་གསར་པར་ངོ་གནོང་མི་དགོས་པ་ཞིག་བྱེད་དགོས།
(རྩོམ་པ་པོ་ནི་སྐབས་བཅུ་གཉིས་པའི་རྒྱལ་ཡོངས་སྲིད་གྲོས་ཨུ་ཡོན་དང་། ཀྲུང་གོའི་གསར་འགྱུར་དཔེ་སྐྲུན་སྐུལ་སྤེལ་ཚོགས་པའི་ལས་འཛིན། རྒྱལ་ཁབ་གསར་འགྱུར་དཔེ་སྐྲུན་སྤྱི་ཁྱབ་ཁང་གི་འགོ་འཛིན་ཟུར་པ་བཅས་ཡིན།)
རྟ་རྡོས་བསྒྱུར།


text:
༧གནས་མཆོག་གངས་དཀར་ཏི་སེའི་ནི།
- །
- ལྷག་པ།, 17 ཟླ་དགུ་པ། 2014 14:49
- ། རྩོམ་རིག་མེ་ལོང༌།
མཛོད་སྒྲ་འགྲེལ་ལས། རྣིལ་དང་རྭང་ཞེས་བྱ་སྟེ། རྩེ་མོ་གངས་རི་དང་རྩ་བ་བྲག་རི་ཡོད་པ།ཤེལ་གྱི་མཆོད་རྟེན་འདྲ་བ་ཞིག་ཡོད་དོ།
།ཤིམ་ཕོད་ནམ་པོའི་ཚུལ་རོལ་ན། ། ཞེས་པའི་ལུང་གིས་གྲུབ་པའི་གནས་རི་གངས་དཀར་ཏི་སེ་ནི་བོད་ལྗོངས་ཀྱི་མངའ་ཁོང་སྟོད་མངའ་རིས་སྐོར་གསུམ་གྱི་ས་ཆ་པུ་རོང་རྫོང་གི་ཁོངས་གཏོགས་ལ་ཡོད་ཅིང༌། ཕྱི་ལྟར་ན་གངས་རི་ཤེལ་གྱི་མཆོད་རྟེན་ཚངས་པའི་སྲིད་རྩེ་དང་མཚུངས་པ། ནང་ལྟར་ན་ཡི་དམ་གསས་མཁར་མཆོག་ལྔའི་ཕོ་བྲང་གཏོས་དང་མཉམ་པ།གསང་བ་ལྟར་ན་གནས་ལུགས་རིག་པ་གཅེར་མཐོང་གི་གུར་ཁང་ལྟ་བུ་འདི་ལ།དབུ་རྩེ་ཟླུམ་ལ་འབུར་བ་ལྷ་ཡི་ནོར་བུ་དང་མཉམ་པ། རི་རྩེ་ཟླ་བ་ཚེས་པ་ལྟ་བུ། སྐེད་པ་ལྷུན་ལ་བརྗིད་པའི་རི་རྒྱལ་ལྷུན་པོ་དང་མཚུངས་པ་རི་སྨད་གྲུ་བཞི་ལྡན་ལ་གླིང་བཞི་ཆགས་ལ་བཏབ་པ་འདྲ་བའི་ཞང་ཞུང་བོན་གྱི་བླ་རི་ཏི་སེ་ཞེས་དང༌།རྒྱལ་གཤེན་མུ་ཁྲིའི་ཞལ་ནས། །གངས་གཉན་ཡ་བག་ཤ་ར་འདི། །དང་པོ་འབྱུང་བ་བཞི་ལས་གྲུབ། །རྒྱུ་ནི་གཡའ་གངས་ཤེལ་ལས་གྲུབ། །ཡས་མར་དཔག་ཚད་ཕྱེད་དང་བརྒྱད། །མཐའ་སྐོར་རྒྱང་གྲགས་ཕྱེད་དང་བརྒྱད། །དབྱིབས་ནི་ཤེལ་གྱི་མཆོད་རྟེན་འདྲ། །གྲུ་བཞི་ཕྱོགས་བཞིར་སྒོ་བཞིར་དོད། །ཞེས་དང༌། ཏི་སེའི་དཀར་ཆག་ཚངས་དབྱངས་ཡིད་འཕྲོག་ལས། མ་བརྩེགས་སྲིད་པའི་རི་བོ་ཆེན་པོ་བཞི། མ་བདལ་པའི་ཐང་ཆེན་པོ་བཞི། མ་བཀོད་འཁྱིལ་བའི་མཚོ་ཆེན་པོ་བཞི། རང་བྱུང་ཁྲུས་ཀྱི་སྒོ་མོ་ཆེན་པོ་བཞི། ཁ་ནས་འབབ་པའི་ཆུ་བོ་ཆེན་པོ་བཞི། མཆོག་ཏུ་བསྒྲུབ་པའི་གནས་ཆེན་པོ་བཞི། དྲག་པོ་དབལ་གྱི་རོང་ཆེན་པོ་བཞི། མི་འགྱུར་གླིང་གི་ཚལ་ཆེན་པོ་བཞི། རྫུ་འཕྲུལ་སྤྲུལ་པའི་གསང་ཕུག་ཆེན་པོ་བཞི། མི་འཇིག་གཏམ་པའི་བྲག་ཆེན་པོ་བཞི། གཙུག་ལག་བོན་གྱི་གཏེར་ཆེན་པོ་བཞི། རིན་ཆེན་ནོར་གྱི་གཏེར་ཆེན་པོ་བཞི། ཁ་ལ་རག་ཆོག་གི་ཆུ་མིག་ཆེན་པོ་བཞི། ཐོད་པ་བོར་ཆོག་གི་དུར་ཁྲོད་ཆེན་པོ་བཞི། གོམ་པ་སྤོས་ཆོག་གི་གླིང་ཆེན་པོ་བཞི། སྨོན་ལམ་བཏབ་ཆོག་གི་ལམ་བཞི། གཞན་ཡང་གསང་བའི་སྦས་ཕུག་བཅུ་གསུམ། ལྷ་ཡི་ཁྲུས་ཆབ་བཅུ་གསུམ། སྐུ་གདུང་མཆོད་རྟེན་བཅུ་གསུམ། མི་འགྱུར་ས་རྟགས་བཅུ་གསུམ། སྐུ་གསུང་ཐུགས་ཀྱི་གནས་གསུམ། མགོན་པོ་གསུམ་གྱི་གནས་གསུམ། ཡེ་ཤེས་རྫུ་འཕྲུལ་ལས་བཞི་སོགས་ཡོད། ཅེས་དང༌། བློ་ལྡན་ཟུར་བྱང་ལས། འཛམ་གླིང་སྟེ་བ་གངས་ཏི་སེ། །གང་མཇལ་སྐྱེ་བ་གསུམ་ནས་ཐར། །མ་པང་གཡུ་མཚོ་སྔོན་མོ་ལ། །གང་འཐུང་ཚེ་རབས་སྒྲིབ་པ་བྱང༌། ཞེས་ལུང་ཟིན་གྱི་གནས་ཁྱད་པར་ཅན་ཡིན་ནོ། །


text:
ཕྱི་ལོ་ ༢༠༡༨ ཟླ་ ༨ ཚེས་ ༩ རེས་གཟའ་ཕུར་བུ།
༄༅། །འདི་གར་ཨ་རི་
སྐུ་ཚབ་དོན་གཅོད་ཁང་ནས་བཏང་གནས་ནང་འཁོད་དོན། ཨ་རི་སྐུ་ཚབ་དོན་གཅོད་ཁང་གིས་རྒྱ་རིགས་དང་འབྲེལ་བའི་ལས་དོན་སྤེལ ་བའི་སྐབས། སྤྱི་ནོར་༸གོང་ས་༸སྐྱབས་མགོན་ཆེ ན་པོ་མཆོག་གི་ཐུགས་བསྐྱེད་དམ་བཅ འ་གསུམ་དང་། ལྷག་པར་དུ་༸གོང་ས་མཆོག་ནས་འདས་པ འི་ལོ་ ༣༠ ལྷག་ཙམ་རིང་ཚན་རིག་པ་དང་མཉམ་དུ་ བགྲོ་གླེང་གནང་བ་དང་འབྲེལ་བའི་སྔ ་ཕྱིའི་གནས་ཚུལ་རྣམས་རྒྱ་རིགས་ སྤྱི་ཚོགས་ནང་ངོ་སྤྲོད་བྱེད་རྒྱུ ་དེ་གནད་འགག་ཆེན་པོར་བརྩིས་ནས་ དེའི་ཐོག་བར་ལམ་ནས་ཤུགས་སྣོན་ འཕར་མ་བརྒྱབ་པ་ལྟར། ཨ་རིར་ཞུགས་མཁན་རྒྱ་རིགས་རྩོམ་པ ་པོ་ཏིང་དབྱི་ཕུ་ (DING YIFU) དང་། ལི་ཅང་ལིན་ (LI JIANGLIN) གྱིས་དོན་དེར་དོ་སྣང་ཆེན་པོ་གནང ་སྟེ། སྔ་རྗེས་སུ་ཨ་མེ་རི་ཀ་དང་། བཞུགས་སྒར་རྡ་རམ་ས་ལ། རྒྱ་གར་ལྷོ་ཕྱོགས་བཅས་སུ་སེམས་ད ང་སྲོག་གི་ཚོགས་འདུ་སྔ་རྗེས་ལ་བ ཅར་ནས་ལས་ཡུལ་དངོས་སུ་ཟུར་ཉན་དང ་བཅར་འདྲི། སྤྱི་ནོར་༸གོང་ས་༸སྐྱབས་མགོན་ཆེ ན་པོ་མཆོག་ལ་བཀའ་འདྲི་དགོངས་སྐོ ར་བཅས་ཞུས་ནས་ལོ་ཤས་རིང་འབད་བརྩོན་བྱས་པའི་འབྲས་བུར། ད་ཆ་  > ཞེས་པའི་རྒྱ་ཡིག་གི་དེབ་ཅིག་ཟླ་ བ་སྔོན་མའི་ནང་དངོས་སུ་ཁྲོམ་རྭར ་ཐོན་ཐུབ་པ་བྱུང་ཡོད།
<<ཤེས་རབ་ཀྱི་རྒྱ་མཚོ། ཏཱ་ལའི་བླ་མ་དང་དེང་རབས་ཚན་པའི་
དབར་གྱི་བགྲོ་གླེང་།>> ཞེས་པའི་ དེབ་ཀྱི་ནང་དོན་གཙོ་བོ་ནི། སྤྱི་ནོར་༸གོང་ས་༸སྐྱབས་མགོན་ཆེ ན་མཆོག་དང་དེང་རབས་ཚན་རིག་པའི་ད བར་ཐོག་མར་ཐུག་འབྲེལ་ཇི་ལྟར་བྱུ ང་བ་དང་། བར་དུ་སེམས་དང་སྲོག་གི ་བགྲོ་གླེང་རིམ་པ་ཁག་ཇི་ལྟར་ཚུ གས་པ། ད་ལྟ་འཛམ་གླིང་གི་གྲགས་ཅན་ཚན་རི ག་པ་རྣམས་དང་ཅི་ཞིག་བགྲོ་གླེང་ག ནང་གི་ཡོད་པའི་སྐོར་ཡིན་ཞིང་། དོ་བདག་རྩོམ་པ་པོས་རེ་སྐུལ་ཞུས་ པ་ལྟར། ༸གོང་ས་སྐྱབས་མགོན་ཆེན་པོ་མཆོག་ ནས་དེབ་འདིར་སྔོན་གླེང་ཞིག་རྩལ་ ཡོད་པའི་ནང་། རྒྱ་རིགས་ཤེས་ལྡན་དང་དོ་སྣང་ཅན་ དག་གིས་ནང་པའི་ཚན་རིག་དང་དེང་ རབས་ཚན་རིག་གཉིས་འགལ་བ་ལྟག་སྤྲོ ད་ལྟ་བུ་མིན་པར། ཕན་ཚུན་གཅིག་ཕན་གཅིག་གྲོགས་ཀྱི་ སྒོ་ནས་ཡར་རྒྱས་གཏོང་བའི་རང་བཞི ན་ལ་རྒྱུས་ལོན་དང་། ཤེས་རྟོགས། བསམ་གཞིགས་གཏིང་ཟབ་ཡོང་བའི་རེ་ བ་དང་སྨོན་ལམ་ཡོད། ཅེས་འཁོད་ཡོད་པ་རེད།
དེབ་འདིར་ཤོག་གྲངས་ ༤༢༡ ཡོད་པ་དང་། ཐེ་ཝན་གྱི་ལིན་ཁིན་ (Lin King) དཔར་སྐྲུན་ཁང་ནས་པར་སྐྲུན་བྱས་ཤི
ང་། ཟླ་བ་སྔོན་མའི་ནང་དངོས་སུ་ཁྲོམ་ རྭར་ཐོན་ཡོད། ལིན་ཁིན་ (Lin King) དཔར་སྐྲུན་ཁང་གི་དྲྭ་བྱང་ལ་གཟི གས་ན།  > ཞེས་པའི་ རྒྱ་ཡིག་གི་དེབ་གསར་པའི་ཞིབ་ཕྲ འི་གནས་ཚུལ་མཁྱེན་རྟོགས་ཐུབ། །